text:
ལོ་གསུམ་རིང་གི་བྱ་བའི་ལས་དོན་གྲོས་ཚོགས་ལ་ཕུལ་བའི་སྙན་ཞུ།
[ཟླ་ཚེས། 2018-10-04 10:36:51][རྩོམ་པ་པོ། དྲུང་ཆེ་དགེ་བཤེས་བསྟན་འཛིན་འབྲུག་གྲགས།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱས་འཛོམས་ཚོགས་ཆེན་ཐེངས་གཉིས་པའི་དངོས་གཞིའི་ཚོགས་འདུའི་སྟེང་གི་ལོ་གསུམ་རིང་གི་བྱ་བའི་ལས་དོན་གྲོས་ཚོགས་ལ་ཕུལ་བའི་སྙན་ཞུ།
གུས་ཞིང་བརྩེ་བའི་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་མཚན་འཛིན་ཚོགས་གཙོ་དང་། ཚོགས་གཙོ་ཆེན་མོ། རྒྱུན་ལས་ཚོགས་གཞོན། བློ་འདྲི་མི་སྣ། ཚོགས་གཞོན། དྲུང་ཡིག་ཚན་ཁག རྒྱུན་ལས་ལས་འཛིན་མི་སྣ་བཅས་མཉམ་འབྲེལ་ལྷན་ཚོགས་ཀྱི་རྒྱུན་ལས་རྣམ་པ་དང་། དེ་བཞིན་ད་ལོའི་གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱས་འཛོམས་ཚོགས་ཆེན་ཐེངས་གཉིས་པར་གདན་ཞུས་ལྟར་ཆེད་དུ་ཕེབས་པའི་མདོ་དབུས་ཁམས་གསུམ་གྱི་དགོན་པ་དང་རི་ཁྲོད་ཁག་གི་བླ་མ་དང་སྤྲུལ་སྐུ། དགེ་བཤེས་དང་མཁན་པོ། གཞན་ཡང་བཙུན་མའི་སྡེ་དང་གསང་སྔགས་རིག་པ་འཛིན་པའི་སྡེ་སོགས་གྲྭ་བཙུན་སྔགས་གསུམ་དང་རྣམ་དཀར་དད་འདུན་ཅན་གྱི་རྒྱ་ཆེའི་དད་ལྡན་མང་ཚོགས། ལྷག་པར་དུ་ལེ་དབར་ཁྲི་སྟོང་མང་པོའི་ས་ནས་ཆེད་དུ་ཕེབས་པའི་རྣམ་དཀར་དད་ལྡན་གྱི་རྒྱ་ཆེའི་དད་ལྡན་མང་ཚོགས། གཞན་ཡང་རྒྱལ་ནང་ཞིང་ཆེན་ཁག་གི་རྒྱ་རིགས་གཙོས་པའི་བོན་གྱི་སློབ་མ་གཡུང་དྲུང་སྤུན་གྲོགས་རྣམ་པ། མདོར་ན་ཐེངས་འདིའི་ཚོགས་ཞུགས་གནང་མཁན་རྣམ་པ་ཚང་མ་ལ་ཁོ་བོས་སྒོ་གསུམ་གུས་པ་ཆེན་པོའི་ཤིས་སྨོན་དང་སྦྲག རྣམ་པ་ལྷན་རྒྱས་ལ་འཚམས་འདྲིའི་བཀྲ་ཤིས་བདེ་ལེགས་ཞུ། དེ་རིང་བཀྲ་ཤིས་པའི་སྐལ་བཟང་གི་ཉིན་མོ་འདིར། མདོ་སྨད་ས་ཡི་ཐིག་ལེ། བོད་ཀྱི་རིག་གནས་དང་ལོ་རྒྱུས་ཀྱིས་ཕྱུག་ཅིང་དཔའ་མཛངས་ཤེས་རིག་བཀྲ་བའི་རྔ་ལྗོངས་ཕྱུག་མོའི་ཡུལ། དཔལ་གཤེན་བསྟན་སྣང་ཞིག་རྒྱལ་བསྟན་ཕུན་ཚོག་གླིང་ལ། སྟོད་གངས་རྒྱལ་ཏི་སེ་ནས་སྨད་ཨ་མདོ་རྒྱལ་རོང་ཡར་ཚུད་པ། དེ་རིང་བསམ་བཞིན་དུ་ཕེབས་པའི་བླ་སྤྲུལ་དགེ་བའི་བཤེས་གཉེན་སྐྱེས་ཆེན་རྣམ་པ་དང་། རིས་སུ་མ་མཆིས་པའི་གྲུབ་མཐའ་ཁག་གི་བསྟན་འཛིན་གྱི་སྐྱེས་བུ་རྣམ་པ། དེ་བཞིན་དམ་ཚིག་གོང་བུ་གཅིག་འབྲེལ་གྱི་མི་རིགས་ཁག་གི་སྤུན་ཟླ་རྣམ་པ་ཚང་མ་ལས་དང་སྨོན་ལམ་ཕུན་སུམ་ཚོགས་པའི་སྒོ་ནས་དེ་རིང་འདིར་ལྷན་འཛོམས་ཐུབ་པ་དེ། ང་ཚོ་ཚང་མ་རྒྱུ་རྐྱེན་རྟེན་འབྲེལ་སྨོན་ལམ་ཕུན་སུམ་ཚོགས་པའི་ལོ་རྒྱུས་ཀྱི་རིན་ཐང་སྤྱི་དང་། ཁྱད་པར་དུ་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་མཚན་འཛིན་ཚོགས་གཙོ་སྣང་ཞིག་སྐྱབས་མགོན་རིན་པོ་ཆེས་དབུ་ཁྲིད་ལམ་སྟོན་འོག འབྲེལ་ཡོད་སྲིད་གཞུང་གི་ཐུགས་ཁུར་དང་རྒྱབ་སྐྱོར། ལས་ལ་བརྩོན་ཞིང་དཔའ་ངར་ལྡན་པའི་མདོ་སྨད་སྣང་ཞིག་དགོན་ཆེན་གྱི་འགན་འཛིན་རྣམ་པ་གཙོས་གཡུང་དྲུང་སེམས་དཔའི་སྡེ་དང་། རྣམ་དཀར་དགེ་ལ་དད་ཅིང་དུས་དང་རྣམ་པ་ཀུན་ཏུ་ཕ་དགོན་གྲགས་པ་ཅན་ལ་ཞབས་ཞུ་དང་གཞོག་འདེགས་རོག་སྐྱོར་གནང་མཁན་ལྷ་སྡེ་མི་མང་། མདོར་ན་སྡེ་དགོན་གཉིས་ཀྱིས་ལོ་མང་རིང་ལ་དཀོན་པའི་རྒྱུ་དང་། དཀའ་བའི་ཚེགས་སོགས་འབད་བརྩོན་མང་པོ་བྱས་པའི་གྲུབ་འབྲས་ལ་དེ་རིང་མདོ་སྨད་སྣང་ཞིག་དགོན་ཆེན་གྱི་ཕྱི་ནང་རྟེན་དང་བརྟེན་པ་ཐམས་ཅད་ལེགས་གྲུབ་བྱུང་སྟེ་དགོན་འདིར་འཆད་ཉན་བཤད་སྒྲུབ་བསྟན་པའི་ལྗོན་རྩ་གསར་དུ་བསྐྲུན་པ་ནས་བཟུང་ལོ་བརྒྱ་འཁོར་བའི་རྟེན་འབྲེལ་གྱི་མཛད་སྒོ་དབུ་བརྙེས་པ་འདི་དུས་ནམ་ཡང་བརྗེད་པར་དཀའ་བའི་ཉིན་མོ་ཞིག་རེད་ལ། ཁྱད་པར་དུ་གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱས་འཛོམས་ཚོགས་ཆེན་ཐེངས་གཉིས་པ་དང་། གཡུང་དྲུང་བོན་གཡས་རུའི་འཆད་རྩོད་ཆེན་མོ་ཐེངས་གཉིས་པ། ཞང་བོད་ཤེས་རིག་གཞུང་བརྒྱའི་བགྲོ་གླེང་ཆེན་མོ་ཐེངས་གཉིས་པ་བཅས་ཚོགས་ཆེན་གསུམ་གཙོས་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚན་ཁག་བཅུ་གསུམ་པོ་ཀུན་ལྷན་ཅིག་ཏུ་མདོ་སྨད་སྣང་ཞིག་དགོན་ཆེན་དུ་འཚོགས་ཐུབ་རྒྱུ་དེ་ཆེས་རིན་ཐང་ལྡན་པའི་ལོ་རྒྱུས་ཀྱི་ལེའུ་གསར་པ་ཞིག་རེད་སྙམ། དེས་ན་དེ་རིང་རྟེན་འབྲེལ་ཕུན་སུམ་ཚོགས་པའི་ཚོགས་ཆེན་འདི་ལྷན་ཚོགས་ཀྱི་ངོས་ནས་བཤད་ན་ཆེས་གལ་འགངས་དོན་སྙིང་ལྡན་པའི་ཚོགས་འདུ་ཞིག་དང་། སྐབས་གཉིས་པའི་རྒྱུན་ལས་རྣམས་ཀྱིས་ལོ་དྲུག་རིང་ལས་དོན་བསྒྲུབ་རྒྱུའི་ནང་ནས་ལས་འགན་ལྗི་ལ་ཆེས་དོན་སྙིང་ལྡན་པའི་ཚོགས་འདུ་ཞིག་རེད། དེར་བརྟེན་དེ་རིང་རྒྱས་འཛོམས་ཚོགས་ཆེན་འདིའི་ཐོག་ལ་ངས་གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་ལོ་གསུམ་རིང་ལྷན་ཚོགས་ཀྱི་ལས་ཀ་བསྒྲུབ་པའི་ལས་སྡོམ་སྙན་སྒྲོན་ཞུ་རྒྱུ་དེ་རེད། ལུང་ལས་ལོ་རྒྱུས་ཁུངས་ནས་མ་བཤད་ན། ཡིད་མི་ཆེས་པའི་རྒྱུ་རུ་འགྱུར། ཞེས་པ་ལྟར་བྱ་བ་ཆེ་ཆུང་གང་ཞིག་ཡིན་རུང་ཐོག་མར་འགོ་འཛུགས་དང་། བར་དུ་ལས་ཀའི་བརྒྱུད་རིམ། ཐ་མའི་གྲུབ་འབྲས་གསུམ་དགོས་པ་ནི་ལས་དོན་གང་ཞིག་གི་རྩ་བའི་གྲུབ་ཆ་ཞིག་དང་། ལས་ཀ་གང་བྱས་ལྐོག་གྱུར་གྱི་ཚུལ་དང་ལྐུགས་པས་བུ་རམ་གྱི་རོ་མྱོང་བ་ལྟར་མ་ཡིན་པར་རྒྱ་ཆེའི་མི་དམངས་མང་ཚོགས་ཀྱི་མིག་གིས་མཐོང་རྒྱུ་ཡོད་པ་དང་། རྣ་བས་གོ་རྒྱུ་ཡོད་པ་ཞིག་དགོས་པར་བརྟེན། སྤྱི་ལོ། ༢༠༡༦ལོ་ནས་༢༠༡༨ལོ་བར་ལོ་གསུམ་རིང་མཉམ་འབྲེལ་ལྷན་ཚོགས་ཀྱི་ལོ་འཁོར་ལས་སྡོམ་དེ་སྐབས་གཉིས་པའི་རྒྱས་འཛོམས་ཚོགས་ཆེན་ཐེངས་གཉིས་པའི་ཐོག་སྙན་ཞུ་འབུལ་རྒྱུ་དེ་ཡིན།
དང་པོ། 2016ལོར་མཉམ་འབྲེལ་ལྷན་ཚོགས་ཀྱིས་ལས་དོན་བསྒྲུབ་ཚུལ་སྐོར།
དེ་ནས་༢༠༡༥།༡༢།༢༧ཚོགས་གཙོ་དང་དྲུང་རྒན་གཞོན་གཉིས་བཅས་ལྷན་འཛོམས་གནང་སྟེ་༢༠༡༦ལོར་མཉམ་འབྲེལ་ལྷན་ཚོགས་ཀྱི་ལས་དོན་བསྒྲུབ་ཕྱོགས་གཙོ་བོ་ཚོགས་གཙོའི་དགོངས་གཞི་དང་འབྲེལ་བ། འདི་ལོར་མཉམ་འབྲེལ་ལྷན་ཚོགས་ཀྱི་བོད་ཡིག་དྲ་བ་བཟོ་རྒྱུ་དང་། དེ་བཞིན་རང་ཚོགས་པའི་དུས་དེབ་བཟོ་རྒྱུ། འདི་ལོར་དམིགས་བསལ་ཚོགས་པའི་ངོས་ནས་བོད་ལྗོངས་ནག་ཆུ་སྦྲ་ཆེན་རྫོང་དང་འབྲི་རུ་རྫོང་དག་ལ་འཚམས་འདྲི་དང་འབྲེལ་བའི་བལྟ་བསྐོར་འགྲོ་རྒྱུ། ཚོགས་པའི་གཞུང་ལས་ཁང་བཅས་བསྒྲུབ་རྒྱུའི་ཁ་ཚ་དགོས་གཏུགས་ཀྱི་ལས་དོན་དེ་དག་བསྒྲུབ་རྒྱུའི་གྲོས་ཐག་བཅད་པ་ལྟར། དང་པོ་བོད་ཡིག་དྲ་བ་རང་ཚོགས་པའི་དྲ་བ་གངས་ལྗོངས་བོན་གྱི་ནང་། བོད་ཡིག་དྲ་བ་བཟོ་རྒྱུ་དང་། དྲ་བའི་ཁྱོན་ཡོངས་འགན་འཛིན་དང་སྦྱིན་བདག་ཐར་བདེ་སྤྲུལ་སྐུ་ཚེ་དབང་འཇིག་མེད་ཀྱིས་གནང་རྒྱུ། བོད་ཡིག་དྲ་བའི་འགན་ཁུར་གཙོ་བོ། དྲུང་གཞོན་རིན་སྤུངས་ཚུལ་བསྟན་དང་། གཟི་ཚ་ཁུལ་བླ་མ་དབང་རྒྱལ་ཚེ་རིང་རྣམ་གཉིས་ཀྱིས་གནང་རྒྱུ་བཀོད་སྒྲིག་བྱས།
གཉིས་པ་མཉམ་འབྲེལ་ལྷན་ཚོགས་ཀྱི་བོད་ཡིག་དུས་དེབ་ཀྱི་འགན་འཛིན་དང་སྦྱིན་བདག་གཙོ་བོ་ཉག་སྤྲུལ་བསོད་ནམས་རྒྱ་མཚོས་གནང་རྒྱུ་དང་། དེའི་ཕྱག་རོགས་ལས་བྱེད་སྦྲ་ཆེན་ལུང་དཀར་དགོན། དྲུང་ཡིག་པ་གཡུང་དྲུང་བསྟན་འཛིན། ཨ་དཔལ་བཟང་གསུམ་གྱིས་གནང་རྒྱུ་བྱས། ཚོགས་པའི་དུས་དེབ་དེ་སྐབས་གཉིས་པའི་རྒྱུན་ལས་ལས་འཛིན་ལྷན་ཚོགས་འགོ་ཚུགས་པའི་ལོ་ནས་བཟུང་ལོ་རེར་དུས་དེབ་རེ་ངེས་ཅན་དུ་འགྲུབ་ཐབས་གནང་རྒྱུ་དང་དུས་དེབ་ཀྱི་ནང་དོན་སྙན་རྩོམ་རིགས་མི་དགོས་ལ་གཙོ་བོར་བོན་དང་འབྲེལ་བའི་ཞང་བོད་ཀྱི་ཤེས་རིག་ལོ་རྒྱུས་སྐོར་དཔྱད་རྩོམ་རིགས་གཙོ་བོར་འཛིན་དགོས་རྒྱུ། དྲ་བ་དང་དུས་དེབ་གང་ཡིན་ཡང་མཉམ་འབྲེལ་ལྷན་ཚོགས་ཀྱི་ལངས་ཕྱོགས་དང་། བོན་གྱི་ཁ་ཕྱོགས་མཐུན་དགོས་པ་ལས་དེ་ལས་ལྡོག་པའི་ལས་རིགས་བྱེད་མི་ཆོག་རྒྱུའི་ཐག་བཅད་བྱས། ལོ་དེབ་ཀྱི་རྩོམ་ཡོང་ཁུངས་ལོ་རེའི་རྒྱུན་ལས་ཚོགས་འདུའི་སྐབས་བོན་གྱི་བགྲོ་གླེང་ཚོགས་འདུ་རེ་བསྐང་ཚོགས་བྱེད་དེ་སྔ་ཙམ་ལོ་དེར་དགེ་བཤེས་དང་མཁས་དབང་རྣམས་འབྲེལ་བ་བྱེད་དེ་དཔྱད་རྩོམ་བསྡུ་རྒྱུ་དང་། བགྲོ་གླེང་སྐབས་སྒྲོགས་བྱང་ཟིན་པའི་དཔྱད་རྩོམ་ཁག་དུས་དེབ་ནང་བཀོད་རྒྱུ་བྱས་ན་ལེགས་ཚུལ་གྲོས་འཆམ་བྱུང་།
གསུམ་པ་འདི་ལོར་དམིགས་བསལ་མཉམ་འབྲེལ་ལྷན་ཚོགས་ཀྱི་ངོས་ནས་བོད་ལྗོངས་ལྷ་ས་དང་། ནག་ཆུ་སྦྲ་ཆེན་རྫོང་དང་འབྲི་རུ་རྫོང་དག་ལ་འཚམས་འདྲི་དང་འབྲེལ་བའི་བལྟ་བསྐོར་འགྲོ་རྒྱུའི་ཐད། ༢༠༡༦།༥།༡༥དགོང་མོར་དྲ་འཕྲིན་བརྒྱུད་རྒྱུན་གཙོ་བཞི་གྲོས་བསྡུར་གནང་སྟེ་འདི་ལོར་བོད་ལྗོངས་འགྲོ་རྒྱུའི་དུས་ཚོད་ནི། ༢༠༡༦།༦།༢༧ལ་ལྷ་སར་འཛོམས་རྒྱུའི་གྲོས་ཐག་བཅད། དེ་ནས་གོང་གསལ་དུས་ཚོད་ལྟར་སྤྱི་ཟླ་བདུན་པའི་ནང་མཉམ་འབྲེལ་ལྷན་ཚོགས་ཀྱི་ཚོགས་གཙོ་རྩེ་ཞིག་ཚང་དང་། ཚོགས་གཞོན་རག་ཤི་ཀུན་གསལ་སྙིང་པོ། དྲུང་ཆེ་འགོ་པ་དགེ་བཤེས་བསྟན་འཛིན་འབྲུག་གྲགས། དྲུང་གཞོན་རིན་སྤུངས་ཚུལ་བསྟན་བཅས་བོད་ལྗོངས་ནག་ཆུ་གྱེར་བསྟན་གླིང་དང་སྦྲ་ཆེན་རྫོང་གི་དགོན་རི་ཁྲོད་བཅུ་དྲུག་པོ་རེ་རེ་བཞིན་དུ་བལྟ་བསྐོར་དང་འཚམས་འདྲི། མཉམ་འབྲེལ་ལྷན་ཚོགས་ཀྱི་དགོངས་པ་དང་དམིགས་ཡུལ་གསལ་བཤད། མང་ཚོགས་ཀྱི་བསམ་འཆར་གང་ཡོད་བསྡུ་ལེན་བྱས་པའི་ཟིན་ཐོ་ཟུར་དུ་གསལ་ཡོད་ལ། སྐབས་དེའི་ལས་དོན་ཆ་ཚང་དེ། ༢༠༡༦།༨།༡༩། གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱུན་ལས་ལས་འཛིན་ཚོགས་འདུ་ཐེངས་དང་པོ་མདོ་ཁམས་ཐར་བདེ་དགོན་དུ་འཚོགས་སྐབས་གྲོས་ཚོགས་ཐོག་ཏུ་སྙན་ཞུ་ཕུལ་ཟིན་ལ། གོང་གསལ་ཐེངས་འདིའི་ལྷན་ཚོགས་ཀྱི་འགན་འཛིན་རྣམ་པ་དང་ཞབས་ཞུ་བ་རྣམས་ཉིན་བཅུ་གསུམ་རིང་འཚམས་འདྲི་དང་བལྟ་བསྐོར་ཕེབས་རིང་རླངས་འཁོར་དང་སྣུམ་རིན། ཞབས་ཞུའི་ཁ་ལོ་བའི་འགྲོ་གྲོན་ཆ་ཚང་ཚོགས་གཞོན་རག་ཤི་ཀུན་གསལ་སྙིང་པོ་དང་དྲུང་ཆེ་འགོ་པ་དགེ་བཤེས་བསྟན་འཛིན་འབྲུག་གྲགས་གཉིས་ཀྱིས་ལེགས་སྐྱེས་ཕུལ་ཡོད།
༢༠༡༦།༧།༡༨།ཉིན་གཡུང་དྲུང་བོན་མཉམ་འབྲེལ་ལྷན་ཚོགས་ཀྱིས་འཕྲལ་ཡུན་ཕུག་གསུམ་གྱི་དགོས་དམིགས་ལ་གཟིགས་ཏེ་བོད་ཀྱི་ལྟེ་གནས་ལྷ་ལྡན་ཉི་མའི་གྲོང་ལ་རྒྱུན་ཞུགས་གནང་མཁན་མདོ་དབུས་ཁམས་གསུམ་གྱི་བོན་གྱི་ལྷ་སྡེ་མང་ཚོགས་རྣམས་ཕན་ཚུན་ངོ་ཤེས་དང་། འཆམ་མཐུན་མཉམ་གནས། སྐྱིད་སྡུག་མཉམ་མྱོང་སོགས་ཀྱི་ཁེ་ཕན་ལ་དམིགས་ཏེ་ལོ་ལྟར་བོད་ཟླ་ལྔ་པའི་ཚེས་བཅོ་ལྔ། གཟའ་སྐར་འབྱུང་འཕྲོད་བཟང་བའི་འཛམ་གླིང་སྤྱི་བསང་ཉིན་མོ་ལ་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་གོ་སྒྲིག་འོག་ལྷ་སར་ཡོད་པའི་བོན་འབངས་ལྷན་འཛོམས་གནང་རྒྱུའི་འཆར་གཞི་བཟོས་ནས་ཉིན་ཁ་ཤས་རིང་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚོགས་གཙོ་མཆོག་དང་དྲུང་རྒན་གཞོན་གཉིས་བཅས་ཚོགས་པའི་ངོས་ནས་ལྷ་སར་ཡོད་པའི་ཨ་མདོ་ཤར་པ་དང་རྔ་པའི་ཚོང་པ་ཐུན་མོང་། འབྲི་རུ་དཔལ་འབར་ལྷ་རི་བཅས་ཀྱི་མི་སྣ། སྦྲ་ཆེན་རྫོང་དང་སྟེང་ཆེན་རྫོང་དག་གི་ཚོང་པ་རྣམས་ལ་ཐོག་མར་འཚམས་འདྲི་དང་འབྲེལ་བའི་སྒོ་ནས་ཕན་ཚུན་མཇལ་འཕྲད་དང་ངོ་ཤེས། མ་འོངས་པར་ལོ་ལྟར་འཛམ་གླིང་སྤྱི་བསང་ཉིན་བོན་པོ་ཚང་མ་ལྷན་འཛོམས་གནང་རྒྱུའི་གྲོས་ཐག་བཅད། ཉིན་དེ་ནི་འཛམ་གླིང་སྤྱི་བསང་དང་། ཞྭ་དཀར་བསྟན་པའི་གཙུག་རྒྱན། ༧སྐྱབས་རྗེ་རྒྱལ་བ་སྨན་རིའི་ཁྲི་འཛིན་སོ་གསུམ་པའི་སྐུའི་བླ་གཟའ། གཡུང་དྲུང་བོན་མཉམ་འབྲེལ་ལྷན་ཚོགས་ཀྱིས་དེའི་རྟེན་འབྲེལ་མཛད་སྒོ་དབུ་བཙུགས་གནང་བ་བཅས་བཀྲ་ཤིས་བཟང་པོ་སུམ་ལྡན་གྱི་གནས་སུ་གྱུར། དེ་ནས་ལོ་རེ་བཞིན་འགན་བཞེས་མཁན་བསྐོ་བཞག་བྱས་ཏེ་དབུ་འཛུགས་ཀྱི་ལོ་འདིར་ཐོག་མར་སྦྲ་ཆེན་རྫོང་དང་སྟེང་ཆེན་རྫོང་དག་གི་ཚོང་པ་རྣམས་ཀྱིས་སྦྱིན་བདག་དང་འགན་ཁུར་རྒྱུ་བྱས། ལོ་གཉིས་པར་ཨ་མདོ་ཤར་པ་དང་རྔ་པའི་ཚོང་པ་རྣམས་ཀྱིས་སྦྱིན་བདག་དང་འགན་ཁུར་རྒྱུ། ལོ་གསུམ་པར་ཁམས་པའི་ཚོང་པ་རྣམས་ཀྱིས་སྦྱིན་བདག་དང་འགན་ཁུར་རྒྱུ། ལོ་བཞི་པར་གཉན་རོང་རྫོང་དང་འབྲི་རུ་རྫོང་གི་དག་གིས་འགན་ཁུར་རྒྱུ་དེ་ནས་རིམ་བཞིན་རེས་མོས་བྱ་རྒྱུའི་བཀོད་སྒྲིག་བྱས།
༢༠༡༦།༧།༡༩།ཉིན་ད་བར་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚོགས་མི་ཕལ་ཆེར་ནི་བླ་མ་གྲྭ་པ་ཤས་ཆེ་སྟབས་མ་འོངས་པར་ལྷན་ཚོགས་ནང་སེར་མོ་བའི་སྡེ་ཁོ་ན་མིན་པར་བསྟན་ལ་ལྷག་བསམ་དཀར་བའི་དད་སྦྱིན་གྱི་ཚོང་པ་ཆེ་ཁག་དང་། དེ་བཞིན་སྤྱི་ཚོགས་ཐོག་སེམས་ཤུགས་ནུས་ཤུགས་ལྡན་པའི་གྲགས་ཅན་མི་སྣ། དེང་རབས་ཤེས་ཡོན་གྱིས་ཕྱུག་པའི་ན་གཞོན་བློ་གསལ་གྱི་སྡེ་སོགས་སྐྱ་སེར་དང་ཕོ་མོ་རིས་སུ་མ་མཆིས་པའི་སྒོ་ནས་མི་སྣ་འཛོམས་པོ་ངེས་པར་དུ་ཡོད་དགོས་པའི་གནས་ཚུལ་ལ་གཞིགས་ཏེ་འདི་ལོར་སྔོན་འགྲོའི་ཚུལ་དུ་ལྷ་སར་གནས་སྡོད་ཀྱི་མདོ་དབུས་ཁམས་གསུམ་གྱི་ཚབ་མཚོན་འགན་ཁུར་མི་སྣ། ཨ་མདོ་ཤར་ཁོག་ནས་རྩེ་རྒྱལ་དང་ཨ་ཚེ་རིང་གཉིས། རྔ་པ་ནས་རྟ་མེ་དང་སྐལ་བཟང་དོན་འགྲུབ་གཉིས། ཁམས་ཕྱོགས་ནས་རྫ་པ་ད་ལོ་དང་ཡེ་ཤེས་ཚེ་བརྟན་གཉིས། སྦྲ་ཆེན་ནས་ནོར་བུ་དབང་འདུས་དང་ཚེ་རིང་དཔལ་དར་གཉིས། སྟེང་ཆེན་ནས་བ་མང་ཉི་སྡིས་དང་གཡུང་དྲུང་འགྱུར་མེད་གཉིས། འབྲི་རུ་ནས་ཡེ་ཤེས་དབང་རྒྱལ་བཅས་ཁུལ་སོ་སོ་དང་དོ་བདག་སོ་སོས་ཁས་ལེན་ལེགས་གྲུབ་བྱུང་ཡོད་པ་དེ་དག་གྲོས་ཚོགས་ལ་སྙན་སེང་ཞུས་ཟིན་པའོ།།
༢༠༡༦།༩། པའི་ནང་སྐོར། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ལོ་རྒྱུས་དང་ངོ་སྤྲོད་སྐོར། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚོགས་གཙོ་རྩེ་ཞིག་ཚང་གིས་དགོས་པ་རྒྱུ་མཚན་དུ་མར་གཟིགས་ཏེ་ལོ་ངོ་གཅིག་རིང་འབད་བརྩོན་གནང་བའི་ཕྱག་རྗེས་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ལོ་རྒྱུས་དང་འབྲེལ་བའི་ངོ་སྤྲོད་སྐོར་གྱི་དེབ་ལ་མཚོན་ན་སྡེ་ཚན་དང་པོ་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་གནས་ཚུལ་སྤྱིར་བསྟན་པ་དང་། སྡེ་ཚན་གཉིས་པ་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ལོ་རྒྱུས་འཕེལ་རིམ། སྡེ་ཚན་གསུམ་པ་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་སྐབས་སོ་སོའི་ཚོགས་མི་སོ་སོའི་མཚམས་སྦྱོར་ངོ་སྤྲོད་གནང་བ། སྡེ་ཚན་བཞི་པ་གཡུང་དྲུང་བོན་མཉམ་འབྲེལ་ལྷན་ཚོགས་ཀྱིས་སྒྲུབ་བཞིན་པའི་ལས་དོན་ཁག་ངོ་སྤྲོད། སྡེ་ཚན་ལྔ་པ་བོན་ནམ་ཞང་ཞུང་ཤེས་རིག་སྐོར་གྱི་ཆ་འཕྲིན་གནད་བསྡུས་བཅས་ས་བཅད་ལྔའི་བདག་ཉིད་ཅན་གྱི་རང་ཚོགས་པའི་ངོ་སྤྲོད་དང་འབྲེལ་བའི་ལོ་རྒྱུས་དེབ་གཅིག་རྩོམ་སྒྲིག་དང་པར་སྐྲུན་གྱི་འགྲོ་གྲོན་དེ་སྐུ་སྒེར་གྱིས་བཏང་གནང་ཡོད་ལ། དེ་བཞིན་མཉམ་འབྲེལ་ལྷན་ཚོགས་ཀྱི་ངོས་ནས་རྒྱ་ཆེའི་མི་དམངས་རྣམས་ལ་ཤེས་རྟོགས་དང་ཁྱབ་བསྒྲགས་ཡོང་ཆེད་ཚོགས་པའི་ངོ་སྤྲོད་སྙིང་བསྡུས་བོད་རྒྱ་ཤན་སྦྱར་ཅན་ཚར་ཁྲི་གཅིག་དཔར་བསྐྲུན་བྱས་ཏེ་ས་ཕྱོགས་གང་སར་འགྲེམས་སྤེལ་དང་ཁྱབ་བསྒྲགས་གནང་དང་གནང་བཞིན་པ་བཅས་སོ།།
2017ལོར་གཡུང་དྲུང་བོན་མཉམ་འབྲེལ་ལྷན་ཚོགས་ཀྱིས་ལས་དོན་བསྒྲུབ་ཚུལ་སྐོར།
༡༽གཞུང་སྒྲུབ་ཁང་ཉོ་སྒྲུབ་སྐོར་ལ། མཉམ་འབྲེལ་ལྷན་ཚོགས་སྤྱི་ལོ། ༢༠༠༧ལོར་དབུ་བརྙེས་པ་ནས་བཟུང་༢༠༡༦ལོ་བར་ལོ་ངོ་དགུའི་རིང་ཆ་རྐྱེན་མ་ལྡན་པའི་གནས་ཚུལ་འོག་རང་ཚོགས་པ་གནས་ཡུལ་ངེས་མེད་དུ་སྡོད་དགོས་བྱུང་བར་བརྟེན་༢༠༡༦ལོར་ཚོགས་གཙོ་རྩེ་ཞིག་ཚང་གིས་དབུ་ཁྲིད་གནང་སྟེ་གཞུང་སྒྲུབ་ཁང་ཉོ་སྒྲུབ་ཆེད་དུ་མཉམ་འབྲེལ་ལྷན་ཚོགས་ཀྱི་ཚོགས་མི་རེ་རེ་བཞིན་མཐུན་རྐྱེན་གཞོག་འདེགས་གནང་རྒྱུའི་འབོད་བསྐུལ་དང་རེ་བ་ནན་ཞུ་བྱས་པས་ཚོགས་མི་སོ་སོའི་ངོས་ནས་ཀྱང་དགོངས་པ་ཆེ་བཞེས་གནང་སྟེ། གཞི་རྩའི་ཆ་ནས་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་གཞུང་ལས་ཁང་ཉོ་བསྒྲུབ་དང་། ཁང་པའི་མཛེས་བཟོ། གཞུང་ལས་ཁང་གི་ཅ་ལག་སྒྲིག་བཀོད། གཞུང་ལས་ཁང་གི་གཟིམ་ཤག་དང་ཉལ་ཆས། ཐབ་ཚང་གི་ཅ་ལག་སྒྲིག་རྒྱུ་སོགས་ཕྱི་ནང་གི་བཀོད་པ་ཆ་ཚང་གྲ་སྒྲིག་ཐུབ་པའི་མཐུན་རྐྱེན་བསྐྲུན་ཡོད། དེ་ནས་སྤྱི་ལོ། ༢༠༡༧།༥།༢།ཉིན་གཟའ་སྐར་འཕྲོད་སྦྱོར་བཟང་བའི་ཉིན་དང་བསྟུན། མཉམ་འབྲེལ་ལྷན་ཚོགས་ཀྱི་ཚོགས་གཙོ་ཚོགས་པའི་ཚོགས་མི་ཀུན་གདན་ཞུའི་མགྲོན་བརྡ་ཕུལ་བ་ནང་བཞིན་ཚོགས་མི་རྣམས་དུས་ཐོག་ཏུ་ཆེད་ཕེབས་གནང་སྟེ་གཞུང་ལས་ཁང་སྒོ་འབྱེད་དང་བཀྲ་ཤིས་རབ་གནས་ཕུན་སུམ་ཚོགས་པའི་ཁང་སྟོན་གྱི་མཛད་སྒོ་ལེགས་གྲུབ་བྱུང་ཡོད།
༢༽བཀའ་འགྱུར་དཔེ་བསྡུར་ལས་དོན་སྐོར་ལ། དང་པོ་འགོ་ཚུགས་ཚུལ། བོན་གྱི་བཀའ་འགྱུར་སྒྲིག་ཞུའི་ལས་དོན་རྩ་བའི་བློ་འདྲི་མི་སྣ་སྐྱབས་རྗེ་མཁན་སློབ་གཤེན་གསུམ་ལ་དུས་ནས་དུས་སུ་བཀའ་སློབ་ལམ་སྟོན་ཞུས་པའི་དབུ་ཁྲིད་འོག སྔ་ལོ། ༢༠༡༦/༨/༢༠/ཉིན། ཁམས་ཐར་བདེ་དགོན་དུ་མཉམ་འབྲེལ་ལྷན་ཚོགས་སྐབས་གཉིས་པའི་རྒྱུན་ལས་ལས་འཛིན་ཚོགས་འདུ་ཐེངས་དང་པོའི་གྲོས་ཆོད་བཞི་པའི་དགོངས་དོན་ལ། སྐྱབས་རྗེ་རྒྱལ་བ་གཤེན་སྲས་ཆེན་པོས་བཀའ་ལུང་ནན་བསྩལ་གནང་བ་ལྟར་དུ། མཉམ་འབྲེལ་ལྷན་ཚོགས་ནས་རང་ནུས་ཅི་ཡོད་ཀྱིས་ཤུགས་བསྣན་ཏེ། རྒྱལ་བའི་བཀའ་འགྱུར་རིན་པོ་ཆེའི་མ་ཕྱི་གཏན་འབེབས་གཅིག་གྱུར་བཟོ་རྒྱུ་ཞེས་པའི་ལྷན་ཚོགས་ཀྱི་དགོངས་དོན་ལག་ལེན་བསྟར་རྒྱུ་ལ། ཀྲུང་ཧྭའི་བཀའ་བསྟན་ཆེན་མོ་ལས་གཡུང་དྲུང་བོན་གྱི་བཀའ་འགྱུར་དཔེ་སྐྲུན་ལས་གཞིའི་རྣམ་གྲངས་འདི་ནི། ༢༠༡༦ལོའི་རྒྱལ་ཁབ་རིམ་པའི་གསར་འགྱུར་དཔེ་སྐྲུན་བཅོས་བསྒྱུར་འཕེལ་རྒྱས་ཀྱིས་ཆོག་མཆན་ཐོབ་པའི་རྣམ་གྲངས་ལས་གཞི་ཞིག་ཡིན་པར་བརྟེན། མཉམ་འབྲེལ་ལྷན་ཚོགས་དང་སི་ཁྲོན་མི་རིགས་དཔེ་སྐྲུན་ཁང་གཉིས་ཟུང་འབྲེལ་ཐོག་ལས་དོན་འདི་འགྲུབ་ན་ཆེས་ལོ་རྒྱུས་ཀྱི་རང་བཞིན་ལྡན་པའི་འོད་སྣང་གསར་པའི་ལེའུ་ཞིག་ཡིན་ལ། ལས་དོན་འདི་བསྒྲུབ་པར་དེ་བས་དཀའ་ཚེགས་དང་རྙོག་འཛིང་ཆེ་བའི་གནས་ཤིག་ཡིན་ཡང་རྟེན་འབྲེལ་བསླུ་མེད་ཀྱི་བདེན་མཐུ་དང་། བསྟན་འཛིན་སྐྱེས་ཆེན་རྣམས་ཀྱིས་ཐུགས་བསྐྱེད་སྨོན་ལམ། བོན་འབངས་ཡོངས་ཀྱི་རིང་ནས་ཡིད་ལ་བརྣག་པའི་དམིགས་འབེན་ཉག་གཅིག་འདི། ལུགས་འདིར་ཐུགས་སྣང་དཀར་བའི་སྙིང་སྟོབས་ཅན་གྱི་མི་སྣ་དང་། འགྲོ་བ་མིའི་རིགས་ཀྱི་དཔལ་ཡོན་ལ་སྨན་པའི་ཕུགས་བསམ་ཅན་གྱི་ཤེས་ལྡན་དུ་མའི་དགོངས་དཔྱོད་སོགས་རྒྱུ་རྐྱེན་རྟེན་འབྲེལ་དུ་མའི་གནས་ཚུལ་འོག་ངེད་གཡུང་དྲུང་བོན་མཉམ་འབྲེལ་ལྷན་ཚོགས་དང་སི་ཁྲོན་མི་རིགས་དཔེ་སྐྲུན་ཁང་གཉིས་དབར་མཉམ་ལས་གནང་རྒྱུའི་གྲོས་ཐག་བཅད་དེ། ༢༠༡༧ལོའི་ཟླ༦ཚེས༢༥ཉིན། སི་ཁྲོན་མི་རིགས་དཔེ་སྐྲུན་ཁང་དང་། གཡུང་དྲུང་བོན་མཉམ་འབྲེལ་ལྷན་ཚོགས་ཀྱིས་གཉེར་བའི་པེ་ཅིན་ཞང་ཞུང་གཟི་འོད་རིག་གནས་བརྗེ་སྤེལ་འགན་འཁྲི་ཚད་ཡོད་ཀུང་སིའི་བར་དུ་རེ་བཅོལ་སྒྲིག་ཞུའི་ཆིངས་ཡིག་བཞག་པ་སྟེ། གན་རྒྱའི་སྟེང་ལ་ཁྲིམས་མཐུན་མིང་རྟགས་བཀོད་པ་ཞིག་རེད།
དེ་ནས་བཀའ་འགྱུར་སྒྲིག་ཞུའི་ལས་དོན་དེ་ཁྲི་འདུར་ཡོད་པའི་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་གཞུང་ལས་ཁང་གི་འགན་འཛིན་དྲུང་ཆེ་དགེ་བཤེས་བསྟན་འཛིན་འབྲུག་གྲགས་ཀྱིས་མཉམ་འབྲེལ་ལྷན་ཚོགས་ཀྱི་ངོས་ནས་མདོ་དབུས་ཁམས་གསུམ་ན་བཞུགས་པའི་བོན་གྱི་དགེ་བཤེས་དགུ་བཅུ་ཡས་མན་ཟླ་བ་གཉིས་རིང་མི་རེ་ངོས་རེ་དགེ་བཤེས་དང་མཁས་དབང་རེ་རེ་བཞིན་ཁ་པར་ཕུལ་ཞིང་ད་ལན་བོན་གྱི་བཀའ་འགྱུར་སྒྲིག་ཞུའི་ལས་དོན་འདི་གལ་པོ་ཆེ་ལ་ནན་ཏན་དུ་འཛིན་རྒྱུ་དང་། རྣམ་པ་ཚང་མས་དགོངས་པ་ཆེ་བཞེས་གནང་སྟེ་རྒྱབ་སྐྱོར་གནང་རྒྱུར་བཀའ་དྲིན་ཆེ་ཞེས་ཕྱོགས་ཕན་དུ་བཞུགས་པའི་དགེ་བཤེས་དང་མཁས་དབང་རྣམ་པར་རེ་རེ་བཞིན་ནན་ཞུ་བྱས་ཀྱང་དགེ་བཤེས་ཁ་ཤས་ཀྱིས་དུས་ཁོམ་མེད་ལུགས་བརྙད་དེ་ཞལ་བཞེས་མ་གནང་ལ། དགེ་བཤེས་ཕལ་ཆེ་བས་དང་བླང་དང་རྒྱབ་སྐྱོར་གནང་ཞིང་མ་མཐའ་དགེ་བཤེས་རེས་བཀའ་འགྱུར་པོད་རེ་སྒྲིག་ཞུའི་འགན་ཁུར་རྒྱུར་ཞལ་བཞེས་དང་འབྲེལ་མཁས་དབང་སོ་སོ་ལ་བཀའ་འགྱུར་པོད་གྲངས་གང་ཡིན་དང་ཡར་མར་འབྲེལ་བ་གནང་ལུགས་ཟུར་གསལ་རེའུ་མིག་ལྟར་དང་། བཀའ་འགྱུར་དཔེ་བསྡུར་གནང་རྒྱུའི་པོད་དེ་དག་ཐོག་མའི་འཆར་གཞི་ལ་དཔར་རྩ་མཚོ་སྔོན་གཡུང་དྲུང་ཚེ་རིང་ཅན་བྱ་རྒྱུའི་འཆར་གཞི་བཟོས་ཀྱང་དེ་ལྟར་བྱས་ན་ཞུ་དག་དང་ལས་ཀ་སོགས་དུས་ཚོད་མི་འདང་བའི་རྐྱེན་གྱིས་སྟབས་མ་བདེ་ནས་མཉམ་འབྲེལ་ལྷན་ཚོགས་ཀྱི་ཚོགས་གཞོན་ཀུན་གསལ་སྙིང་པོ་རིན་པོ་ཆེས་གཙོར་འགན་བཞེས་ཏེ་ལོ་མང་རིང་ནག་ཆུ་གཡུང་དྲུང་གྱེར་བསྟན་གླིང་དུ་རང་ཚོགས་པའི་ངོས་ནས་བཀའ་འགྱུརགྱི་ལས་ཀ་རབ་དང་རིམ་པ་གནང་བའི་པར་རྩ་དེ་ད་ལན་མཉམ་འབྲེལ་ལྷན་ཚོགས་ཀྱི་ལས་དོན་གལ་འགངས་ཆེ་བའི་སྐབས་འདིར་པར་རྩ་མཐུན་འབྱོར་གནང་རོགས་ཞུས་དོན་ལྟར་ཀུན་གསལ་རིན་པོ་ཆེས་དགོངས་པ་ཆེ་བཞེས་ཐོག་མཉམ་འབྲེལ་ལྷན་ཚོགས་ལ་བཀའ་འགྱུར་གྱི་དཔར་རྩ་ཆ་ཚང་མཐུན་འབྱོར་གནང་བ་བཞིན་དུ། བཀའ་འགྱུར་པོད་༡༧༨དེ་བུ་དཔེའི་ཚུལ་དུ་སི་ཁྲོན་མི་རིགས་དཔེ་སྐྲུན་ཁང་གིས་དཔར་སློག་རྒྱབ་སྟེ་ས་ཕྱོགས་སོ་སོའི་དགེ་བཤེས་དང་མཁས་དབང་རྣམས་ལ་སྦྲག་བརྒྱུད་དང་མི་བརྒྱུད་ཐབས་ལམ་ཅི་རིགས་ཀྱི་སྒོ་ནས་བཀའ་འགྱུར་སྒྲིག་ཞུ་བ་རྣམས་ལ་སོ་སོའི་ཕྱག་ཏུ་འཕྲོད་ཐབས་བྱས། དེ་ནས་སྤྱི་ཟླ་བདུན་པའི་ཚེས་དགུ་ཉིན་དྲུང་རྒན་གཞོན་གཉིས་མཉམ་འབྲེལ་ལྷན་ཚོགས་ཀྱི་ཆེད་དུ་སྔ་ལོ་ནས་བཟུང་ལོ་ལྟར་ལྷ་སར་ཡོད་པའི་མདོ་དབུས་ཁམས་གསུམ་གྱི་བོན་པོ་ཚང་མ་ལོ་རེའི་བོད་ཟླ་ལྔ་པའི་ཚེས་བཅོ་ལྔ་འཛམ་གླིང་སྤྱི་བསང་ཉིན་མོར་ལྷ་ས་གྲོང་ཁྱེར་སྟོད་ལུང་འབྲི་ལུང་དགོན་ཤུལ་སར་ལྷན་འཛོམས་གནང་གཏན་ཁེལ་དོན་ལྟར། འདི་ལོར་དམིགས་བསལ་ཉིན་དང་པོར་སྲིད་རྒྱལ་ཚོགས་འཁོར་དང་ཉིན་གཉིས་པར་འཛམ་གླིང་སྤྱི་བསང་དང་འབྲེལ་བའི་གསོལ་ཁ་འབུལ་རྒྱུ་དང་བོན་འབངས་ཚང་མ་རི་བསང་རླུང་རྟ་སོགས་ཀྱི་མཛད་སྒོའི་འགྲོ་གྲོན་དང་ལས་འགན་སྔ་ལོ་ལ་ཧོར་ཁྱུང་གཉིས་དང་། འདི་ལོར་ཨ་མདོ་ཤར་པ་དང་རྔ་པའི་ཚོང་པ་རྣམས་ཀྱིས་འགན་ཁུར་གནང་སྟེ་མཛད་སྒོ་ལེགས་གྲུབ་བྱུང་བའོ།།
དེ་རྗེས་༢༠༡༧ལོའི་སྤྱི་ཟླ་དགུ་པའི་ཚེས་གཅིག་ཉིན། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་གཞུང་ལས་ཁང་དུ། ཚོགས་གཙོ་དང་རྒྱུན་ལས་ཚོགས་གཙོ་སྐུ་གཞོན། དྲུང་ཆེ་རྒན་གཞོན། མདོ་དབུས་ཁམས་གསུམ་ནས་ཕེབས་པའི་བཀའ་འགྱུར་སྒྲིག་ཞུའི་མཁས་དབང་རྣམས། བསྐལ་པ་བརྒྱ་ལ་དུས་ཚོད་གཅིག་ཅེས་པའི་དཔེ་ལྟར། གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་ལས་གཞི་རྒྱ་ཆེ་བ་སྟེ། ཀྲུང་ཧྭའི་བཀའ་བསྟན་ཆེན་མོ་ལས་གཡུང་དྲུང་བོན་གྱི་བཀའ་འགྱུར་མ་དཔེ་སྒྲིག་ཞུ་གཏན་འབེབས་སློབ་སྟོན་ཨུ་ཡོན་ལྷན་ཁང་དང་། ཀྲུང་ཧྭའི་བཀའ་བསྟན་ཆེན་མོ་ལས་གཡུང་དྲུང་བོན་གྱི་བཀའ་འགྱུར་མ་དཔེ་སྒྲིག་ཞུ་གཏན་འབེབས་རྩོམ་སྒྲིག་ཨུ་ཡོན་ལྷན་ཁང་དབུ་བརྙེས་པར་བརྟེན། ༢༠༡༧།༩།༣ཉིན་བར་ཉིན་བཞིའི་རིང་གྲོས་གཞི་ཁག་ལ་གྲོས་བསྡུར་ལེགས་པར་གནང་སྟེ། བོན་གྱི་བཀའ་འགྱུར་མ་དཔེ་སྒྲིག་ཞུ་གཏན་འབེབས་སྐོར་གྱི་གསལ་བཤད་དོན་ཚན་བརྒྱད་ཀྱི་བདག་ཉིད་ཅན་དང་། གཡུང་དྲུང་བོན་གྱི་བཀའ་འགྱུར་མ་དཔེ་སྒྲིག་ཞུ་གཏན་འབེབས་ཐད་ཀྱི་སྲོལ་ཡིག་དོན་ཚན་དྲུག་ཅན། བཀའ་འགྱུར་མ་དཔེ་སྒྲིག་ཞུ་གཏན་འབེབས་ཀྱི་རྩོམ་སྒྲིག་ཨུ་ཡོན་ལྷན་ཁང་མི་སྣ་བཅོ་ལྔ་དང་། དང་བླང་སྒྲིག་ཞུ་བའི་མཁས་དབང་མི་སྣ་ལྔ་བཅུ་ལྷག་ཞིག་བཀའ་འགྱུར་མ་དཔེ་སྒྲིག་ཞུའི་ལས་འགོ་བརྩམ་རྒྱུའི་ཆེད་དུ་དགོས་པ་སྐབས་བསྟུན་གྱིས་གཏན་འབེབས་བྱས། དེ་ནས་མཉམ་འབྲེལ་ལྷན་ཚོགས་དང་སི་ཁྲོན་མི་རིགས་དཔེ་སྐྲུན་ཁང་གཉིས་ཟུང་འབྲེལ་ཐོག་ བོན་གྱི་བཀའ་འགྱུར་སྒྲིག་ཞུ་བ་རྣམས་ཀྱང་མི་རེ་ལུགས་རེའི་དབང་དུ་མ་སོང་བར་མི་བརྒྱ་ངག་གཅིག་ལྟ་བུ་གཅིག་གྱུར་ཡོང་ཆེད་ཁྲི་འདུར་ཐོག་མར་ཟབ་སྦྱོང་གི་འཛིན་གྲྭ་གཉེར་ཞིང་ལས་བྱེད་མི་སྣ་སོ་སོར་ཆད་ལྷག་གི་རྟགས་སོགས་འགོད་སྟངས་སློབ་སྦྱོང་དང་། བཀའ་འགྱུར་མ་དཔེ་སྒྲིག་ཞུ་གཙོ་བོའི་ལས་དོན་འགན་ཁུར་བ་རྩོམ་སྒྲིག་ཨུ་ཡོན་ལྷན་ཁང་མི་སྣ་བཅོ་ལྔ་དང་། དང་བླང་སྒྲིག་ཞུ་བའི་མཁས་དབང་མི་སྣ་ལྔ་བཅུ་ལྷག་རྣམས་དཔེ་བསྡུར་སྐབས་ཕྱོགས་ཕན་ཚུན་འབྲུ་དོན་རྟོགས་མིན་དང་གོ་དོན་བགྲོ་གླེང་ཞིབ་ཚགས་ཡོང་ཆེད་སྐད་འཕྲིན་གྱི་ལམ་ནས་དཔེ་བསྡུར་གླེང་སྟེགས་ཞེས་པ་དང་བཀའ་སྒྲིག་ཞུ་ཚན་ཞེས་པའི་དྲ་འཕྲིན་ཁག་གཉིས་བཙུགས་ཏེ་དེང་བཀའ་འགྱུར་སྒྲིག་ཞུའི་ལས་དོན་སྐོར་ཉིན་ལྟར་བགྲོ་གླེང་གནང་དང་གནང་བཞིན་ཡོད།
༣༽༧སྐྱབས་རྗེ་༧རྒྱལ་བ་སྨན་རི་བའི་ཁྲི་འཛིན་སོ་གསུམ་པ་མཆོག་སྐུ་ཞི་བར་གཤེགས་པའི་དགོངས་རྫོགས་མཆོད་འབུལ་བསྒྲུབ་ཚུལ། ༢༠༡༧།༩།༡༤།ཕྱི་དྲོའི་ཆུ་ཚོད་དྲུག་དང་སྐར་མ་༢༥སྟེང་འཛམ་གླིང་བོན་འབངས་ཡོངས་ཀྱི་དབུ་ཁྲིད་༧ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་༧རྒྱལ་བ་སྨན་རི་བའི་ཁྲི་འཛིན་སོ་གསུམ་པ་མཆོག་བོན་གྱི་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་གི་བླ་བྲང་དུ་ཐུགས་དམ་གཡོ་བ་མེད་པའི་ངང་ནས་དགོངས་པ་བོན་དབྱིངས་སུ་ཐིམ་པའི་ཡིད་སྐྱོ་བའི་གནས་ཚུལ་ཐོན་པའི་དགོང་མོ་ནས་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་གཞུང་ལས་ཁང་དུ་༧སྐྱབས་རྗེ་༧ཁྲི་འཛིན་རིན་པོ་ཆེའི་སྐུ་པར་མདུན་དུ་དངོས་འབྱོར་ཡིད་སྤྲུལ་གྱི་མཆོད་པ་གང་འབྱོར་དང་སྨོན་ལམ་དང་གསོལ་འདེབས་ཅི་རིགས་དང་དེའི་ཕྱི་ཉིན་ཚོགས་གཙོ་རྩེ་ཞིག་ཚང་དང་དྲུང་རྒན་གཞོན་གཉིས་གཙོས་ཁྲི་འདུར་བཞུགས་པའི་བོན་གྱི་བླ་སྤྲུལ་དགེ་བཤེས་རྣམས་འཛོམས་ཏེ་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ངོས་ནས་དགོངས་རྫོགས་མཆོད་འབུལ་ཞུ་ཚུལ་གྲོས་བསྡུར་བྱས་ཏེ་གཅིག་ན་རང་ཚོགས་པས་སྣེ་ཁྲིད་བྱེད་དེ་བོན་གྱི་དགོན་སྡེ་རི་ཁྲོད་དང་བོན་འབངས་ཡོངས་ལ་༧སྐྱབས་རྗེ་༧ཁྲི་འཛིན་རིན་པོ་ཆེའི་དགོངས་རྫོགས་མཆོད་འབུལ་ཟབ་རྒྱས་དགོས་པའི་འབོད་བསྐུལ་ཞུ་རྒྱུ་དང་། གཉིས་ན་ཚོགས་པའི་ངོས་ནས་ཐོག་མར་དབུས་གཡུང་དྲུང་བོན་འཛིན་སྐྱོང་ཚོགས་པར་གདུང་སེམས་མཉམ་བསྐྱེད་ཀྱི་ཐུགས་གསོའི་ཞུ་འཕྲིན་ཡི་གེ་འབུལ་རྒྱུ་དང་། དེའི་ནང་དོན་གཙོ་བོ་ད་ལན་ཡིད་སྐྱོའི་གནས་ཚུལ་འདི་གནམ་འོག་གི་འགྲོ་བ་ཀུན་དང་། སྒོས་སུ་འདི་གའི་གཡུང་དྲུང་བོན་མཉམ་འབྲེལ་ལྷན་ཚོགས་གཙོས་རང་ཅག་བོན་འབངས་ཡོངས་ལ་བཟོད་ཐབས་བྲལ་བའི་གྱོང་གུན་ཚབ་ཆེན་དང་ཡིད་སྐྱོ་བའི་གནས་སུ་གྱུར། འདིར་ ༧ རྒྱལ་བ་གཤེན་སྲས་རིན་པོ་ཆེ་ཡིས་དབུ་ཁྲིད་ལམ་སྟོན་འོག་གཡུང་དྲུང་བོན་མཉམ་འབྲེལ་ལྷན་ཚོགས་ཀྱིས་གདུང་ཤུགས་མཉམ་བསྐྱེད་ཀྱི་སྒོ་ནས་བོད་ཡུལ་སྟོད་སྨད་བར་གསུམ་ཀུན་ཏུ་ཡོད་པའི་བོན་འབངས་ཡོངས་ལ་དགེ་སྒྲུབ་སྡིག་སྤོང་བྱེད་པའི་འབོད་བསྐུལ་ཞུ་རྒྱུ་ཡིན་པ་མ་ཟད་རིན་པོ་ཆེའི་དགོངས་རྫོགས་མཆོད་འབུལ་དང་། ཁྱད་པར་དུ་རྒྱལ་བ་སྨན་རིའི་མཁན་རབས་རིམ་བྱོན་གྱི་གདན་ས་གཙང་༧བཀྲ་ཤིས་སྨན་རི་དང་རྗེ་མཉམ་མེད་བླ་མ་ཆེན་པོའི་གསེར་ཁྲིའི་མདུན་སར་ཀུན་བཟང་རྒྱལ་བ་དགྱེས་པའི་མཆོད་སྤྲིན་རྒྱས་འབུལ་ཞུ་སྟེ་དམ་པ་མཆོག་གི་ཐུགས་དགོངས་ཟབ་མོའི་བཞེད་དོན་ལྷུན་འགྲུབ་དང་། གང་གི་ཐུགས་རྗེའི་སྐྱབས་འོག་བོན་འབངས་ཀུན་ཀྱང་དམ་ཚིག་གོང་བུ་གཅིག་སྒྲིལ་གྱི་དར་དཀར་ཡུག་གཅིག་ས་སྟེང་ཀུན་ཏུ་བདལ་བའི་རེ་སྨོན་ཤུགས་དྲག་དང་བཅས། ཞེས་པའི་འབྲུ་དོན་ལྟར་ཐོག་མར་དཔལ་གཤེན་བསྟན་སྨན་རི་དགོན་ལ་མཆོད་འབྲེལ་ཞུ་རྒྱུ་དང་། དེ་ནས་ཚོགས་གཙོ་རྒན་གཞོན་གཉིས་རྒྱལ་བ་སྨན་རིའི་མཁན་རབས་རིམ་བྱོན་གྱི་གདན་ས་གཙང་༧བཀྲ་ཤིས་སྨན་རི་དགོན་ལ་ཕེབས་རྒྱུའི་ཆོད་དོན་ལྟར་ཚོགས་གཙོ་རིན་པོ་ཆེ་ལྷ་སར་ཆེད་ཕེབས་གནང་། དྲུང་རྒན་གཞོན་གཉིས་ཞག་གསུམ་ཉིན་༧སྐྱབས་རྗེ་༧ཁྲི་འཛིན་རིན་པོ་ཆེའི་འཁྲུངས་གཞིས་ལ་བཅར་ཏེ་འཁྲུངས་ཡུལ་གྱི་ནང་མི་ལྷན་རྒྱས་ལ་ཚོགས་པའི་ངོས་ནས་ཐུགས་གསོའི་འཚམས་ཞུ་དང་འབྲེལ་འཁྲུངས་གཞིས་ལ་དྲུང་རྒན་གཞོན་གཉིས་ཀྱིས་འགོ་ཁྲིད་བྱས་ཏེ་མདོ་དབུས་ཁམས་གསུམ་ན་བཞུགས་པའི་རིན་པོ་ཆེའི་ཞལ་སློབ་དགེ་བཤེས་རྣམས་ལྷན་འཛོམས་གནང་སྟེ་མཉམ་མེད་བླ་སྒྲུབ་ཀྱི་སྒོ་ནས་མཆོད་འབུལ་ཟབ་རྒྱས་ཞུས་ལ། དེ་བཞིན་མཉམ་འབྲེལ་ལྷན་ཚོགས་དང་ཟིང་ཆུ་རྫོང་ཁོངས་ཀྱི་དགོན་ཁག་བཅོ་བརྒྱད་དང་བོན་འབངས་ཡོངས་ཀྱི་མཉམ་དུ་༧སྐྱབས་རྗེ་གཤེན་སྲས་རིན་པོ་ཆེའི་བཀའ་དགོངས་གཞིར་བཟུང་ཞི་ཁྲོ་རྒྱས་པའི་ཆོ་གའི་སྒོ་ནས་དགོངས་རྫོགས་མཆོད་འབུལ་ཞུས། དེ་ནས་གཡུང་དྲུང་བོན་མཉམ་འབྲེལ་ལྷན་ཚོགས་ཀྱིས་གལ་པོ་ཆེ་ལ་ནན་ཏན་དུ་འཛིན་ཏེ་དགུང་ཞག་ཞེ་དགུའི་རིང་༧སྐྱབས་རྗེ་༧ཁྲི་འཛིན་རིན་པོ་ཆེའི་སྐུ་གདུང་བཞེངས་རྒྱུར་འབད་བརྩོན་ལྷོད་མེད་བྱས་པས་བཟོ་བསྐྲུན་ལེགས་པར་གྲུབ་ནས། ལོ་རྒྱུས་ཀྱི་དོན་སྙིང་ལ་དམིགས་ཏེ་ཚོགས་གཙོ་རིན་པོ་ཆེ་གཙོས་པའི་མཉམ་འབྲེལ་ལྷན་ཚོགས་ཀྱི་གཙོར་ཆེའི་མི་སྣ་ཀུན་དཀའ་བའི་ཚེགས་དང་དཀོན་པའི་ནོར་ལ་མ་འཛེམས་ཏེ་གལ་འགངས་ཆེ་བའི་སྒོ་ནས། ༢༠༡༧།༡༡།༤། ཉིན་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་༣༣པ་ཆེན་པོ་མཆོག་གི་དགུང་ཞག་ཞེ་དགུ་ཚང་བའི་ཉིན་མོ་དང་སྒོ་བསྟུན་ཏེ། གཡུང་དྲུང་བོན་མཉམ་འབྲེལ་ལྷན་ཚོགས་གཙང་དཔལ་ལྡན་བཀྲ་ཤིས་སྨན་རིར་བཞུགས་པའི་རྗེ་མཉམ་མེད་བླ་མ་ཆེན་པོའི་གསེར་ཁྲིའི་མདུན་ལ་དགོངས་རྫོགས་མཆོད་འབུལ་དང་འབྲེལ་སྐུ་གདུང་མཐོང་གྲོལ་རིན་པོ་ཆེ་མཉམ་མེད་བླ་མའི་གསེར་ཁྲིའི་ཐོག་ཏུ་མངའ་གསོལ་རབ་གནས་སོགས་བཀྲ་ཤིས་ཀྱིས་མཐར་བརྒྱན་ལ། གཞན་ཡང་གདན་ས་གོང་འོག་བར་གསུམ་ལ་ཐུགས་གསོའི་འཚམས་ཞུ་དང་འབྲེལ་བའི་ཚོགས་པའི་ངོས་ནས་མང་ཇ་སྐུ་འགྱེད་སོགས་ལེགས་པར་ཕུལ་ནས་ཐེངས་འདིའི་མཛད་སྒོ་རིན་པོ་ཆེའི་དགོངས་རྫོགས་མཆོད་དང་སྐུ་གདུང་གསེར་ཁྲིར་མངའ་གསོལ་སོགས་ཕུན་སུམ་ཚོགས་པ་དང་བཀྲ་ཤིས་པའི་ལེགས་གྲུབ་བྱུང་ཡོད།
༤༽གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱུན་ལས་ལས་འཛིན་ཐེངས་གཉིས་པ་ཀན་སུའུ་ཐེ་བོ་གཙོ་ཚང་དགོན་དུ་འཚོགས་སྐོར། མཉམ་འབྲེལ་ལྷན་ཚོགས་ཀྱི་ཚོགས་ཆེན་ཐེངས་གསུམ་པ། ༢༠༡༥།༩།༦། མདོ་ཁམས་ཤར་རྫ་རི་ཁྲོད་དུ་འཚོགས་སྐབས། ལྷན་ཚོགས་ཀྱི་གྲོས་ཆོད་དྲུག་པའི་དགོངས་དོན་ལ། རྒྱུན་ལས་ཚོགས་འདུ་ཐེངས་དྲུག་པ། སྤྱི་ལོ། ༢༠༡༧ལོར་ཀན་སུའུ་ཐེ་བོ་རྫོང་གི་གཙོ་ཚང་དགོན་དུ་འཚོག་རྒྱུའི་གྲོས་ཆོད་ལྟར། ཐེ་བོ་ལེགས་ལུང་གཙོ་ཚང་དགོན་པའི་ལྷ་སྡེ་གཙོས་ཐེ་བོའི་བོན་གྱི་སྡེ་དགོན་ཐུན་མོང་ནས་དཀའ་བའི་ཚེགས་དང་། དཀོན་པའི་རྒྱུ་སོགས་འགྲོ་གྲོན་རྒྱ་ཆེན་བཏང་ནས་གྲ་སྒྲིག་ལེགས་གྲུབ་བྱུང་མཚམས། ༢༠༡༧།༡༢།༦། ཉིན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱུན་ལས་ལས་འཛིན་ཐེངས་གཉིས་པའི་ཚོགས་ཞུགས་མི་སྣ་ལྷན་རྒྱས་རྣམས། ཐེ་བོའི་ཁུལ་གྱི་བོན་པོའི་དད་ལྡན་མང་ཚོགས་ཀྱིས་དགའ་དད་སྤྲོ་གསུམ་གྱིས་བསུ་བ་དང་ཐེ་བོ་གཙོ་ཚང་དགོན་པའི་བླ་གྲྭ་གཙོས་ཐེ་བོ་བོན་དགོན་ཁག་གིས་སེར་ཕྲེང་དང་འབྲེལ་ཆིབས་བསུ་གནང་། དེ་ནས་ཉིན་ལྔ་ཡི་རིང་རྒྱུན་ལས་ཚོགས་འདུ་འཚོགས་ནས་གྲོས་གཞི་ཁག་ལ་གྲོས་བསྡུར་གནང་བའི་གྲོས་ཆོད་གཙོ་བོ། ༡༽གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་གཞུང་ལས་ཁང་གི་སྒྲུབ་ཁང་བླ་མ་ནི། ལྷན་ཚོགས་ཀྱི་ཚོགས་གཞོན་ཉེར་གསུམ་ནང་ནས་འགོ་ནས་རིམ་བཞིན་ཟླ་བ་གཅིག་ལྷག་ཙམ་འགན་ཁུར་རྒྱུ་ཐག་བཅད་ལ།
༢༽མཉམ་འབྲེལ་ལྷན་ཚོགས་ཀྱི་གཞུང་ལས་ཁང་གི་འགན་འཛིན་པ་དྲུང་ཡིག་རྒན་གཞོན་གཉིས་ཀྱིས་འགན་ཁུར་རྒྱུ་ཚོགས་མི་ཚང་མས་འབོད་སྐུལ་དང་རེ་བ་ནན་བསྐུལ་ལྟར་ཁས་ལེན་བྱུང་།༼དུས་ཡུན་ནི་བཀའ་འགྱུར་ལས་དོན་སྒྲུབ་མ་ཚར་བར།༽སྤྲུལ་པད་མ་རིན་ཆེན་ནས་གཞུང་ལས་ཁང་གི་ཀྲུའུ་རིན་གཉིས་ལ་དཔལ་འབྱོར་ཐད་རྒྱབ་སྐྱོར་གནང་རྒྱུ་དང་། སྔགས་འཆང་བསོད་ནམས་ཚེ་རིང་ནས་ལོ་རེ་ལ་འགྲོ་སོང་སྒོར་ཁྲི་རེ་རོགས་སྦྱོར་གནང་རྒྱུ་ཞལ་བཞེས་ལ། གཞན་བླ་སྤྲུལ་བསྟན་སྦྱིན་སོགས་ནས་རྒྱབ་སྐྱོར་གནང་རྒྱུའི་གྲོས་ཐག་བཅད།
༣༽གཡུང་དྲུང་བོན་མཉམ་འབྲེལ་ལྷན་ཚོགས་ཀྱིས་སྒྲུབ་བཞིན་པའི་ཀྲུང་ཧྭའི་བཀའ་བསྟན་ཆེན་མོ་ལས་བོན་གྱི་བཀའ་འགྱུར་སྒྲིག་ཞུའི་མ་ཕྱིའི་དཔེ་རྙིང་འཚོལ་བསྡུ་ཚོགས་ཆུང་། དེའི་གཙོ་འགན་པ་ཚོགས་གཞོན་སྣང་སྤྲུལ་ཤེས་རབ་འོད་ཟེར་རྒྱལ་མཚན། དྲུང་ཡིག་པ་དགེ་བཤེས་བསྟན་འཛིན་རྣམ་རྒྱལ། རྒྱུན་ལས་ལས་འཛིན་པ་གོ་ལམ་གཡུང་དྲུང་གླིང་གི་བླ་མ་ཚེ་དབང་དངོས་གྲུབ། སྤྲུལ་སྐུ་རིག་སྔགས་རྒྱ་མཚོ། སྤྲུལ་བསྟན་འཛིན་རྣམ་རྒྱལ་རྣམས་བསྐོ་བཞག་མཛད་ལ། ༼མ་ཕྱི་འཚོལ་བསྡུའི་གཞི་རྩ་རྒྱལ་རོང་ཁྲོ་སྐྱབས་དཔར་མའི་སྐོར་དང་། ཨ་གཡུང་པར་མ། བོན་སླེབ་པར་མ་རྣམས་གཙོས་གཞན་མ་ཕྱི་དཔེ་རྙིང་འཚོལ་བསྡུ་གང་ཐུབ་གནང་རྒྱུའི་གྲོས་ཐག་བཅད།༽
༢༠༡༧།༡༢།༨། ཉིན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱུན་ལས་ལས་འཛིན་ཚོགས་འདུ་ཐེངས་དང་པོ་ཐར་བདེ་དགོན་དུ་འཚོགས་སྐབས་ལྷན་ཚོགས་ཀྱི་གྲོས་ཆོད་གསུམ་པའི་དགོངས་དོན་ལ། བསྟན་པར་ཕྱག་རྗེས་ཆེ་བའི་བླ་སྤྲུལ་དགེ་བཤེས་ཁག་གཅིག་གཙོས་སྐྱ་སེར་ཁྱད་མེད་ལ་བཀའ་དྲིན་རྗེས་དྲན་གྱི་ཚུལ་དུ་ལེགས་མཚོན་གྱི་བྱ་དགའ་ཚོགས་པའི་ངོས་ནས་འབུལ་རྒྱུ་མང་མོས་ཀྱིས་གྲོས་ཐག་བཅད་པ་ལྟར། འདི་ལོར་སྐུ་ཚེ་གང་བོར་བསྟན་འགྲོའི་དོན་ཆེན་བསྒྲུབས་ནས་བགྲང་བྱ་བརྒྱད་ཅུར་སོན་པའི་བསྟན་འཛིན་སྐྱེས་ཆེན་ཁག་ཅིག་ལ་ལྷན་ཚོགས་ཀྱིས་སྐུ་དྲིན་ལེགས་མཚོན་གྱི་གཟི་བརྗིད་དཔང་ཡིག་རེ་འབུལ་རྒྱུའི་ཐག་བཅད། དེ་དག་འབུལ་ཡུལ། ༡ ཞྭ་དཀར་བསྟན་པའི་གཙུག་རྒྱན་སྐྱབས་རྗེ་རྒྱལ་བ་སྨན་རིའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་རིན་པོ་ཆེ་མཆོག ༢ གསང་གསུམ་བོན་གྱི་མཛོད་འཛིན་སྐྱབས་རྗེ་ཡོངས་འཛིན་དཔོན་སློབ་བསྟན་འཛིན་རྣམ་དག་རིན་པོ་ཆེ་མཆོག ༣ མ་ཧཱ་པཎྜི་ཏ་ཚུལ་ཆེན་ཐེག་མཆོག་བསྟན་པའི་ཉི་མ་རིན་པོ་ཆེ་མཆོག ༤ བསླབ་གསུམ་ནོར་བུའི་མཛོད་འཛིན་སྨྲ་དབང་སྐྱང་སྤྲུལ་དྲི་མེད་འོད་ཟེར་རིན་པོ་ཆེ་མཆོག ༥ མཁས་པའི་དབང་པོ་བོན་བརྒྱ་དགེ་ལེགས་ལྷུན་གྲུབ་རྒྱ་མཚོ་རིན་པོ་ཆེ་མཆོག ༦ ལུང་རིགས་སྨྲ་བའི་དབང་པོ་རྗེ་བཙུན་ནམ་མཁའ་ཚུལ་ཁྲིམས་རིན་པོ་ཆེ་མཆོག ༧ ངུར་སྨྲིག་འདུལ་བའི་མཛོད་འཛིན་མཁན་པོ་ཤེས་རབ་ཚུལ་ཁྲིམས་མཐར་ཕྱིན་རིན་པོ་ཆེ་མཆོག ༨ བསྟན་འགྲོར་སྨན་པའི་མཛད་རྗེས་བླ་ན་མཐོ་བའི་དབང་ལྡན་ཞུ་སྲས་ཉི་ཟླ་ཚེ་དབང་རིན་པོ་ཆེ་མཆོག་བཅས་རྣམ་པ་བརྒྱད་ལ་ཕུལ།
དེ་ནས་གཡུང་དྲུང་བོན་གྱི་ཞི་བདེའི་སྨོན་ལམ་ཆེན་མོའི་བཀོད་སྒྲིག་ཚན་ཆུང་གི་འགན་འཛིན་ཚོགས་གཙོ་སྐུ་གཞོན་སྤྲུལ་སྐུ་པད་མ་རིན་ཆེན་དང་དྲུང་ཡིག་མཁན་པོ་ཚེ་དབང་རིག་འཛིན་རྣམ་གཉིས་ཀྱིས་བཀོད་སྒྲིག་དང་། ཐེ་བོ་གཙོ་ཚང་དགོན་པའི་རྒྱབ་སྐྱོར་ཐོག་མཆོད་བཤམས་དང་གྲ་སྒྲིག་སོགས་ཕུན་སུམ་ཚོགས་པོ་དང་སྐལ་ལྡན་དང་བ་འདྲེན་པའི་ཞིང་མཆོག་ཏུ་གཡུང་དྲུང་བོན་གྱི་ཞི་བདེ་སྨོན་ལམ་ཆེན་མོ་ཐེངས་གཉིས་པ་འཚོག་རྒྱུ་ལེགས་གྲུབ་བྱུང་ཡོད། དེ་ནས་གངས་ལྗོངས་བོན་དཔྱད་དེབ་ཚན་ཁག་གི་ཚན་གཙོ་ཉག་སྤྲུལ་བསོད་ནམས་རྒྱ་མཚོས་གཙོར་འགན་བཞེས་ཏེ་ཁོང་རྣམས་ཀྱིས་བོད་མདོ་དབུས་ཁམས་གསུམ་གྱི་བོན་དང་འབྲེལ་བའི་དུས་དེབ་ཉིས་བརྒྱ་ལྷག་ཕྱོགས་གཅིག་ཏུ་བསྡུས་ཏེ་སྐབས་འདིའི་རྒྱུན་ལས་ཚོགས་ཞུགས་པ་ཡོངས་ལ་མཐོང་ཡུལ་དུ་འགྲེམ་སྟོན་མཛད་ལ། དེ་རྗེས་མཉམ་འབྲེལ་ལྷན་ཚོགས་ཀྱི་ཚོགས་གཙོ་སྐུ་གཞོན་རག་ཤི་ཀུན་གསལ་སྙིང་པོ་ལགས་ཀྱིས་གཡུང་དྲུང་བོན་གྱི་བཀའ་རིན་པོ་ཆེ་དེབ་གཟུགས་སུ་པར་བསྐྲུན་གནང་བའི་ལས་གཞི་ལ། དགོས་པ་སྐབས་བསྟུན་ལྟར་ཚོགས་པའི་ངོས་ནས་རོགས་མགོན་ཞབས་འདེགས་གང་དགོས་དོན་འཁྱོལ་གནང་དགོས་ཚུལ། མཉམ་འབྲེལ་ལྷན་ཚོགས་ཀྱི་གྲོས་ཚོགས་སྔ་ཕྱི་ཐེངས་གསུམ་སྐབས་གྲོས་ཆོད་ཁག་གསུམ་ཙམ་འཁོད་ཡོད་པའི་དགོངས་དོན་ལྟར། ཚོགས་གཞོན་རག་ཤི་ཀུན་གསལ་སྙིང་པོ་རིན་པོ་ཆེས་གཙོར་འགན་བཞེས་པའི་དབུ་ཁྲིད་འོག ནག་ཆུ་གཡུང་དྲུང་གྱེར་བསྟན་གླིང་ཞང་བོན་བཀའ་བརྟེན་དཔེ་སྒྲིག་ཁང་དུ་ལོ་མང་པོའི་རིང་དགེ་སློབ་ཐུན་མོང་གིས་འབད་བརྩོན་རྒྱ་ཆེ་རྒྱུན་རིང་བྱས་པའི་གྲུབ་འབྲས། ༢༠༡༧།༡༢།༨། ཉིན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱུན་ལས་ལས་འཛིན་ཐེངས་གཉིས་པ་ཐེ་བོ་གཙོ་ཚང་དགོན་དུ་འཚོགས་ཉིན། རྒྱལ་བའི་བཀའ་འགྱུར་ཆེན་མོ་དེབ་གཟུགས་སུ་པར་བསྐྲུན་ལེགས་གྲུབ་བྱུང་བའི་དབུ་འབྱེད་རྟེན་འབྲེལ་གྱི་མཛད་སྒོ་སྤེལ་ཏེ། ཚོགས་གཞོནརག་ཤི་ཀུན་གསལ་སྙིང་པོ་མཆོག་གིས་རླབས་ཆེ་བའི་དོན་ཆེན་ཁག་གཉིས་བསྒྲུབ་པ་སྟེ། གཅིག་ནི་ཞྭ་དཀར་བསྟན་པའི་གཙུག་རྒྱན། ༧སྐྱབས་རྗེ་མཁན་སློབ་གཤེན་གསུམ་གཙོས་པའི་བན་བོན་གྱི་བླ་ཆེན་ཆེ་ཁག་རྣམས་ལ་པར་ཕུད་ཀྱི་ཚུལ་དུ་བཀའ་འགྱུར་ཆ་ཚང་ཚར་རེ་ཕུལ་ཞིང་། དེ་བཞིན་གཡུང་དྲུང་བོན་གྱི་གྲྭ་ས་གོང་འོག་བར་གསུམ་དང་ཤར་རྫ་པའི་གདན་ས་གཙོས་པའི་རྒྱལ་ཕྱི་ནང་གང་སར་བོན་གྱི་དགོན་སྡེ་རི་ཁྲོད་ཆེ་ཆུང་མེད་པར་རིན་མེད་རྒྱལ་བའི་བཀའ་འགྱུར་ཆ་ཚང་ཚར་རེ་གནང་ལ། གཞན་ཡང་གྲུབ་མཐའ་རིས་སུ་མ་མཆིས་པའི་དགོན་སྡེ་ཆེ་ཁག སློབ་གྲྭ་ཆེ་ཁག ཚོགས་སྡེ་ཆེ་ཁག དཔེ་མཛོད་ཆེ་ཁག་རྒྱ་བོད་ཕྱི་སོགས་ཀུན་ལ་རིན་མེད་རྒྱལ་བའི་བཀའ་འགྱུར་ཆ་ཚང་རེ་རྟེན་བཞག་གི་ཚུལ་དུ་ཕུལ། དོན་ཆེན་གཉིས་པ་ནི་རྒྱལ་བའི་བཀའ་འགྱུར་པོད། ༡༧༨ ལོ་མང་པོའི་རིང་དུ་གློག་ཀླད་དུ་བཅུག་པའི་དཔར་རྩ་ཆ་ཚང་རིན་མེད་ཐོག་མཉམ་འབྲེལ་ལྷན་ཚོགས་ལ་ཕུལ་གནང་མཛད་པའི་རླབས་ཆེན་གྱི་ལས་དོན་ཁག་གཉིས་ལེགས་གྲུབ་བྱུང་ཡོད་པ་བཅས་སོ།།
2018ལོར་གཡུང་དྲུང་བོན་མཉམ་འབྲེལ་ལྷན་ཚོགས་ཀྱིས་ལས་དོན་བསྒྲུབ་ཚུལ་སྐོར།
༢༠༡༧།༡༢།༨། ཉིན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱུན་ལས་ལས་འཛིན་ཐེངས་གཉིས་པ་ཐེ་བོ་གཙོ་ཚང་དགོན་དུ་འཚོགས་སྐབས། ཚོགས་པའི་གྲོས་ཆོད་ཁག་བརྒྱད་ཡོད་པའི་གསུམ་པའི་དགོངས་དོན་ལ། དཔེ་རྙིང་འཚོལ་བསྡུ་ཚན་ཁག་གིས་མ་ཕྱི་འཚོལ་བསྡུའི་གཞི་རྩ་རྒྱལ་རོང་ཁྲོ་སྐྱབས་པར་མའི་སྐོར་དང་། ཨ་གཡུང་པར་མ། བོན་སླེབ་པར་མ་རྣམས་གཙོས་གཞན་མ་ཕྱི་དཔེ་རྙིང་འཚོལ་བསྡུ་གང་ཐུབ་གནང་དགོས་རྒྱུའི་ཆོད་དོན་ལྟར། དཔེ་རྙིང་འཚོལ་བསྡུ་ཚན་ཁག་གི་ཚན་གཙོ་ཚོགས་གཞོན་སྣང་སྤྲུལ་ཤེས་རབ་འོད་ཟེར་རྒྱལ་མཚན་གྱིས་བཀོད་སྒྲིག་འོག དཔེ་རྙིང་འཚོལ་བསྡུ་ཚན་ཁག་གིས་ཕྱོགས་ཕན་ཚུན་དཔེ་རྙིང་གང་མང་ཞིག་བསྡུ་རུབ་བྱས་ནས་རྒྱ་ནག་ཁྲིན་ཏུའུ་གྲོང་ཁྱེར་ལ་གདན་འདྲེན་ཞུས། ༢༠༡༨།།༡།༡༩། ཉིན་རྒྱལ་ཁབ་རིམ་པའི་ལས་གཞི། ཀྲུང་ཧྭའི་བཀའ་བསྟན་ཆེན་མོ་ལས་གཡུང་དྲུང་བོན་གྱི་བཀའ་འགྱུར་ཆེན་མོའི་དཔེ་རྙིང་འཚོལ་བསྡུའི་ཚོགས་འདུ་དེ་ཁྲིན་ཏུའུ་རུ་འཚོགས་ཏེ། ཐེངས་འདིའི་ཚོགས་འདུའི་ཐོག་དཔེ་རྙིང་འཚོལ་བསྡུ་ཚན་ཁག་གི་གཙོ་འགན་པ་སྣང་སྤྲུལ་ཤེས་རབ་འོད་ཟེར་རྒྱལ་མཚན་དང་། དྲུང་ཡིག་པ་དགེ་བཤེས་བསྟན་འཛིན་རྣམ་རྒྱལ། རྒྱུན་ལས་ལས་འཛིན་པ་བླ་མ་ཚེ་དབང་དངོས་གྲུབ། རྒྱུན་ལས་ལས་འཛིན་པ་སྤྲུལ་རིག་སྔགས་རྒྱ་མཚོ། རྒྱུན་ལས་ལས་འཛིན་པ་སྤྲུལ་བསྟན་འཛིན་རྣམ་རྒྱལ་སོགས་དང་། སི་ཁྲོན་མི་རིགས་དཔེ་སྐྲུན་ཁང་གི་འགོ་གཙོ། སྤྱི་ཁྱབ་རྩོམ་སྒྲིག་པ་ཨ་སྔགས་ཚེ་རིང་བཀྲ་ཤིས་དང་བོད་ཡིག་དཔེ་སྐྲུན་ལྟེ་གནས་ཀྱི་ཀྲུའུ་རེན་འོད་ཟེར། དེ་བཞིན་འབྲེལ་ཡོད་རྩོམ་སྒྲིག་པ་རྣམས་དང་། མཉམ་འབྲེལ་ལྷན་ཚོགས་ཀྱི་དྲུང་ཆེ་འགོ་པ་དགེ་བཤེས་བསྟན་འཛིན་འབྲུག་གྲགས། དྲུང་གཞོན་རིན་སྤུངས་ཚུལ་བསྟན་བཅས་ཁྱོན་མི་གྲངས་བཅུ་དགུ་ལྷག་ཚོགས་འདུ་འཚོགས་ནས། ཐེངས་འདིར་དཔེ་རྙིང་འཚོལ་བསྡུ་ཚོགས་ཁག་གིས་འཚོལ་བསྡུ་བྱས་པའི་དཔེ་ཆ། བོན་བློན་བླ་མ་ནམ་མཁའ་བསྟན་འཛིན་གྱི་བཀའ་འགྱུར་ལས་བྱུང་བའི་དཔེ་བསྡུར་མ་ཕྱི་པོད། 71 དང་། ཨ་གཡུང་བཀའ་འགྱུར་ལས་བྱུང་བའི་དཔེ་བསྡུར་མ་ཕྱི་པོད་གསུམ་བཅས་ཁྱོན་པོད། 74 དེ་དཔེ་རྙིང་འཚོལ་བསྡུ་ཚན་ཁག་གི་མི་སྣ་ཀུན་དང་། སི་ཁྲོན་མི་རིགས་དཔེ་སྐྲུན་ཁང་གི་མི་སྣ། གཞུང་ལས་ཁང་གི་མི་སྣ་སུམ་འཛོམས་ཐོག་དྲུང་རྒན་གཞོན་གཉིས་ལ་རྩིས་སྤྲོད་དང་དཔེ་རྙིང་དེ་དག་དཔར་སློག་རྒྱག་རྒྱུའི་ལས་འགོ་བཙུགས།
དེ་རྗེས་བོན་གྱི་བཀའ་འགྱུར་ཆེན་མོའི་ཐེངས་གཉིས་པའི་མ་ཕྱིའི་གཏན་འབེབས་གྲོས་ཚོགས་འཚོགས་རྒྱུའི་འཆར་གཞི་སྐོར་མཉམ་འབྲེལ་ལྷན་ཚོགས་དང་སི་ཁྲོན་མི་རིགས་དཔེ་སྐྲུན་ཁང་གཉིས་ཀྱི་འགན་འཛིན་རྣམ་པ་ཕན་ཚུན་བསམ་འཆར་ཉན་རེས་དང་ལས་དོན་བསྒྲུབ་ཕྱོགས་ཐད་ཐེངས་མང་མཉམ་འཛོམས་བྱས་ཏེ་གྲོས་བསྡུར་གནང་མཐར། ༢༠༡༨།༤།༣། ཉིན་མཉམ་འབྲེལ་ལྷན་ཚོགས་ཀྱི་ཚོགས་གཙོ་དང་དྲུང་རྒན་གཞོན་རྣམས་ཚོགས་འདུ་ཚོགས་ཏེ། དོན་ཚན་དང་པོ། ཐེངས་འདིའི་ཚོགས་འདུ་ཚོགས་ཡུལ་ས་གནས་དང་། གདན་ཞུའི་མཁས་དབང་མི་སྣ་ཁག་བཀོད་སྒྲིག་སྐོར། དོན་ཚན་གཉིས་པ། ཚོགས་འདུའི་གྲོས་གཞི་དངོས། དོན་ཚན་གསུམ་པ། གཏན་འབེབས་བྱ་དགོས་རིགས་སྐོར། དོན་ཚན་བཞི་པ། བསྡུར་མཆན་འགོད་སྟངས་ཐད་ཀྱི་བསམ་གཞིག་སོགས་ཚོགས་འདུའི་འཆར་གཞི་བཀོད་སྒྲིག་གཏན་འབེབས་བྱས།
༢༠༡༨།༤།༡༤ནས་༡༥བར་ཉིན་གཉིས་རིང་མཉམ་འབྲེལ་ལྷན་ཚོགས་དང་སི་ཁྲོན་མི་རིགས་དཔེ་སྐྲུན་ཁང་གཉིས་ཟུང་འབྲེལ་ཐོག་ཁྲིན་ཏུའུ་ལ། ཀྲུང་ཧྭའི་བཀའ་བསྟན་ཆེན་མོ་ལས་གཡུང་དྲུང་བོན་གྱི་བཀའ་འགྱུར་སྒྲིག་ཞུ་མ་ཕྱི་གཏན་འབེབས་གྲོས་ཚོགས་འདུ་ཐེངས་གཉིས་པ་བསྐང་ཚོགས་བྱས་ཏེ་ཉིན་གཉིས་རིང་སི་ཁྲོན་མི་རིགས་དཔེ་སྐྲུན་ཁང་གི་འགོ་གཙོ། སྤྱི་ཁྱབ་རྩོམ་སྒྲིག་པ་ཨ་སྔགས་ཚེ་རིང་བཀྲ་ཤིས་གཙོས་པའི་དཔེ་སྐྲུན་ཁང་གི་ལས་བྱེད་མི་སྣ་རྣམས་དང་། མཉམ་འབྲེལ་ལྷན་ཚོགས་ཀྱི་ཚོགས་གཙོ་རྩེ་ཞིག་ཚང་གཙོས་པའི་གཞུང་ལས་ཁང་གི་མི་སྣ་ལྔ། དགེ་བཤེས་འཇམ་དབྱངས་བརྩོན་འགྲུས་གཙོས་པའི་བཀའ་འགྱུར་མ་དཔེ་སྒྲིག་ཞུ་གཏན་འབེབས་ཚན་ཁག་གི་མི་སྣ་བཅུ་བཞི། དབྲ་ཁྱུང་དགེ་བཤེས་སྐལ་བཟང་ནོར་བུ་གཙོས་པའི་བཀའ་འགྱུར་སྒྲིག་ཞུ་མ་ཕྱི་གཏན་འབེབས་དང་བླང་སྒྲིག་ཞུ་མི་སྣ་བཅུ་གཅིག་བཅས་ཁྱོན་མི་སྣ་བཞི་བཅུ་ཙམ་ཉིན་གཉིས་རིང་ཀྲུང་ཧྭའི་བཀའ་བསྟན་ཆེན་མོ་ལས་གཡུང་དྲུང་བོན་གྱི་བཀའ་འགྱུར་སྒྲིག་ཞུ་མ་ཕྱི་གཏན་འབེབས་བྱེད་ཕྱོགས་ཐད། མངོན་གསལ་དོད་པོའི་ཚིག་སྐྱོན་དང་། དོན་སྐྱོན། ཡིན་མིན་ཐག་གཅོད་དཀའ་བའི་མིང་ཚིག་གི་རིགས་རྣམས་བསྡུར་མཆན་ཨང་གྲངས་འགོད་སྟངས་སོགས་ཁ་ཕྱོགས་གཅིག་གྱུར་ཡོང་ཆེད་གདན་ཞུས་དགེ་བཤེས་དང་མཁས་དབང་རྣམས་དཔྱད་ཞིབ་དང་འབྲེལ་བའི་གྲོས་བསྡུར་ལེགས་པར་གནང་སྟེ་ཟིན་བྲིས་མཐའ་བསྡོམས། ཀྲུང་ཧྭའི་བཀའ་བསྟན་ཆེན་མོ་ལས་གཡུང་དྲུང་བོན་གྱི་བཀའ་འགྱུར་ཆེན་མོའི་ཞུ་དག་ཐད་ཀྱི་གསལ་བཤད་གཅིག་ཤེས་ཀུན་གྲོལ་ཞེས་པ་སྤྱི་ཁྱབ་རྩོམ་སྒྲིག་པ་ཨ་སྔགས་ཚེ་རིང་བཀྲ་ཤིས་ཀྱིས་རྩོམ་སྒྲིག་དང་དཔར་བསྐྲུན་གནང་རྒྱུ་གྲོས་ཐག་བཅད་པ་བཞིན། དེ་ཉིད་དཔར་བསྐྲུན་ཟིན་མཚམས་བཀའ་འགྱུར་སྒྲིག་ཞུའི་ལས་བྱེད་མི་སྣ་རེ་རེ་བཞིན་དུ་འཕྲོད་ཐབས་བྱས་ཡོད་ལ། ཐེངས་འདིའི་ཚོགས་ཞུགས་ཕལ་ཆེ་བའི་ཡར་མར་གནམ་གྲུ་དང་རླངས་འཁོར་གྱི་འགྲོ་གྲོན། ཚོགས་འདུར་བཞུགས་རིང་གི་མགྲོན་ཁང་དང་། ཞལ་ལག་སོགས་ཀྱི་འགྲོ་གྲོན་གཙོ་བོ་དེ་སི་ཁྲོན་མི་རིགས་དཔེ་སྐྲུན་ཁང་གིས་བཏང་གནང་ཡོད། གཞན་ཡང་ཐག་གཅོད་གནང་བ་བཀའ་འགྱུར་མ་དཔེ་སྒྲིག་ཞུ་གཏན་འབེབས་ཚན་ཁག་གི་མི་སྣ་རྣམས། དོན་གནད་གལ་ཆེའི་དབང་གིས་ཅིས་ཀྱང་བཞུགས་མི་ཐུབ་མཁན་མ་གཏོགས། འདི་ལོའི་སྤྱི་ཟླ་དགུ་པའི་ཚེས་གཅིག་ནས་བཟུང་སྟེ། རྩོམ་སྒྲིག་ཨུ་ལྷན་མི་སྣ་ཚང་མ་ཁྲི་འདུར་མཉམ་བཞུགས་གནང་སྟེ་ཕྱག་ལས་གནང་རྒྱུའི་གྲོས་ཐག་བཅད་པ་ལྟར། དེང་བཀའ་འགྱུར་མ་དཔེ་སྒྲིག་ཞུ་གཏན་འབེབས་ཚན་ཁག་གི་མི་སྣ་ཕལ་ཆེ་བ་ཁྲིན་ཏུར་ལས་ཀ་བྱེད་སའི་ཁང་པ་སོགས་མཉམ་འབྲེལ་ལྷན་ཚོགས་ཀྱིས་གོ་སྒྲིག་བྱས་ནས་ཁོང་རྣམས་ཀྱིས་ཕྱག་ལས་གནང་དང་གནང་མུས་ཡིན།
༢༠༡༨།༣།༢༦ཉིན། གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་གཞུང་ལས་ཁང་དུ་ཚོགས་གཙོ་རྩེ་ཞིག་ཚང་གཙོས་པའི་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་འཐུས་ཚབ་དང་། ཀྲུའུ་རེན་དཀོན་ཁོ་གཙོས་པའི་སྣང་ཞིག་དགོན་ཆེན་གྱི་དོ་དམ་ཁང་གི་མི་སྣ། གཡུང་དྲུང་བོན་བཤད་སྒྲུབ་སློབ་གླིང་གི་གླིང་གཙོ་རྫ་ཚེ་དབང་བསྟན་འཛིན་སོགས་ཚོགས་འདུ་འཚོགས་ཏེ། ༢༠༡༨ལོ་འདི་ལ་གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱས་འཛོམས་ཚོགས་ཆེན་ཐེངས་གཉིས་པ་དང་། གཡུང་དྲུང་བོན་གཡས་རུའི་འཆད་རྩོད་ཆེན་མོ་ཐེངས་གཉིས་པ། ཞང་བོད་ཤེས་རིག་གཞུང་བརྒྱའི་བགྲོ་གླེང་ཆེན་མོ་ཐེངས་གཉིས་པ་བཅས་ཚོགས་ཆེན་གསུམ་སོགས་མདོ་སྨད་སྣང་ཞིག་དགོན་ཆེན་དུ་འཚོགས་རྒྱུའི་ལས་ཀའི་འཆར་གཞི་སྐོར་གྲོས་བསྡུར་དང་གཏན་འབེབས་བྱས་པ་ནི། མཉམ་འབྲེལ་ལྷན་ཚོགས་ཀྱི་ཁྱབ་ཁོངས་སུ་གཏོགས་པའི་ཚན་ཁག་བཅུ་གཉིས་སྐོར་ཡིན། ༡༽གཡུང་དྲུང་བོན་མཉམ་འབྲེལ་ལྷནཚོགས་སྐབས་གཉིས་པའི་རྒྱས་འཛོམས་ཚོགས་ཆེན་ཐེངས་གཉིས་པ། ༢༽གཡུང་དྲུང་བོན་གཡས་རུའི་འཆད་རྩོད་ཆེན་མོ་ཐེངས་གཉིས་པའི་འགན་འཛིན་ཚན་ཁག ༣༽ཞང་བོད་ཤེས་རིག་གཞུང་བརྒྱའི་བགྲོ་གླེང་ཆེན་མོ་ཐེངས་གཉིས་པའི་འགན་འཛིན་ཚན་ཁག ༤༽གཡུང་དྲུང་བོན་གྱི་བཀའ་འགྱུར་མ་དཔེ་སྒྲིག་ཞུ་གཏན་འབེབས་ཚན་ཁག ༥༽གཡུང་དྲུང་བོན་གྱི་བཀའ་འགྱུར་སྒྲིག་ཞུ་མ་ཕྱིའི་དཔེ་རྙིང་འཚོལ་བསྡུ་ཚན་ཁག ༦༽གཡུང་དྲུང་བོན་གྱི་ཞི་བདེའི་སྨོན་ལམ་ཆེན་མོའི་འགན་འཛིན་ཚན་ཁག ༧༽བོན་གྱི་ཐ་སྙད་རྒྱ་ཡིག་ཐོག་ཕབ་བསྒྱུར་གཏན་འབེབས་གྲོས་ཚོགས་ཚན་ཁག ༨༽གངས་ལྗོངས་བོན་དཔྱད་དེབ་ཚན་ཁག ༩༽ཚོགས་འདུའི་གསར་འགྱུར་འགན་འཛིན་ཚན་ཁག ༡༠༽ཞང་བོད་རིག་གནས་སྒྱུ་རྩལ་འགྲེམ་སྟོན་ཚན་ཁག ༡༡༽ དགེ་སྐུལ་སློབ་གསོའི་བཀོད་སྒྲིག་ཚན་ཁག ༡༢༽ ཚོགས་འདུའི་སྤྱི་ཁྱབ་འགན་འཛིན་ཚན་ཁག་བཅས་ཀྱི་འགན་འཛིན་དང་དེའི་ཁྱབ་ཁོངས་མི་སྣ་སོ་སོར་བཀོད་སྒྲིག་བཟོས་ཏེ། དེ་ནས་ལྷན་ཚོགས་ཀྱི་ཚོགས་གཙོ་དང་དྲུང་རྒན་གཞོན་རྣམས་ཀྱིས་ཚན་ཁག་སོ་སོའི་འགན་འཛིན་རྣམ་པ་དང་ཚན་པ་སོ་སོའི་འགན་ཁུར་མི་སྣ་རེ་རེ་བཞིན་དུ་སྙན་སེང་དང་ལས་ཀའི་བཀོད་སྒྲིག་ཁག་ཡར་ཞུ་ཐེངས་མང་ཕུལ་ཏེ་བཀོད་སྒྲིག་ཚགས་ཚུད་བྱུང་ཡོད།
དེ་ནས་༢༠༡༨།༡།༡༩། ཉིན་ནས་བཟུང་༢༠༡༨།༦།༡།བར་ཟླ་ངོ་དྲུག་རིང་དཔེ་རྙིང་འཚོལ་བསྡུ་ཚན་ཁག་གི་གཙོ་འགན་པ་སྣང་སྤྲུལ་ཤེས་རབ་འོད་ཟེར་རྒྱལ་མཚན་གྱིས་ཨ་མདོ་ཤར་ཁོག་ཕྱོགས་ནས་འཚོལ་བསྡུ་གནང་བ་ཁྲོ་སྐྱབས་ཤིང་པར་བདལ་འབུམ་པོད་བཅུ་གཙོས་དཔེ་རྙིང་པོད་ཉེར་ལྔ་དང་། དྲུང་ཡིག་པ་དགེ་བཤེས་བསྟན་འཛིན་རྣམ་རྒྱལ་གྱིས་ཁྱུང་པོའི་ཁུལ་ནས་འཚོལ་བསྡུ་གནང་བ་འབུམ་དུམ་དྲུག་མ་ཀ་ལེགས་དགོན་ཅན་དང་ཁྱུང་པོ་གཡུ་བྱ་ཚང་གཉིས་ཅན་གཙོས་དཔེ་རྙིང་པོད་སུམ་ཅུ་དང་། རྒྱུན་ལས་ལས་འཛིན་པ་བླ་མ་ཚེ་དབང་དངོས་གྲུབ་ཀྱིས་ཁམས་ཁུལ་ནས་འཚོལ་བསྡུ་གནང་བ་ཆུ་ཆེན་ཟངས་དཔར་ཀླུ་འབུམ་དཀར་ནག་ཁྲ་གསུམ་གཙོས་དཔེ་རྙིང་པོད་སུམ་ཅུ་སོ་ལྔ། རྒྱུན་ལས་ལས་འཛིན་པ་སྤྲུལ་རིག་སྔགས་རྒྱ་མཚོས་རྒྱལ་རོང་གཡུང་དྲུང་དགོན་ནས་གཡར་བའི་བོན་བློན་བཀའ་འགྱུར་དཔར་གཞི་པོད། 192 དང་ཁོང་གི་ཁྱིམ་ཚང་ནས་གཡར་བའི་སྡེ་དགེའི་ཤིང་སྤར་ཀླུ་འབུམ་དཀར་ནག་ཁྲ་གསུམ་བཅས་པའི་དཔེ་རྙིང་པོད 195། རྒྱུན་ལས་ལས་འཛིན་པ་སྤྲུལ་སྐུ་བསྟན་འཛིན་རྣམ་རྒྱལ་གྱིས་གཡར་པོ་གནང་བ། ཨ་གཡུང་བཀའ་འགྱུར་དཔར་གཞི་པོད། 157 དགེ་བཤེས་བསྟན་འཛིན་འབྲུག་གྲགས་ཀྱིས་ཁམས་རིན་སྤུངས་དགོན་ནས་གཡར་བའི་བདལ་འབུམ་པོད་བཅུ་གཙོས་རྒྱལ་ཕྱི་ནང་གང་ས་ནས་ཐབས་ཤེས་བྱས་པའི་དཔེ་རྙིང་པོད་48 རིན་སྤུངས་ཚུལ་བསྟན་གྱིས་ཕ་ཡུལ་ཕྱོགས་གཡར་བ་ཡི་གེ་དྲུག་བརྒྱ་དང་ཐར་མདོ་རིགས་གཉིས་གཙོས་དཔེ་རྙིང་པོད5 གཞན་ཡང་དྲུང་རྒན་གཞོན་གཉིས་ཀྱིས་ཤར་ཁོག་སྐྱང་ཚང་དགོན་པར་ཆེད་དུ་སོང་སྟེ་རྒྱལ་རོང་ཆུ་ཆེན་ཟངས་པར་མ་ཁམས་ཆེན་པོད་བཅུ་དྲུག་གཙོས་དཔེ་རྙིང་པོད་30བཅས་བསྡོམས་པོད། 525དེ་ཟླ་བ་དྲུག་རིང་དྲུང་ཆེ་དགེ་བཤེས་བསྟན་འཛིན་འབྲུག་གྲགས་དང་དྲུང་གཞོན་རིན་སྤུངས་ཚུལ་བསྟན་གཉིས་ཀྱིས་མཉམ་འབྲེལ་ལྷན་ཚོགས་ཀྱི་གཞུང་ལས་ཁང་དུ་ཉིན་མཚན་ལྟོས་མེད་ཀྱིས་དཔར་སློག་རྒྱག་རྒྱུ་དང་། དཔར་སློག་རྒྱབ་ཟིན་པའི་ཡིག་ཆ་ཁག་བཀའ་འགྱུར་སྒྲིག་ཞུའི་ལས་བྱེད་པ་སོ་སོར་སྦྲག་བརྒྱུད་ནས་བསྐུར་རྒྱུ་དང་། བཀའ་འགྱུར་སྒྲིག་ཞུའི་ལས་བྱེད་པ་རྣམས་ཀྱིས་གོམ་པ་དང་པོ་མ་བུ་ཐོད་གཏུགས་ཚར་རིམ་བཞིན་སི་ཁྲོན་མི་རིགས་དཔེ་སྐྲུན་ཁང་ལ་ཕར་སྤྲོད་རྒྱུ་དང་། དཔེ་སྐྲུན་ཁང་གིས་ལས་ཀ་བྱས་ཟིན་པ་དེ་དག་བཀའ་འགྱུར་སྒྲིག་ཞུའི་ལས་བྱེད་པ་རྣམས་ལ་ཕར་བསྐུར་རྒྱུ་སོགས་རྙོག་འཛིང་དང་བྲེལ་ཚབ་བཅས་ཆེ་མིན་ལ་མ་ལྟོས་པར་ཐ་ན་བདུན་ཕྲག་གི་གཟའ་ཉི་མའི་ངལ་གསོ་མེད་པའི་དཀའ་ཁྲི་ཁྱད་བསད་ཀྱི་སྒོ་ནས་ལས་ཀ་གདོང་ལེན་བྱས་ཡོད་ལ། སྐབས་དེར་དྲུང་རྒན་གཞོན་གཉིས་ཀྱིས་ལས་ཀ་ཚར་ཐབས་མེད་ནས་སྤྱི་ཟླ་གསུམ་པའི་ནང་ནས་བཟུང་ཚོགས་གཙོ་མཆོག་ལ་ཡར་ཞུ་དང་འབྲེལ་ཤར་ཁོག་སྐྱང་ཚང་དགོན་པའི་གྲྭ་ཁྱུང་གསས་བཤད་སྒྲུབ་མཆོག་སྐད་གཏོང་ནས་ཟླ་བ་གཉིས་རིང་མཉམ་དུ་ལས་ཀ་གནང་ཡོད།
དེ་ནས་མཉམ་འབྲེལ་ལྷན་ཚོགས་ཀྱི་གཞུང་ལས་ཁང་གི་ལོ་རེའི་འཆར་གཞི་ལ། ཁྲིན་ཏུར་དབྱར་ཁར་ཚ་བ་ཆེ་བས་ལས་ཀ་བྱ་རྒྱུར་དཀའ་ངལ་ཆེ་བ་དང་སྟབས་བསྟུན། གཞུང་ལས་ཁང་གི་ལས་བྱེད་དང་ སྒྲུབ་ཁང་བླ་མ་ལོ་རེའི་སྤྱི་ཟླ་དྲུག་པའི་ཚེས་གཅིག་ནས་སྤྱི་ཟླ་དགུ་པའི་ཚེས་གཅིག་བར་ཟླ་གསུམ་རིང་དབྱར་ཁར་གུང་གསེང་འགྲོ་རྒྱུའི་འཆར་གཞི་ལྟར་ཟླ་བ་གསུམ་རིང་གུང་གསེང་ཡིན། འོན་ཀྱང་གུང་གསེང་དུས་ཡུན་ནང་ལོ་རེའི་བོད་ཟླ་ལྔ་པའི་ཚེས༡༥ཉིན་འཛམ་གླིང་སྤྱི་བསང་དང་སྟབས་བསྟུན་ལོ་ལྟར་མཉམ་འབྲེལ་ལྷན་ཚོགས་ཀྱི་བཀོད་སྒྲིག་འོག་ལྷ་སར་ཡོད་པའི་བོན་འབངས་ཀུན་སྟོད་ལུང་འབྲི་ལུང་དགོན་པའི་གནའ་ཤུལ་ལ་ལྷན་འཛོམས་གནང་སྟེ་རི་བསང་རླུང་རྟ་དང་མཉམ་འཛོམས་གནང་རྒྱུའི་ལས་དོན་དེ་འདི་ལོར་ཚོགས་གཙོ་རྒན་གཞོན་ཁོང་རྣམས་ཕེབས་ཁོམ་མ་བྱུང་ནས་དྲུང་ཆེས་འགན་ཁུར་ཏེ་ལས་དོན་བསྒྲུབ་ཡོད། གཞན་ཡང་འདི་ལོའི་སྤྱི་ཟླ་བདུན་པའི་ནང་དམིགས་བསལ། ཞྭ་དཀར་བསྟན་པའི་གཙུག་རྒྱན། དཔལ་གཤེན་བསྟན་སྨན་རི་དགོན་པའི་དཔོན་སློབ། ༧སྐྱབས་རྗེ་ཡང་སྟོན་འཕྲིན་ལས་ཉི་མ་རིན་པོ་ཆེ་མཆོག་བོད་གངས་ཅན་ལྗོངས་ལ་ཞབས་སོར་འཁོད་སྐབས་ཚོགས་གཙོ་རིན་པོ་ཆེས་གལ་ཆེའི་བཀོད་སྒྲིག་དང་འབོད་བསྐུལ་འོག ལྷན་ཚོགས་ཀྱི་མཚན་འཛིན་ཚོགས་གཙོ་དང་བློ་འདྲི་མི་སྣ། ཚོགས་གཙོ། རྒྱུན་ལས་ཚོགས་གཙོ་སྐུ་གཞོན། ཚོགས་གཞོན་རྣམ་པ། དྲུང་རྒན་གཞོན་དང་དྲུང་ཡིག་རྣམ་པ། རྒྱུན་ལས་ལས་འཛིན་རྣམས་རིམ་བཞིན་༧སྐྱབས་རྗེ་དཔོན་སློབ་རིན་པོ་ཆེ་ལ་མཇལ་ཞུ་དང་ཁོང་གི་བཀའ་སློབ་ལམ་སྟོན་གསན་རྒྱུ། ཚོགས་གཙོ་རིན་པོ་ཆེས་མཉམ་འབྲེལ་ལྷན་ཚོགས་ཀྱི་ལས་དོན་བསྒྲུབ་ཕྱོགས་ཡར་ཞུ་དང་འབྲེལ་བའི་ལས་དོན་རབ་དང་རིམ་པར་བསྒྲུབ་ཡོད།
དེ་ནས་༢༠༡༨།༨།༢༡།ཉིན་དྲུང་རྒན་གཞོན་ཁྲིན་ཏུར་སྔ་ཙམ་ཡོང་ནས་འདི་ལོར་དམིགས་བསལ་གཡུང་དྲུང་བོན་མཉམ་འབྲེལ་ལྷན་ཚོགས་སྐབས་གཉིས་པའི་རྒྱུན་ལས་ལས་ཡུན་ལོ་དྲུག་གི་ནང་ནས་ལོ་རྒྱུས་ཀྱི་རང་བཞིན་ལྡན་པའི་ཧ་ཅང་གི་གལ་ཆེ་བའི་ལོ་ཞིག་དང་། མཉམ་འབྲེལ་ལྷན་ཚོགས་དབུ་བརྙེས་ནས་ལོ་བཅུ་འཁོར་བའི་དུས་དྲན་དང་རྒྱས་འཛོམས་ཚོགས་ཆེན་གཙོས་ཚན་ཁག་མང་པོ་ཞིག་ལས་འགུལ་མཉམ་དུ་སྤེལ་རྒྱུའི་ལོ་ཞིག་ཡིན་པར་བརྟེན། སྔ་ཙམ་ནས་གྲ་སྒྲིག་མང་པོ་ཞིག་དགོས་པ། དཔེར་ན། ཐེངས་འདིའི་ཚོགས་ཕེབས་གནང་མཁན་མདོ་དབུས་ཁམས་གསུམ་གྱི་བོན་པོའི་དགོན་པ་དང་རི་ཁྲོད། བླ་མ་དང་དཔོན་སློབ། དགེ་བཤེས་མཁན་པོ། ཚོགས་སྡེ་ཁག་གི་འགན་འཛིན་མི་སྣ། ཕྱོགས་ཕན་ཚུན་གྱི་འཐུས་མི་རྣམས་ལ་གཟི་བརྗིད་དཔང་ཡིག་དང་། ལེགས་མཚོན་བྱ་དགའ་འབུལ་རྒྱུའི་དངོས་རྫས་ཁག་བཟོ་བཀོད་དང་འབྲེལ་བའི་གྲ་སྒྲིག་བྱས། དེ་ནས་༢༠༡༨།༩།༡།ཉིན་ཚོགས་གཙོ་རྩེ་ཞིག་ཚང་གིས་སྔ་ཙམ་ནས་ཚན་པ་ཁག་གི་འགན་འཛིན་རྣམས་ལ་བརྡ་ཁྱབ་དང་འབྲེལ། ཉིན་འདིར་ལྷན་ཚོགས་ཀྱི་ཚོགས་གཙོ་དང་དྲུང་རྒན་གཞོན་གཉིས། གཡས་རུའི་འཆད་རྩོད་ཆེན་མོ་ཐེངས་གཉིས་པའི་འགན་འཛིན་ཚན་ཁག་གི་ཚན་གཙོ་རྒན་གཞོན་གཉིས། ཞང་བོད་ཤེས་རིག་གཞུང་བརྒྱའི་བགྲོ་གླེང་ཆེན་མོ་ཐེངས་གཉིས་པའི་འགན་འཛིན་མི་སྣ། བོན་གྱི་ཐ་སྙད་རྒྱ་ཡིག་ཐོག་ཕབ་བསྒྱུར་གཏན་འབེབས་གྲོས་ཚོགས་ཀྱི་མི་སྣ། དགེ་སྐུལ་སློབ་གསོའི་བཀོད་སྒྲིག་ཚན་ཁག་གི་མི་སྣ། ཚོགས་འདུའི་སྤྱི་ཁྱབ་འགན་འཛིན་ཚན་མི་སྣ་བཅས་ཚོགས་འདུ་འཚོགས་ཏེ། ༢༠༡༨།༩།༡༩།ཉིན་མདོ་སྨད་སྣང་ཞིག་དགོན་ཆེན་དུ་གོང་གསལ་ཚན་པ་ཁག་བཅུ་གསུམ་པོའི་ལས་ཀ་དང་འཆར་གཞི་སོགས་གྲ་སྒྲིག་ཚགས་ཚུད་བཟོ་དགོས་པའི་ལས་དོན་དང་འབྲེལ་གཙོ་བོ་སྣང་ཞིག་དགོན་ཆེན་དང་གཡས་རུའི་འཆད་རྩོད་ཆེན་མོ་ཐེངས་གཉིས་པའི་འགན་འཛིན་ཚན་ཁག་གི་ཚན་གཙོ་རྒན་གཞོན་གཉིས་གཙོས་ལྷན་འཛོམས་གནང་སྟེ་འདི་ལོའི་ཚོགས་ཆེན་ཉིན་བདུན་གྱི་མཛད་རིམ་སྐོར་གྲོས་བསྡུར་ཐེངས་མང་གནང་ནས་མཐར་གཏན་འབེབས་བྱས་ལ། དེ་ནས་ ༢༠༡༨།༩།༡༩།ཉིན་སྣང་ཞིག་དགོན་པའི་སྡེ་དགོན་གཉིས་དང་མཉམ་འབྲེལ་ལྷན་ཚོགས་ཟུང་འབྲེལ་གྱི་སྒོ་ནས་འབད་བརྩོན་བགྱིས་པའི་ཉིང་དགོས་ད་ཐེངས་ཚོགས་ཆེན་གསུམ་གཙོས་ཞྭ་དཀར་རིང་ལུགས་འཛིན་པའི་བོན་འབངས་ལྷན་རྒྱས་དང་གྲུབ་མཐའ་རིས་སུ་མ་མཆིས་པའི་འཆད་ཉན་སྒོམ་པའི་སྡེ་རྣམས་རྒྱས་འཛོམས་ཐུབ་པའི་བཀྲ་ཤིས་ཀྱི་ཉིན་མོ་འདི་ཨེ་མ་ངོ་མཚར་རྨད་དུ་བྱུང་བའི་རྟེན་འབྲེལ་གྱིས་མཐར་བརྒྱན་པའོ།། རྣམ་པ་ཚང་མར་ཐུགས་རྗེ་ཆེ་ཞུ་རྒྱུ་ཡིན།


c: text/html

text:
བོད་དོན་རྒྱབ་སྐྱོར་བ་དྲུག་གི་ཞི་བའི་ངོ་རྒོལ་ལས་འགུལ་གྱིས་འཇར་མཱ་ནེའི་རྐང་རྩེད་སྤོ་ལོ་མཐུན་ཚོགས་དང་རྒྱ་ནག་དེང་གཞུང་བར་ཕྱི་འབྲེལ་གྱི་ཟིང་ཆ་མི་ཆུང་བ་ཞིག་བསླངས་ཡོད་ལ། དོན་དངོས་སུ་དེ་ནི་ལུས་རྩལ་ཙམ་མིན་པར་སྤྱི་འབྲེལ་འགུལ་སྐྱོད་ཅིག་ཡིན་ཞིང་། ཁ་གསལ་བོར་བཤད་ན་སྒོར་མོ་དང་ཆབ་སྲིད་ཀྱི་གནད་དོན་འབའ་ཞིག་ལས་མ་འདས།
བཀྲ་ཤིས་བདེ་ལེགས་ཡོད་དོ། བོད་དོན་རྒྱབ་སྐྱོར་བ་ཕོ་མོ་དྲུག་གིས་ལྟད་མོ་བའི་སྟེགས་བུའི་སྟེང་ནས་བོད་ཀྱི་རྒྱལ་དར་ལུས་སྟེང་གོན་ནས་ཞི་བའི་ངོ་རྒོལ་གྱི་རྣམ་འགྱུར་བསྟན་པ་ཙམ་གྱིས་སྟོབས་ཆེན་རྒྱ་ནག་མཐའ་སྐྲོད་བཏང་བ་རེད། དེ་ནི་བཀྲ་ཤིས་བདེ་ལེགས་ཀྱི་རྟེན་འབྲེལ་ཞུ་འོས་པ་ཞིག་ཅི་ལ་མིན།
U-༢༠ ཟེར་བའི་རྒྱ་ནག་གི་རྒྱལ་ཁབ་ན་གཞོན་རྐང་རྩེད་སྤོ་ལོ་རུ་ཁག་ཡུ་རོབ་འཇར་མཱ་ནེའི་ལྷོ་ནུབ་ས་ཁུལ་གྱི་མཉམ་མཐུན་འགྲན་བསྡུར་ལ་ཞུགས་ནས། སྤྱི་ཟླ ༡༡ ཚེས ༡༨ ཉིན། འཇར་མ་ནེའི་མཱ་འེན་ཙི་གྲོང་ཁྱེར་གྱི་ཞོ་ཊི་མཱ་འེན་ཙི་རྐང་རྩེད་སྤོ་ལོ་ཚོགས་པའི (TSV Schott Mainz) རྐང་རྩེད་སྤོ་ལོ་རུ་ཁག་དང་མཛའ་བརྩེའི་འགྲན་བསྡུར་དང་པོ་དེ་བྱས། འགྲན་བསྡུར་སྐབས་སུ། བོད་དོན་ལ་རྒྱབ་སྐྱོར་དང་རྒྱ་ནག་གིས་བོད་ནང་གདུག་རྩུབ་ཆེ་བའི་སྲིད་ཇུས་རིགས་བསྟུད་མར་གཏན་འབེབས་དང་ལག་ལེན་དུ་བསྟར་གྱིན་པར་ངོ་རྒོལ་མཚོན་ཆེད། ཕྱི་རྒྱལ་བ་དང་བོད་མི་བཅས་བསྡོམས་པའི་ཕོ་མོ་དྲུག་གིས་གྲུབ་པའི་སྐོར་ཁག་ཆུང་ཆུང་ཞིག་གིས་ལྟད་མོ་བ ༤༠༠འི་ཁྲོད་བོད་ཀྱི་རྒྱལ་དར་ལྔ་ལུས་སྟེང་དུ་གོན་པ་དང་འདུག་སྟེགས་མདུན་གྱི་ལྕགས་དྲྭའི་སྟེང་བཏགས་པ་སོགས་ཀྱི་ལམ་ནས་ཐ་ན་སྐད་འབོད་ཀྱང་མེད་པའི་ཧ་ཅང་ཞི་བའི་ངང་ངོ་རྒོལ་རྔམ་སྟོན་གྱི་རྣམ་འགྱུར་བཏོན་པ་ན། རྐང་རྩེད་སྤོ་ལོའི་རྩེད་ཐང་དུ་བློ་ཡུལ་ནས་འདས་པའི་ཟང་ཟིང་བསླངས་ཏེ་རྒྱ་ནག་གི་ལུས་རྩལ་བ་ཚོས་མ་དགའ་མ་མོས་པའི་རྣམ་འགྱུར་བསྟན་ནས་འགྲན་བསྡུར་མཚམས་བཞག་ནས་མཉམ་གཅིག་ཏུ་རྩེད་ཐང་ཕྱིར་རོལ་དུ་ཐོན་སྟབས། སྤེལ་བཞིན་པའི་འགྲན་བསྡུར་དེ་དུས་ཡུན་སྐར་མ ༢༦ རིང་མཚམས་ཆད་པ་རེད།
འགྲན་བསྡུར་མུ་མཐུད་ནས་སྤེལ་རྒྱུ་དང་ལྟད་མོ་བའི་བློ་བག་ལ་བརྩི་བཀུར་ཞུ་བའི་ཀུན་སློང་བཟུང་ནས་ངོ་རྒོལ་བ་ཚོས་མ་བསྐུལ་རང་འགུལ་གྱིས་བོད་ཀྱི་རྒྱལ་དར་བསྡུས་ནས་ཟིང་ཆ་འཇགས་ཐབས་བྱས་སྟབས། རྒྱ་ནག་གི་ལུས་རྩལ་བ་རྣམས་ཕྱིར་ཡོང་ནས་འགྲན་བསྡུར་མུ་མཐུད་ནས་སྤེལ་ཏེ། མཐའ་མའི་འབྲས་བུ་རུ་གསུམ་དང་ཀླད་གོར་གྱི་ཕམ་ཁ་ཆེན་པོས་མཇུག་བསྡུས་འདུག
རྒྱ་ནག་གཞུང་དང་ན་གཞོན་རྐང་རྩེད་སྤོ་ལོ་རུ་ཁག་གི་ལས་རྩལ་བ་ཚོས་དེ་འདྲའི་རྣམ་འགྱུར་དྲག་པོ་ཞིག་བསྟན་ཡོང་བ་བོད་མི་དང་བོད་དོན་རྒྱབ་སྐྱོར་བ་དེ་ཚོའི་བློ་ཡུལ་ལའང་ཤར་མྱོང་མེད་པ་དང་། ཁོང་ཚོ་ཁོང་ཚོའི་སྤོབས་པ་དང་གྲུབ་འབྲས་ལ་ང་རྒྱལ་སྐྱེས་པ་དང་ཆབས་ཅིག རྒྱ་ནག་གི་ཚོར་བ་དྲག་པོར་ཧ་ལས་ཧང་སངས་འདུག
དཔུང་ཆུང་ཆུང་ཡིན་ཡང་གསར་འགོད་པའི་བརྙན་མིག་མང་པོ་ཞིག་བོད་དོན་རྒྱབ་སྐྱོར་བ་ཕོ་མོ་དེ་དྲུག་གི་སྟེང་འདུས་ཡོད། ཡིན་ན་ཡང་། དོན་རྐྱེན་དེ་ཆེན་པོར་གཏོང་མཁན་ངོ་མ་དེ་རྒྱ་ནག་གཞུང་རང་ཉིད་ཡིན། དབྱིན་ཇི་དང་རྒྱ་གར་སོགས་ཕྱིའི་རྒྱལ་ཁབ་མང་པོས་དོན་རྐྱེན་དེའི་སྐོར་གྱི་གནས་ཚུལ་སྤེལ་ཡོད་མོད། རྒྱ་ནག་ཕྱི་འབྲེལ་ལྷན་ཁང་གིས “རྒྱལ་ཁབ་དང་། རྩ་འཛུགས། མི་སྒེར་སུ་ཡིན་ཡང་། རྣམ་པ་དང་རྒྱུ་མཚན་གང་ཞིག་གི་འོག་བོད་ཁ་བྲལ་དང་། རྒྱ་ནག་ལ་ངོ་རྒོལ་གྱི་སྟོབས་ཤུགས་ལ་རྒྱབ་སྐྱོར་བྱས་མི་ཆོག” ཅེས་དྲག་པོའི་རྣམ་འགྱུར་དེ་བསྟན་མ་ཐག སྤྱིར་བཏང་བའི་དོན་རྐྱེན་ཆུང་ཆུང་དེ་ཆེན་པོ་ཆགས་པ་རེད།
ཡིན་ན་ཡང་། གོང་ཞུས་དོན་རྐྱེན་དེ་ལས་བྱུང་བའི་རྗེས་མཐུད་ཀྱི་རྩོད་པ་དང་། སྒོས་སུ་བོད་དོན་རྒྱབ་སྐྱོར་སྐོར་ཁག་དེས་ཟླ ༡༡ ཚེས ༢༥ ཉིན་འཇར་མཱ་ནེའི་ཧྥི་རན་ཁི་ཧྥུར་ཊི( Frankfurt )རུ་སྤེལ་རྒྱུའི་འགྲན་བསྡུར་སྐབས་ཀྱང་གཅིག་མཚུངས་ཀྱི་ངོ་རྒོལ་བྱེད་འཆར་ཡོད་པ་སྔོན་བསྒྲགས་ཞུས་པ་ལ་སོགས་ཀྱི་དབང་གིས། རྒྱ་ནག་གི U-༢༠ཡིས་མུ་མཐུད་ནས་འཇར་མཱ་ནེ་རུ་འགྲན་བསྡུར་ནང་ཞུགས་རྒྱུའི་ཕོད་པ་ཞུམ་ནས་འདོད་བློ་ཆག་སོང་།
བོད་དོན་རྒྱབ་སྐྱོར་བས་ངོ་རྒོལ་གྱི་དོན་རྐྱེན་དེ་བྱུང་མ་ཐག རྒྱ་ནག་ཕྱི་འབྲེལ་ལྷན་ཁང་གིས་བཙན་བཀའ་ཕབ་ནས། འཇར་མཱ་ནེ་རྐང་རྩེད་སྤོ་ལོ་མཐུན་ཚོགས་ཀྱིས་རྩེད་ཐང་དུ་བོད་ཀྱི་རྒྱལ་དར་ཡང་བསྐྱར་མི་འཕྱར་རྒྱུ་ཁག་ཐེག་བྱེད་དགོས་པ་དང་། གལ་ཏེ་དེའི་རིགས་ཀྱི་དོན་རྐྱེན་ཡང་བསྐྱར་བྱུང་ཚེ། ཁ་བྲལ་ལ་རྒྱབ་སྐྱོར་དང་། རྒྱ་ནག་ལ་ངོ་རྒོལ། འཇིགས་སྐུལ་རིང་ལུགས་པའི་བྱ་སྤྱོད་ཡིན་ལུགས་ཁ་ཕོ་བསྒྲགས་པ་རེད།
རྒྱ་ནག་གཞུང་གི་སྤྱོད་ཚུལ་དེ་ལས་ཤེས་ཐུབ་པ་ཞིག་ནི། རྒྱ་ནག་དེང་གཞུང་གིས་འཇར་མཱ་ནེའི་རྐང་རྩེད་སྤོ་ལོ་མཐུན་ཚོགས་ཀྱི་མཐོར་པོར་བཀུར་པའི་སྨྲ་བརྗོད་རང་དབང་ལ་ངོས་ལེན་བྱེད་རྒྱུ་མིན་པ་དེ་རེད།
འཛམ་གླིང་མི་དམངས་ཀྱི་སྙིང་ཁུང་རུས་པའི་གཏིང་ནས་བརྗེད་མི་རུང་བ་ཞིག་ནི། རྒྱ་ནག་མི་དམངས་བཅིངས་འགྲོལ་དམག་ཟེར་བས་བཅིངས་འགྲོལ་ཞེས་པར་ཁ་གཡར་ནས་བོད་རྒྱལ་ཁབ་ལ་བཙན་འཛུལ་བྱས་ནས། བོད་མིའི་དབུ་ཁྲིད ༧སྤྱི་ནོར ༧གོང་ས་རྒྱལ་བ་རིན་པོ་ཆེ་མཆོག་རང་གི་རྒྱལ་ཁབ་རང་གི་ཕ་ཡུལ་ནས་ཕྱིར་བསྐྲད་པའི་མ་ཚད། བོད་མི་འབུམ་ཕྲག་མང་པོ་དམར་གསོད་བཏང་ཞིང་། བོད་ཀྱི་རིག་གཞུང་ལ་སླར་གསོ་མི་ནུས་པའི་གཏོང་བརླག་ཚབས་ཆེན་བཏང་། དུས་དེ་ནས་བཟུང་། བོད་ས་ཧྲིལ་བོ་རྒྱ་ནག་གིས་བཙན་འཛིན་བྱས་ཏེ། མི་རིགས་ས་ཁོངས་རང་སྐྱོང་ཞེས་པའི་སྲིད་ཇུས་འོག་ལུག་མགོ་བཏགས་ནས་ཁྱི་ཤ་བཙོང་ཞེས་པའི་དཔེར་ལྟར་བོད་མི་རྩ་མེད་དུ་གཏོང་བའི་ལས་འགུལ་རབ་དང་རིམ་པ་སྤེལ་བ་མ་ཟད། དམིགས་ཡུལ་ངན་པ་དེ་འགྲུབ་ཆེད་གདུག་རྩུབ་ཆེ་བའི་སྲིད་ཇུས་རིགས་ལག་ལེན་ཏུ་དངོས་སུ་བསྟར་ནས་དེང་སང་གི་བོད་ཡུལ་དེ་འཇིག་རྟེན་མི་ཡུལ་གྱི་དམྱལ་བ་ལྟ་བུ་རུ་ཆགས་ཡོད། མིང་གིས་རང་སྐྱོང་ཟེར་བ་ཡིན་ཡང་དོན་གྱི་གཞན་སྐྱོང་དང་། འདས་པའི་ལོ་ངོ ༧༠ ཙམ་གྱི་རིང་རྒྱ་ནག་གཞུང་གིས་དམིགས་ཡུལ་ཡོད་པ། འཆར་གཞི་ཡོད་པ། རྩ་འཛུགས་ཡོད་པའི་ངང་རྒྱ་རིགས་འབོར་ཆེན་བོད་ཁུལ་གང་སར་གཞི་སྤོ་བྱས་ནས། དུས་དེ་རིང་བོད་མི་ཚོ་རང་ས་རང་ཡུལ་ནས་གྲངས་ཉུང་མི་རིགས་སུ་གྱུར་པའི་ཉག་ཕྲ་བའི་གནས་སྟངས་ཤར་ཡོད།
མཛའ་ཞིང་བརྩེ་བའི་འཇར་མཱ་ནེའི་རྐང་རྩེད་སྤོ་ལོ་མཐུན་ཚོགས་ལགས། རྒྱུ་མཚན་དང་དགོས་དབང་ཅི་ཞིག་གི་འོག་དེ་ལྟ་བུའི་ངན་པ་དགུ་འཛོམས་ཀྱི་གཞུང་ཞིག་དང་མཉམ་ལས་བྱས་པ་ཡིན་ནམ་ཞེ་ན། ལན་འདེབས་རྒྱུར་དཀའ་ལས་མེད། དེ་ནི་སྒོར་མོ་ཁོ་ནའི་ཆེད་དུ་ཡིན་ནོ།
གོ་ཚོད་ལ་ཞི་ཅིན་ཕེང་ནི་རྐང་རྩེད་སྤོ་ལོའི་ཧྥན་སི་ཞིག་ཡིན་པ་མ་ཟད། ད་དུང་རྒྱ་ནག་དེ་རྐང་རྩེད་སྤོ་ལོའི་རྒྱལ་ཁབ་སྟོབས་ཆེན་གྱི་གྲལ་དུ་ཚུད་ཐབས་བྱེད་རྒྱུའི་དགོངས་འཆར་ཡོད་པ་འདྲ། དེ་འདྲའི་ཤུགས་རྐྱེན་འོག་རྒྱ་ནག་གིས་འཛམ་གླིང་སྟེང་གི་རྐང་རྩེད་སྤོ་ལོའི་མཐུན་ཚོགས་ཡག་ཤོས་ཀྱི་གྲས་དང་མཉམ་ལས་བྱེད་འདོད་ཡོད་པ་ངང་གིས་གྲུབ་ཡོད། དེ་མིན་རྒྱ་ནག་ནི་འཇར་མཱ་ནེའི་དཔལ་འབྱོར་ཐད་ཀྱི་ཚོང་ཤག་གཙོ་བོའི་གྲས་ཀྱང་ཡིན་པས། གོ་བདེ་བར་བཤད་ན། འཇར་མཱ་ནེའི་རྐང་རྩེད་སྤོ་ལོའི་ཤེས་བྱ་དང་རྒྱ་ནག་གི་དཔལ་འབྱོར་གྱི་གན་རྒྱ་གཉིས་བརྗེ་རེས་བྱས་པ་རེད།
རྒྱ་ནག་གི U-༢༠ན་གཞོན་རྐང་རྩེད་སྤོ་ལོ་རུ་ཁག་དང་མཛའ་བརྩེའི་འགྲན་བསྡུར་བྱེད་མཁན་འཇར་མཱ་ནེའི་ལྷོ་ནུབ་ས་ཁུལ་གྱི་མཉམ་མཐུན་རུ་ཁག་རེ་རེར་འགྲན་བསྡུར་རེར་ཡུ་རོབ་ཀྱི་སྒོར་མོ་ཁྲི་གཅིག་དང་སྟོང་ཕྲག་ལྔ་ཐོབ་ཀྱིན་ཡོད་ན། ལྷོ་ནུབ་ས་ཁུལ་གྱི་རྐང་རྩེད་སྤོ་ལོ་རུ་ཁག་ཆུང་ཆུང་དག་ལ་མཚོན་ན་དེ་ནི་ཡོང་སྒོ་མི་ཆུང་བ་ཞིག་ཡིན། དཔལ་འབྱོར་གྱི་བསླུ་བྲིད་ལ་ཐུག་དུས་འཇར་མཱ་ནེའི་ལྷོ་ནུབ་ས་ཁུལ་གྱི་རྐང་རྩེད་སྤོ་ལོ་རུ་ཁག ༡༩འི་ནང་ནས་གསུམ་མ་གཏོགས་གཞན ༡༦ གྱིས་རྐང་རྩེད་སྤོ་ལོའི་ཤེས་བྱ་དང་རྒྱ་ནག་གི་དཔལ་འབྱོར་གྱི་གན་རྒྱ་གཉིས་བརྗེ་རེས་བྱེད་རྒྱུར་མུས་མཐུན་བྱས་འདུག
རྒྱ་ནག་གི U-༢༠ན་གཞོན་རྐང་རྩེད་སྤོ་ལོ་རུ་ཁག་འཇར་མཱ་ནེར་ཡོང་དོན་གྱི་དམིགས་ཡུལ་ནི ༢༠༢༠ ལོའི་ཉི་ཧོང་ཐོ་ཀྱོ་ཨོ་ལམ་ཕེ་ཁི་ལུས་རྩལ་འགྲན་ཚོགས་ལ་གྲ་སྒྲིག་གི་ཆེད་དུ་ཡིན་མོད། འོན་ཀྱང་རྒྱ་ནག་དེ་བརྗེད་དགའ་ཆེ་བའི་རྒད་པོ་ཀླག་ལོག་ཅིག་དང་འདྲ་བར་ཁོང་ཚོའི་དམིགས་ཡུལ་བརྗེད་ཟིན་པ་རེད་དམ་ཞེ་ན། དེ་ཡིན་རྒྱུ་མ་རེད། འོ་ན་ཆབ་སྲིད་ཀྱི་ཚོར་བ་རྣོ་དྲགས་པ་རེད་དམ་ཞེ་ན། དེའང་ཡིན་མི་སྲིད། འོ་ན་ཅི་ཞིག་གི་དབང་གིས་རྒྱ་ནག་གིས་ཐོབ་དཀའ་བའི་གོ་སྐབས་དེ་ལྷམ་ཆད་བཞིན་དོར་བ་རེད་དམ་ཞེ་ན། དེ་ལ་ཉུང་མཐའ་རྒྱུ་རྐྱེན་གཉིས་ཡོད། གཅིག་ནི། ཆབ་སྲིད་ཀྱི་དབང་གིས་ཡིན་སྲིད། གཉིས་ནི། གལ་ཆེ་ཤོས་དེའང་ཡིན། རྒྱ་ནག་གི U-༢༠ཞེས་པའི་ན་གཞོན་རྐང་རྩེད་སྤོ་ལོ་རུ་ཁག་དེ་སྐྱོ་དྲགས་པས་རེད། གོང་ཞུ་ཟླ ༡༡ ཚེས ༡༨ ཉིན་སྤེལ་བའི་མཛའ་བརྩེའི་འགྲན་ཡ་འཇར་མ་ནེའི་མཱ་འེན་ཙི་གྲོང་ཁྱེར་གྱི་ཞོ་ཊི་མཱ་འེན་ཙི་རྐང་རྩེད་སྤོ་ལོ་ཚོགས་པའི་རྐང་རྩེད་སྤོ་ལོ་རུ་ཁག་དེ་ནི་འཇར་མཱ་ནེ་ལྷོ་ནུབ་ཁུལ་གྱི་རྐང་རྩེད་སྤོ་ལོ་རུ་ཁག ༡༩འི་ཁྲོད་ཀྱི་འོག་ནས་ཡར་བརྩིས་པའི་ཨང་གཉིས་པ་དེ་ཡིན། འོན་ཀྱང་ཚེས ༡༨ ཉིན་གྱི་འགྲན་བསྡུར་ཁྲོད་རྒྱ་ནག་གི U-༢༠ཞེས་པའི་ན་གཞོན་རྐང་རྩེད་སྤོ་ལོ་རུ་ཁག་ལ ༣:༠ གི་ཕམ་ཁ་ཉོས་ཡོད་པས། དེ་ནི་རྒྱ་ནག་གི་ངོ་ཚ་ཆེན་པོ་ཞིག་ཡིན་དང་ཡིན། རྒྱ་ནག་པའི་གཤིས་ཀ་ལྟར་ན་གདེང་ཚོད་མེད་པའི་ལས་དག་མི་བྱེད། དེ་བས་ན། འགྲན་བསྡུར་དང་པོ་ལས་རང་གི་ཆུ་ཚད་ཧ་གོ་ཡོད་པས། ད་དུང་མུ་མཐུད་ནས་འགྲན་བསྡུར་ནང་ཞུགས་ཚེ། དེ་དང་དེ་ལས་ལྷག་པའི་ངོ་ཚ་ཉོ་སྲིད་ན། ཡག་ཤོས་དེ་ཁ་གཡར་ས་ཞིག་བཙལ་ནས་མཚམས་འཇོག་རྒྱུ་དེ་ཡིན། སྟབས་ལེགས་པ་ཞིག་ལ། བོད་མི་དྲུག་གིས་གྲུབ་པའི་ངོ་རྒོལ་སྐོར་ཆུང་དེས་ཁོང་ཚོར་ཁ་གཡར་ས་ཡག་པོ་ཞིག་བསྐྲུན་ཡོད་པས། ཁ་ཆབ་སྲིད་ལ་གཡར་ནས། རང་གི་ཞན་ཆ་མངོན་མ་དགོས་ན། དེ་ལས་ལྷག་པ་ཞིག་གང་ན་ཡོད་དམ། དེ་ལྟར་བསམ་ཞིང་བསམ་ན། རྒྱ་ནག་གི U-༢༠ཞེས་པའི་ན་གཞོན་རྐང་རྩེད་སྤོ་ལོ་རུ་ཁག་གིས་འཇམ་མཱ་ནེའི་ལྷོ་ནུབ་ཁུལ་གྱི་འགྲན་བསྡུར་མཚམས་བཞག་པ་དེ་ཆབ་སྲིད་ཁོ་ནས་མིན་པར་འདོད།
འདས་པའི་ལོ་ངོ ༥༨རིང་། བཙན་བྱོལ་བོད་མི་ཚོས་རྣམ་པ་སྣ་ཚོགས་ཀྱི་ལས་འགུལ་རིགས་འཛམ་གླིང་ས་སྒང་གང་སར་སྤེལ་ནས་ལས་འགུལ་གྱི་ལས་དོན་དེ་ཡང་རྩེན་སོན་ཡོད་ཀྱང་། ལས་འགུལ་དེ་ད་དུང་མུ་མཐུད་ནས་སྤེལ་དགོས་ལ། ལྷག་པར་དུ་ཞི་བའི་ལས་འགུལ་རིགས་མུ་མཐུད་ནས་སྤེལ་དགོས། ཡིན་ན་ཡང་། བོད་དོན་དེ་ལས་འགུལ་ཙམ་སྤེལ་རྒྱུ་དེ་མིན་ལ། ལས་འགུལ་ཁོ་ནར་བསྟུན་ནས་བོད་དོན་གྱི་བདེན་མཐའ་སེལ་མི་ནུས་པའང་གསལ་བོ་རེད། རྒྱུ་མཚན་དེའི་དབང་གིས་ལས་འགུལ་གྱི་རྣམ་པར་སྐབས་དུས་དང་བསྟུན་ནས་འགྱུར་བ་གཏོང་རྒྱུ་ནི་ཤིན་ཏུ་ནས་གལ་ཆེ།
ཕྱི་རོལ་ཡུལ་གྱི་ལས་འགུལ་རིགས་ཇི་ལྟར་སྤེལ་ན་བོད་ནང་དུ་དེ་ལྟར་དུ་ཤུགས་རྐྱེན་ཐེབས་ཀྱིན་པ ༢༠༠༨ ལོའི་ཞི་རྒོལ་ཆེན་པོ་ནས་ཤེས་ཐུབ་ན། བཙན་བྱོལ་བ་ཚོས་ཅིས་ཀྱང་སྣེ་འཁྲིད་ཀྱི་དར་ཆ་མཐོན་པོར་སྒྲེང་དགོས།

robotstxt: allowed

filter: keep


text:
གསལ་སྒྲགས།: གསར་འགོད་གསལ་བསྒྲགས།
[facetwp facet="keyword_filter"]
[facetwp facet="content_types"]
[facetwp facet="categories"]
[facetwp facet="tags"]
[facetwp sort="true"]
-
གསལ་སྒྲགས།ཕྱི་ལོ་ ༢༠༡༨ ཟླ་ ༦ ཚེས་ ༨ རེས་གཟའ་པ་སངས། ༄༅། །འདི་གར་དཔལ་འབྱོར་ལས་ཁུངས་ནས་བཏང་གནས་ནང་འཁོད་དོན། བཙན་བྱོལ་བོད་མིའི་འཚོ་རྟེན་རོགས་སྐྱོར་ལས་གཞི་གཉིས་པའི་ལག་བསྟར་ཞུ་རྒྱུ།དཔལ་འབྱོར་སྤྱི་ཚོགས་ཡར་རྒྱས་ཐེབས་རྩ་ནས་ཕྱི་ལོ་ ༢༠༡༨་་་་༡༩ ལོའི་ལས་གཞི་གསར་པ་ཁག་གསུམ་ལག་བསྟར་ཞུ་རྒྱུ་གཏན་འཁེལ་ཡོད། དམིགས་ཡུལ་གཙོ་བོ་ནི་བཙན་བྱོལ་སྤྱི་ཚོགས་ནང་འཚོ་བའི་རྟེན་གཞི་ཞན་པ་དང་ཁ་ཐོར་གནས་སྡོད་རྣམས་ཀྱི་ཆེད་དུ་ཡིན། ལས་གཞི་གསར་པ་ཁག་གསུམ་ནི། ༡༽ གླ་རྒྱུག་སྣུམ་འཁོར་རོགས་སྐྱོར། ༼བོད་མི་གཞི་ཆགས་ཁག་ཡོངས་ལ།༽ ༢༽ རྟ་དྲེལ་གླ་པའི་རོགས་སྐྱོར།… རྒྱས་པ་འདིར་གཟིགས་རོགས་གནང་།
-
གསལ་སྒྲགས།
དཔལ་ལྡན་སྲིད་སྐྱོང་མཆོག་དབུ་བཞུགས་ཐོག་ལྔ་དང་ལྔ་བཅུའི་འཆར་སྣང་གི་ལྷན་ཚོགས་སྐོར་གསར་འགོད་ལྷན་ཚོགས་བསྐོང་ཚོགས་གནང་བ།༢༠༡༧ ཟླ་ ༡༠ ཚེས་ ༥ རེས་གཟའ་ཕུར་བུ། ༄༅། །ཕྱི་ལོ་ ༢༠༡༧ ཟླ་ ༡༠ ཚེས་ ༥ རེས་གཟའ་ཕུར་བུའི་སྔ་དྲོ་ཆུ་ཚོད་ ༡༡།༣༠ ཐོག་བོད་མིའི་སྒྲིག་འཛུགས་ཀྱི་དཔལ་ལྡན་སྲིད་སྐྱོང་བློ་བཟང་སེངྒེ་མཆོག་དབུ་བཞུགས་ཐོག་ཕྱི་དྲིལ་ལྷག་པ་ཚེ་རིང་ཚོགས་ཁང་ནང་། ཕྱི་འབྲེལ་དྲུང་ཆེ་དྭགས་པོ་བསོད་ནསམ་ནོར་བུ་ལགས་དང་དྲིལ་བསྒྲགས་དྲུང་ཆེའི་ཚད་མཉམ་ཤར་གླིང་བསྟན་འཛིན་ཟླ་སྒྲོན་ལགས་ཀྱིས་གཙོ་སྐྱོང་འོག ཕྱི་ནང་གི་གསར་འགོད་པ་མི་གྲངས་ ༣༠… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༧ ཟླ་ ༣ ཚེས་ ༤ རེས་གཟའ་སྤེན་པ། ༄༅། །བོད་ཀྱི་ཟློས་གར་ཚོགས་པ་ནས་གཞིས་བྱེས་བོད་མི་དང། བོད་དོན་རྒྱབ་སྐྱོར་གནང་མཁན་ཡོངས་ལ་མེ་བྱའི་གནམ་ལོ་གསར་བཞད་རྟེན་འབྱུང་ལ་འཚམས་འདྲིའི་བཀྲ་ཤིས་བདེ་ལེགས་ཀྱི་སྔོན་བསུས་ཏེ། བོད་རྒྱལ་ལོ་ ༢༡༤༤ ཕྱི་ལོ་ ༢༠༡༧ ཟླ་ ༤ ཚེས་ ༡༩ ནས་ཚེས་ ༢༣… རྒྱས་པ་འདིར་གཟིགས་རོགས་གནང་།
-
གསལ་སྒྲགས།
བཀའ་སྤྱི་ཐུན་མོང་ནས་རྒྱལ་ཚོགས་ལ་བླ་རུང་སྒར་སྲུང་སྐྱོབ་དགོས་པའི་ཛ་དྲག་འབོད་སྐུལ་གྱི་གསར་འགོད་གསལ་བསྒྲགས་སྤེལ་བ།༢༠༡༦ ཟླ་ ༡༢ ཚེས་ ༥ རེས་གཟའ་ཟླ་བ། ༄༅། །ཕྱི་ལོ་ ༢༠༡༦ ཟླ་ ༡༢ ཚེས་ ༥ ཉིན་གྱི་སྔ་དྲོ་ཆུ་ཚོད་ ༡༡།༣༠ ཡོལ་ཙམ་ལ་བོད་མིའི་སྒྲིག་འཛུགས་ཀྱི་ཕྱི་དྲིལ་ལྷག་པ་ཚེ་རིང་དྲན་རྟེན་ཚོགས་ཁང་དུ། དཔལ་ལྡན་སྲིད་སྐྱོང་བློ་བཟང་སེངྒེ་མཆོག་དང་། བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག ཕྱི་འབྲེལ་དྲུང་ཆེ་དྭགས་པོ་བསོད་ནམས་ནོར་བུ་ལགས། དྲིལ་བསྒྲགས་དྲུང་ཆེ་ཤར་གླིང་བསྟན་འཛིན་ཟླ་སྒྲོན་ལགས། … རྒྱས་པ་འདིར་གཟིགས་རོགས་གནང་།
-
གསལ་སྒྲགས།
གོ་ལའི་ཁོར་ཡུག་ལྷན་ཚོགས་སྐབས་བོད་ཀྱི་ཁོར་ཡུག་སྲུང་སྐྱོབ་ཆེད་བོད་མིའི་སྒྲིག་འཛུགས་ཀྱིས་ཞུ་སྐུལ་གྱི་ལས་འགུལ་སྤེལ་རྒྱུའི་གསར་འགོད་གསལ་བསྒྲགས་སྤེལ་བ།༢༠༡༥ ཟླ་ ༡༠ ཚེས་ ༢༠ རེས་གཟའ་མིག་དམར། ༄༅། །ཕྱི་ལོ་ ༢༠༡༥ ཟླ་ ༡༠ ཚེས་ ༢༠ ཉིན་གྱི་སྔ་དྲོ་ཆུ་ཚོད་ ༡༡།༣༠ ཐོག་ཕྱི་དྲིལ་ལྷག་པ་ཚེ་རིང་དྲན་རྟེན་ཚོགས་ཁང་ནང་སྲིད་སྐྱོང་བློ་བཟང་སེངྒེ་མཆོག་དང་ཕྱི་དྲིལ་བཀའ་བློན་བདེ་སྐྱིད་ཆོས་དབྱངས་མཆོག ཕྱི་དྲིལ་དྲུང་ཆེ་རྣམ་གཉིས། དེ་བཞིན་བོད་ཀྱི་སྲིད་བྱུས་ཉམས་ཞིབ་ཁང་གི་འགན་འཛིན་ཐུབ་བསྟན་བསམ་འཕེལ་ལགས་བཅས་ལྷན་འཛོམས་ཐོག ཐོག་མར་༸གོང་ས་མཆོག་གིས་ཁོར་ཡུག་སྲུང་སྐྱོབ་ཐོག་དམིགས་བསལ་སྩལ་བའི་བཀའ་སློབ་བརྙན་འཕྲིན་ལམ་ནས་སྟོན་གནང་བ་དང་།… རྒྱས་པ་འདིར་གཟིགས་རོགས་གནང་།
-
གསལ་སྒྲགས།ཕྱི་ལོ་ ༢༠༡༥ ཟླ་ ༩ ཚེས་ ༣ རེས་གཟའ་ཕུར་བུ། ༄༅། །ཕྱི་ལོ་ ༢༠༡༥ ཟླ་ ༩ ཚེས་ ༣ ཉིན་གྱི་སྔ་དྲོ་ཆུ་ཚོད་ ༡༠ ཐོག་ཕྱི་དྲིལ་ལྷག་པ་ཚེ་རིང་དྲན་རྟེན་ཚོགས་ཁང་ནང་དབུས་འོས་བསྡུ་ལས་ཁང་གིས་འོས་སྒྲིག་དོན་ཚན་ ༢༤ ནང་གསེས་ཁག་གཅིག་ལ་མང་ཚོགས་ཁྲོད་གོ་བ་ལེན་ཕྱོགས་འདྲ་མིན་ཡོང་བཞིན་པར་བརྟེན།… རྒྱས་པ་འདིར་གཟིགས་རོགས་གནང་།
-
གསལ་སྒྲགས།
རྒྱ་གཞུང་གིས་རྒྱབ་ཤ་དཀར་པོའི་དེབ་ཟེར་བ་ཞིག་འདོན་སྤེལ་བྱས་ཏེ་བོད་ནང་གི་ཡ་ང་བའི་དངོས་ཡོད་གནས་སྟངས་འགེབས་སྲུང་བྱས་པ།༢༠༡༥ ཟླ་ ༤ ཚེས་ ༡༦ རེས་གཟའ་ཕུར་བུ། … རྒྱས་པ་འདིར་གཟིགས་རོགས་གནང་།
-
གསལ་སྒྲགས།༄༅། །དེ་རིང་ཕྱི་ལོ་ ༢༠༡༣ ཟླ་ ༡༡ ཚེས་ ༢༥ ཉིན་སྤྲུལ་སྐུ་བསྟན་འཛིན་བདེ་ལེགས་རིན་པོ་ཆེ་མཆོག་དགུང་ལོ་ ༦༤ ལ་ཕེབས་པ་དང། རྒྱ་གཞུང་གིས་བཙོན་འཇུག་བྱས་ནས་ལོ་གྲངས་ ༡༡ སོང་བ། ཉེ་དུས་རིན་པོ་ཆེ་དང་འབྲེལ་ཡོད་ཁག་གཅིག་བཙོན་ཁང་དུ་ཐུག་འཕྲད་ལ་སོང་བའི་སྐབས་ཀྱི་གནས་ཚུལ་འགྲེལ་བརྗོད། ཆོས་བརྒྱུད་ཁག་གི་བླ་ཆེན་རྣམ་པ་དང། བོད་མིའི་སྒྲིག་འཛུགས་ཀྱི་མཛད་གཙོ་རྣམ་པ་ཚོས་སྤྲུལ་སྐུ་བསྟན་འཛིན་བདེ་ལེགས་རིན་པོ་ཆེའི་སྐོར་ཆེད་མངགས་གསུང་བཤད་གནང་བའི་འོད་སྡེར་ཞིག་དབུ་འབྱེད་དང་བསྟུན་ནས་གསལ་བསྒྲགས་ཞུ་རྒྱུ། དགོངས་མངའ་བཞིན་ཆོས་ཀྱི་སློབ་དཔོན་ཆེན་པོ་ལི་ཐང་སྤྲུལ་སྐུ་བསྟན་འཛིན་བདེ་ལེགས་རིན་པོ་ཆེ་མཆོག་ལ། རྒྱ་གཞུང་གིས། ཕྱི་ལོ་… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༣ ཟླ་ ༧ ཚེས་ ༢༢ རེས་གཟའ་ཟླ་བ། ༄༅། །ཕྱི་ལོ་༢༠༡༣ ཟླ་༧ ཚེས་ ༢༠ ཉིན་སྔ་དྲོའི་ཆུ་ཚོད་༨།༤༠ ཙམ་ལ་སི་ཁྲོན་ཞིང་ཆེན་ཨ་མདོ་རྔ་པ་ཁུལ་མཛོད་དགེ་རྫོང་ཐང་སྐོར་སོག་ཚང་དགོན་བཀྲ་ཤིས་ཐེག་ཆེན་གླིང་གི་གྲྭ་དཀོན་མཆོག་བསོད་ནམས་ལགས་ཀྱིས་དགོན་པའི་ཞོགས་ཚོགས་གྲོལ་ནས་ཡོང་སྐབས། ལམ་བར་དུ་སྐུ་ལུས་མེར་བསྲེགས་གནང་ཡོད་པ་དང་། དགེ་འདུན་པ་ཚོས་མཐོང་དུས་མེ་ལྕེ་དྲག་པོ་འབར་བཞིན་པའི་ཁྲོད་དུ་ཁོང་གིས་ལག་གཉིས་ཐལ་མོ་སྦྱར་ཏེ་ངག་ནས་མང་པོ་ཞིག་རྗོད་ཀྱིན་སར་འགྱེལ་ནས་སྐུ་གྲོངས་ཡོད་པའི་གནས་ཚུལ་ཐོན་ཡོད། ཁོང་དགུང་ལོ་༡༨ ཡིན་འདུག་པ་དང་། འཁྲུངས་ཡུལ་ནི་སི་ཁྲོན་ཞིང་ཆེན་ཨ་མདོ་རྔ་པ་ཁུལ་མཛོད་དགེ་རྫོང་ཐང་སྐོར་སོག་ཚང་སྡེ་བའི་ཕ་བསོད་ནམས་དཔལ་ལྡན་ལགས་དང་། མ་ལན་ཕྲུག་ལགས་གཉིས་ཀྱི་སྲས་སུ་ཕྱི་ལོ་༡༩༩༥… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༣ ཟླ་ ༤ ཚེས་ ༨ རེས་གཟའ་ཟླ་བ། ༄༅། ། ཉེ་ཆར་སྐབས་བཅོ་ལྔ་པའི་བོད་མི་མང་སྤྱི་འཐུས་གྲོས་ཚོགས་ཚོགས་དུས་ལྔ་པའི་ཐོག་བཀུར་འོས་སྤྱི་འཐུས་ཤིག་གིས་༸གོང་ས་༸སྐྱབས་མགོན་ཆེན་པོས་ལྗགས་རྩོམ་གནང་བའི་བདེན་གསོལ་སྨོན་ཚིག་ནང་ “ཡོངས་རྫོགས་བོད་ལྗོངས་རང་དབང་གཙང་མའི་དཔལ།།” ཞེས་པ་དང་། ལྷ་མོའི་འཕྲིན་བསྐུལ་དུ་ “རང་དབང་དཔལ་ལ་རེ་བཞིན་རྟག་གནས་ན།།” ཞེས་པ་དང་། གནས་ཆུང་འཕྲིན་བསྐུལ་དུ་ “ཆོས་སྲིད་རང་དབང་དགའ་སྟོན་སྒྲུབས་ཤིག་ཀྱེ།།” ཞེས་པ་དང་། དེ་བཞིན་བོད་སྐྱོང་ལྷ་སྲུང་སྤྱིའི་འཕྲིན་བསྐུལ་དུ་ “ཆོས་སྲིད་རང་དབང་གཙང་མའི་སྣང་བའི་དཔལ།།”… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༣ ཟླ་ ༢ ཚེས་ ༡༩ རེས་གཟའ་མིག་དམར། ༄༅། །ཕྱི་ལོ་ ༢༠༡༣ ཟླ་ ༢ ཚེས་ ༡༩ ཉིན་བོད་མིའི་སྒྲིག་འཛུགས་ཆོས་རིག་ལས་ཁུངས་ཀྱི་དྲུང་ཆེ་ངག་དབང་ཆོས་གྲགས་ལགས་ཀྱིས་ཕྱི་ཚེས་ ༢༠ རེས་གཟའ་ལྷག་པ་ཉིན་བོད་བསྟན་སྲིད་མི་རིགས་དང་། རང་དབང་གི་དོན་དུ་རང་སྲོག་བློས་གཏོང་གནང་མཁན་རྒྱལ་གཅེས་པ་འདས་གསོན་ཕོ་མོ་ཡོངས་ཀྱི་ཆེད་ཉིན་བརྒྱ་དུས་གཅིག་ལ་མཆོད་འབུལ་སྨོན་ལམ་རྒྱས་པ་ཞིག་འཚོགས་རྒྱུའི་སྐོར་གསར་འགོད་གསལ་བསྒྲགས་ཤིག་སྤེལ་ཡོད། དེ་ཡང་ཕྱི་ཚེས་ ༡༩… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༣ ཟླ་ ༢ ཚེས་ ༡༤ རེས་གཟའ་ཕུར་བུ། ༄༅། །ཕྱི་ལོ་ ༢༠༡༣ ཟླ་ ༢ ཚེས་ ༡༤ ཉིན་བོད་མིའི་སྒྲིག་འཛུགས་ཀྱི་དཔལ་ལྡན་སྲིད་སྐྱོང་མཆོག་གིས་གསར་འགོད་གསལ་བསྒྲགས་ཤིག་སྤེལ་བའི་ནང་འཁོད་དོན། ཆེ་མཐོང་ནི་མི་རིགས་ཀྱི་སྙིང་སྟོབས་ཡིན། ཞེས་ཕྱི་ལོ་ ༢༠༡༢ ཟླ་ ༡… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༣ ཟླ་ ༡ ཚེས་ ༣༠ རེས་གཟའ་ལྷག་པ། ༄༅། །འདི་གར་བོད་མིའི་གདུང་སེམས་མཉམ་སྐྱེད་ལས་འགུལ་གྱི་གསར་འགོད་ཚོགས་ཆུང་ནས་བཏང་གནས་ནང་འཁོད་དོན། ཕྱི་ལོ་ ༢༠༡༣ ཟླ་ ༡ ཚེས་ ༢༩ ཉིན་རྒྱ་གར་གྱི་རྒྱལ་ས་ལྡི་ལིར་ཡོད་པའི་རྒྱ་གར་གྱི་གསར་འགོད་པ་མཐུན་ཚོགས་ཀྱི་ཚོགས་ཁང་དུ་ (Press Club of India)… རྒྱས་པ་འདིར་གཟིགས་རོགས་གནང་།
-
གསལ་སྒྲགས།༢༠༡༣ ཟླ་ ༡ ཚེས་ ༢༩ རེས་གཟའ་མིག་དམར། ༄༅། །རྒྱ་གར་རྡ་རམ་ས་ལར་རྟེན་གཞི་བྱས་པའི་བོད་མིའི་སྒྲིག་འཛུགས་ཀྱི་བཀའ་ཤག་དང་སྤྱི་འཐུས་ལྷན་ཚོགས་ཐུན་མོང་ནས་བོད་མིའི་གདུང་སེམས་མཉམ་སྐྱེའི་ལས་འགུལ་འདི་བཞིན་ཕྱི་ལོ་ ༢༠༡༣ ཟླ་ ༡ ཚེས་ ༣༠ ནས་ཟླ་ ༢ པའི་ཚེས་ ༢ བར་རྒྱ་གར་རྒྱལ་ས་ལྡི་ལི་གསར་པར་གོ་སྒྲིག་བྱེད་བཞིན་ཡོད། ང་ཚོས་ལས་འགུལ་འདི་སྤེལ་དགོས་པའི་དམིགས་ཡུལ་གཙོ་བོ་ནི་བོད་ནང་གི་བོད་མི་ཚོར་གདུང་སེམས་མཉམ་སྐྱེད་མཚོན་བྱེད་དང་།… རྒྱས་པ་འདིར་གཟིགས་རོགས་གནང་།
-
གསལ་སྒྲགས།
ཛམ་ཐང་ཇོ་ནང་དགོན་འདབས་སུ་སྣང་གྲོལ་ལགས་ཀྱིས་རང་ལུས་ཞུགས་འབུལ་གནང་བའི་སྐོར་ལ་སྤྱི་འཐུས་ལྷན་ཚོགས་ཀྱི་གསར་འགོད་བསྒྲགས་གཏམ།༄༅། །ཕྱི་ཟླ་ ༢ ཚེས་ ༡༩ ཉིན་གྱི་ཉིན་གུང་ཡོལ་ཙམ་ལ། ཛམ་ཐང་རྫོང་བར་མ་ཤང་རུ་ཁག་དྲུག་པའམ་ཆོས་རྗེ་ཚོ་བའི་ཕ་སྤྱན་གཟིགས་དང་མ་སྙིང་ མོ་གཉིས་ཀྱི་བུ་རང་ལོ་ ༡༨ ཅན་སྣང་གྲོལ་ལགས་ཀྱིས། ཛམ་ཐང་ཇོ་ནང་དགོན་བསམ་འགྲུབ་ནོར་བུའི་གླིང་གི་ཉེ་འཁྲིས་སུ་རང་ལུས་མེར་ བསྲེགས་བཏང་སྟེ་སྐུ་སྲོག་ཤོར་འདུག་པ་དང་། ཁོང་གི་སྐུ་ཕུང་ཛམ་ཐང་ཇོ་ནང་དགོན་པའི་གྲྭ་དམངས་ཀྱིས་རྒྱ་མིའི་ལག་ནས་འཕྲོག་ སྟེ་དགོན་པར་གདན་ཞུས་ཐུབ་ཡོད་ཀྱང་། རྒྱ་གཞུང་ནས་སྐུ་ཕུང་འཕྲལ་དུ་ཞུགས་འབུལ་དགོས་པའི་བཙན་བཀའ་བཏང་སྟེ། ཉིན་དེའི་མཚན་གུང་དགོན་པའི་རི་འདབས་དུར་ཁྲོད་དུ་ཞུགས་འབུལ་གནང་དགོས་ཆགས་ ཡོད། བར་མ་ཤང་དང་ཛམ་ཐང་ཇོ་ནང་དགོན་གཉིས་ཆགས་ཡུལ་གཅིག་ཡིན་པ་དང་། སྣང་གྲོལ་ལགས་ཀྱིས་རང་ལུས་མེར་བསྲེགས་གཏོང་སྐབས།… རྒྱས་པ་འདིར་གཟིགས་རོགས་གནང་།


text:
མཁན་རབས་བཅུ་བཞི་པ།
༈ འཕགས་ཡུལ་རྫོང་སར་བཤད་གྲྭའི་མཁན་རབས་བཅུ་བཞི་པ་མཁན་པོ་ཆོས་དབྱིངས་རྡོ་རྗེ་མཆོག
དགུང་ལོ་དྲུག་ནས་ཡི་གེ་འབྲི་ཀློག་སྦྱངས། གླེ་མདའ་བྱང་ཆུབ་རྡོ་རྗེ་བསྟེན་ཞིང་དབང་ཁྲིད་མང་པོ་ཐོབ། དེ་ནས་དགེ་བའི་བཤེས་གཉེན་ཆེན་པོ་སྒིས་བླ་རིན་པོ་ཆེའམ་ངག་དབང་ཆོས་འཕེལ་བཟང་པོའི་སྐུ་མདུན་དུ་རབ་ཏུ་བྱུང། ཁྲོམ་ཐར་མཁན་ཆེན་ཡེ་ཤེས་བཟང་པོའི་སྐུ་མདུན་ནས་ལམ་འབྲས་སློབ་བཤད་དང་སྒྲུབ་ཐབས་ཀུན་བཏུས་ཞུས་ཤིང། མཁན་ཆེན་དེ་ཉིད་ཀྱི་བཀའ་དང། སྔོན་ནས་ཕ་ཡི་ཁ་ཆེམས་དང་རང་གི་དམ་བཅའ་བཞིན་སྤྱི་ལོ་ ༡༩༩༢ ལོར་འཕགས་ཡུལ་རྫོང་སར་བཤད་གྲྭར་ཞུགས་ཤིང། མཁན་རིན་པོ་ཆེ་ཀུན་དགའ་དབང་ཕྱུག་ཡབ་སྲས་ཀྱི་ཞབས་ལ་བཏུག་སྟེ་གྲགས་ཆེན་བཅོ་བརྒྱད་ཆ་ལག་དང་བཅས་པར་སྦྱངས་པ་མཐར་ཕྱིན་མཛད། ༸གོང་ས་སྐྱབས་མགོན་ཆེན་པོ། ༸སྐྱབས་མགོན་གོང་མ་རིན་པོ་ཆེ། སྐྱབས་རྗེ་ངོར་ཀླུ་ལྡིང་མཁན་རིན་པོ་ཆེ། སྐྱབས་རྗེ་རྫོང་སར་མཁྱེན་བརྩེ་རིན་པོ་ཆེ་སོགས་ཀྱི་ཞལ་སྔ་ནས་དུས་འཁོར་དབང་ཆེན་དང་གསུང་ངག་རིན་པོ་ཆེ་ལམ་འབྲས་བུ་དང་བཅས་པས་མཚོན་དབང་དང་གདམས་པ་མང་དུ་ཞུས།
སྤྱི་ལོ་ ༡༩༩༩ ལོར་སྐྱོར་དཔོན་དང། སྤྱི་ལོ་ ༢༠༠༡ ལོར་དཔེ་ཁྲིད་དགེ་རྒན་དུ་བསྐོས། སྤྱི་ལོ་ ༢༠༠༢ ལོར་མཁན་རིན་པོ་ཆེས་བཤད་གྲྭའི་མཁན་སློབ་འདུས་པ་རྒྱ་མཚོའི་དབུས་སུ་མཁན་པོའི་ཁྲི་འདོན་མཛད་དེ་བཤད་གྲྭའི་མཁན་ཆུང་གི་མཚན་གནས་བསྩལ། སྤྱི་ལོ་ ༢༠༠༤ ལོར་སྐྱབས་རྗེ་རྫོང་སར་མཁྱེན་བརྩེ་རིན་པོ་ཆེས་༸གོང་ས་སྐྱབས་མགོན་ཆེན་པོའི་ཕྱག་ནས་མཁན་པོའི་ཕྱག་འཁྱེར་བསྩལ། སྤྱི་ལོ་ ༢༠༠༥ ལོར་བཤད་གྲྭས་མ་ལེ་ཤེའི་རྫོང་སར་ཆོས་ཚོགས་ཀྱི་མཁན་པོར་བསྐོས། སྤྱི་ལོ་ ༢༠༠༦ ལོ་ནས་སིངྒ་པུར་ལ་དབྱིན་སྐད་སློབ་གཉེར་མཛད། སྤྱི་ལོ་ ༢༠༠༨ ལོར་མཁན་རིན་པོ་ཆེའི་བཀའ་བཞིན་བཤད་གྲྭར་ཕྱིར་ཕེབས། སྤྱི་ལོ་ ༢༠༠༩ ལོར་ས་སྐྱ་གོང་མ་བདག་ཆེན་ངག་དབང་ཀུན་དགའ་བསོད་ནམས་ཀྱིས་ཕུན་ཕོའི་གདུང་སྲས་ཨ་བྀ་ཀྲི་ཏ་བཛྲ་རིན་པོ་ཆེའི་ཡོངས་འཛིན་བྱ་དགོས་ཞེས་བཀའ་ཡིག་རིན་པོ་ཆེ་གནང་སྩོལ་བྱུང་བ་ལྟར་དེ་ལོ་ནས་བཟུང་གདུང་སྲས་རིན་པོ་ཆེའི་ཡོངས་འཛིན་མཛད། སྤྱི་ལོ་ ༢༠༡༡ ལོར་སྐྱབས་རྗེ་མཁྱེན་བརྩེ་རིན་པོ་ཆེས་ཨ་རིའི་གཙུག་ལག་སློབ་ཆེན་བྷར་ཁེ་ལི་( University of Berkeley) ལ་མཁས་དབང་ལྟ་སྐོར་གྱི་མིང་ཐོག་ནས་སློབ་ཁྲིད་དང་སློབ་སྦྱོང་བྱེད་དུ་བཏང། སྤྱི་ལོ་ ༢༠༡༣ ལོར་སྐྱབས་རྗེ་མཁྱེན་བརྩེ་རིན་པོ་ཆེས་བཤད་གྲྭའི་ལས་ཐོག་མཁན་པོ་རུ་བསྐོས་ཤིང་ལོ་གསུམ་རིང་ཐུགས་འགན་འཁུར་དགོས་པའི་བཀའ་ཕེབས་པ་བཞིན་བཤད་གྲྭའི་ལས་ཐོག་མཁན་པོ་མཛད། སྤྱི་ལོ་ ༢༠༡༤ ལོར་ཡོ་ རོབ་ཨོ་སི་ཊི་ར་ཡའི་གཙུག་ལག་སློབ་གྲྭ་ཝེར་ཎས་(University of Vina) གདན་ཞུས་བྱུང་ལྟར་ཕེབས་པ་མ་ཟད། རྒྱལ་སྤྱིའི་ནང་པའི་ཚོགས་ཆེན་དུ་ཞུགས་ཤིང་། གཏམ་བཤད་ཀྱང་མཛད། མདོར་ན་སྤྱི་ལོ་ ༡༩༩༩ ལོ་ནས་བཟུང་ད་བར་དུས་ཚོད་ཕལ་ཆེར་བ་རྫོང་སར་བཤད་གྲྭར་འཆད་ཁྲིད་མཛད་དེ་བཞུགས་ཤིང། སྔ་ཕྱིར་ནུབ་ཕྱོགས་པས་མཚོན་པས་དེང་དུས་ཀྱི་ནང་ཆོས་དགེ་རྒན་རྣམས་ལ་དགེ་རྒན་ཟབ་སྦྱོང་སྤྲད་པ་སོགས་ཕྱི་རྒྱལ་ཁག་ལ་ཡང་ནང་ཆོས་སློབ་ཁྲིད་མཛད་དང་མཛད་བཞིན་པའོ། །


text:
འགྱིག་དམ་50ལ་སྒོར་1དང་། ལྕགས་ཀྲིན་20ལ་སྒོར་1 ཤོག་བུ་སྤྱི་རྒྱ་1.25ལ་སྒོར་1ལ་བརྗེ་ཆོག་པ་སོགས། ཉེ་ཆར་སྟོད་ལུང་བདེ་ཆེན་ཆུས་དམར་ཤང་དམར་གྲོང་ཚོའི་སྤྱོད་རུང་བའི་གད་སྙིགས་དངུལ་ཟོག་ལ་བརྗེ་བའི་སྒོ་རྩིས་ཚོང་ཁང་དངོས་སུ་སྒོ་ཕྱེ་བ་རེད།
སྒོ་རྩིས་ཚོང་ཁང་གི་དོ་དམ་པ་བློ་བཟང་བསྟན་པས་ལྕགས་སྒོ་ཕྱེ་བ་དང་སྦྲགས་དམར་ཤང་གི་གད་སྙིགས་རིགས་དབྱེ་དངུལ་སྤྲོད་ལྟེ་གནས་དམར་ཤང་དུ་དངོས་སུ་སྤྱོད་འགོ་ཚུགས་ཤིང་། གྲོང་མི་ཚོས་ཤོག་པང་དང་འགྱིག་དམ་སོགས་གད་སྙིགས་མང་པོ་འཁྱེར་ནས་སྒོ་མདུན་དུ་བང་རིང་པོ་ཞིག་བསྒྲིགས་འདུག
གྲོང་མི་ངག་དབང་གྲགས་པས་ཉོས་ནས་དུས་ཡུན་རིང་པོ་མ་སོང་བའི་གློག་སྒུལ་སྦག་སྦག་བཏང་ནས་སྒོ་རྩིས་ཚོང་ཁང་དུ་ཨང་དང་པོར་འབྱོར་བ་དང་། གློག་སྒུལ་སྦག་སྦག་ཐོག་ཏུ་གཏེར་ཆུའི་འགྱིག་དམ་དང་། འོ་མ་བླུགས་སྣོད་ཤོག་སྒམ། ཤོག་སྙིགས་སོགས་ཚུར་བསྡུ་རུང་བའི་གད་སྙིགས་བྱུར་བུར་བླུགས་ཡོད་པ་དང་། དེ་དག་ནི་ནམ་རྒྱུན་ཁོང་གིས་འཚོ་བའི་ཁྲོད་བསྡུ་རུབ་བྱས་པ་ཞིག་རེད། “ཁྱེད་ཀྱི་ཤོག་སྙིགས་ལ་ལྗིད་ཚད་སྤྱི་རྒྱ་4.8འདུག གཏེར་ཆུའི་འགྱིག་དམ་དང་ལྕགས་ཀྲིན་ངས་ལམ་སེང་རྩིས་བརྒྱབ་ཆོག”ཅེས་བློ་བཟང་བསྟན་པས་རྒྱ་མར་འདེགས་ཞོར་ངག་དབང་གྲགས་པར་བཤད།
སྟོད་ལུང་བདེ་ཆེན་ཆུས་ཀྱིས་གད་སྙིགས་དངུལ་ཟོག་ལ་བརྗེ་བའི་སྒོ་རྩིས་ཚོང་ཁང་ཐོག་མར་བཙུཌ་ཤིང་། དངོས་པོ་དང་དངོས་པོ་བརྗེས་ནས་གྲོང་མི་རྣམས་ལ་དངོས་ཕན་དེ་བས་མང་བ་ཐོབ་པ་དང་། གད་སྙིགས་ཉུང་དུ་དང་། གནོད་འཚེ་མེད་པ། ཐོན་ཁུངས་ལ་འགྱུར་བ་བཅས་ཀྱི་དམིཌ་ཡུལ་འགྲུབ་རོགས་བྱས་པ་རེད། གྲོང་མི་ཚོས་བེད་མེད་ཀྱི་གཏེར་ཆུའི་འགྱིག་དམ་དང་། ལྕགས་ཀྲིན། ཚཌ་པར་རྙིང་པ། འགྱིག་ཤོག་གི་བཟོས་རྫས། ཨ་རག་གི་ཤེལ་དམ་སོགས་འཚོ་བའི་གད་སྙིགས་དང་། བསྡུ་རུབ་བྱེད་བདེ་བའི་གད་སྙིགས་འཁྱེར་ནས་དམིགས་བསལ་གྱི་སྒོ་རྩིས་ཚོང་ཁང་དེར་ཕྱིན་ཏེ་ཅང་ཡིའུ་དང་། ཚུའུ། དག་གཤེར། སོ་འཁྲུད། དག་རྫས་སོགས་ཀྱིས་གཙོས་པའི་འཚོ་བའི་མཁོ་ཆས་བརྗེ་ཆོག་པས། དམངས་ལ་ཕན་ཐོགས་པ་དང་ཁོར་ཡུག་ལ་སྲུང་སྐྱོང་ཐུབ་སྟེ་མང་ཚོགས་དེར་ཞུགས་པའི་སྤྲོ་སེམས་ཆེས་ཆེར་འཕེལ་ཡོད།
སྟོད་ལུང་བདེ་ཆེན་ཆུས་སྡོད་ཁང་འཛུགས་སྐྲུན་ཅུས་ཀྱི་ཅུས་ཀྲང་གཞོན་པ་ལི་ཏེང་ཡའོ་ཡིས“གད་སྙིགས་དངུལ་ཟོག་ལ་བརྗེ་བའི་སྒོ་རྩིས་ཚོང་ཁང་གིས་བསྡུ་རུབ་བྱས་པའི་གད་སྙིགས་དག་ང་ཚོས་ཚུར་བསྡུ་བརྗེ་སྤྲོད་ལྟེ་གནས་སུ་བསྡུས་རྗེས་གཅིག་གྱུར་ཐོག་ལྷ་ས་གྲོང་ཁྱེར་བར་བརྒྱུད་ས་ཚིགས་སུ་ཐུམ་རྒྱག་པ་དང་། དེ་རྗེས་ནང་སར་ཐོན་ཁུངས་བསྐྱར་དུ་བེད་སྤྱོད་བྱེད་པར་སྐྱེལ་གྱི་ཡོད”ཅེས་ངོ་སྤྲོད་བྱས།
གད་སྙིགས་དངུལ་ཟོག་ལ་བརྗེ་བའི་སྒོ་རྩིས་ཚོང་ཁང་གིས་རིན་པ་སྤྲད་ནས་གད་སྙིགས་བསྡུ་བའི་བྱེད་སྟངས་གསར་པ་ལས་སྣོད་བཅུད་ཀྱི་ཕན་འབྲས་དང་། སྤྱི་ཚོགས་ཀྱི་ཕན་འབྲས། དཔལ་འབྱོར་གྱི་ཕན་འབྲས་བཅས་གསུམ་ཀ་ཐོན་ཞིང་། སྣོད་བཅུད་ཀྱི་ཕན་འབྲས་ཐད་ནས་བརྗོད་ན་དེ་སྔ་གྲོང་མིས་གད་སྙིགས་གང་བྱུང་དུ་དབྱུགས་པའི་གོམས་གཤིས་ངན་པར་རིམ་བཞིན་འགྱུར་ལྡོག་བྱུང་སྟེ་སྣོད་བཅུད་ཤེས་དཔལ་འཛུགས་སྐྱོང་ལ་སྐུལ་འདེད་ནུས་ལྡན་ཐེབས་པ་དང་། སྤྱི་ཚོགས་ཀྱི་ཕན་འབྲས་ཐད་ནས་བརྗོད་ན། ཐུམ་རྒྱག་ཆས་དང་། གློག་རྫས་རྙིང་པ། འགྱིག་དམ་སོགས་གད་སྙིཌ་འབོར་ཆེན་བསྡུ་རུབ་བྱས་པས། ལྕི་བའི་ལྕགས་རིགས་དང་འགྱིག་སྙིགས་ཀྱི་བཙོག་སྐྱོན་ཉུང་དུ་ནུས་ལྡན་ཕྱིན་ཡོད་ལ། གྲོང་མིར་ཡོང་འབབ་ཐོལ་པའང་བྱུང་སྟེ་མང་ཚོགས་ཀྱིས་རང་འགུལ་ངང་གད་སྙིགས་གཙང་སེལ་བྱེད་པའི་འདུ་ཤེས་མངོན་གསལ་དོད་པོས་ཟབ་ཏུ་ཕྱིན་པ་རེད། དཔལ་འབྱོར་གྱི་ཕན་འབྲས་ཐད་ནས་བརྗོད་ན། ཚུར་བསྡུ་བེད་སྤྱོད་རུང་བའི་གད་སྙིགས་བྲིན་ཚོང་གི་ཁེ་བཟང་གིས་གད་སྙིགས་དངུལ་ཟོག་ལ་བརྗེ་བའི་སྒོ་རྩིས་ཚོང་ཁང་གིས་དངོས་ཟོག་ཉོ་སྒྲུབ་བྱེད་ཐུབ་པ་དེ་རེད།
དམར་གྲོང་ཚོར་སྐྱོད་སྐབས། གཙང་ཞིང་གྲལ་བསྟར་འགྲིག་པ་དང་གད་སྙིགས་མཐོང་རྒྱུ་མེད་པར་དྭངས་གཙང་གི་ཞིང་ཁུལ་གྱི་ཉམས་འགྱུར་ཞིག་ངང་གིས་མངོན་ཡོང་གི་འདུག གད་སྙིགས་དངུལ་ཟོག་ལ་བརྗེ་བའི་སྒོ་རྩིས་ཚོང་ཁང་ལས་མང་ཚོགས་ཀྱིས་དྭངས་ཤིང་གཙང་ལ་གྲལ་བསྟར་འགྲིག་པའི་གྲོང་གསེབ་ཀྱི་རྣམ་པ་གསར་པ་མཐོང་ཐུབ་ལ། གྲོང་མིའི་འཚོ་བའི་གོམས་གཤིས་ལའང་འགྱུར་ལྡོག་འགྲོ་བཞིན་ཡོད། དམར་གྲོང་ཚོའི་གྲོང་མི་ཆོས་སྒྲོན་གྱིས་ཁྱིམ་དུ་སྙིགས་སྣོད་ཁུག་མ་འགའ་ཤས་གྲ་སྒྲིག་བྱས་ཡོད་པ་དང་། ཁོ་མོས“སྲིད་གཞུང་གི་སྲིད་ཇུས་དེས་དམངས་ལ་ཕན་པ་འདོགས་ཐུབ་ལ། འཚོ་བའི་ཁོར་ཡུག་ཀྱང་མཛེས་སུ་འགྲོ་ཐུབ་པ་དང་ད་དུང་ཡོང་འབབ་མང་དུ་གཏོང་ཐུབ་པས། སླད་ཕྱིན་གད་སྙིགས་རིགས་དབྱེ་ཡག་པོ་བྱ་རྒྱུ་མཐའ་འཁྱོངས་བྱེད་ཀྱི་ཡིན”ཞེས་བཤད།


text: ལྷོ་ཁ་འཕྱོངས་རྒྱས་གར་བྲོ་སྤུན་བདུན་པའི་ལྷ་མོ་ནི་འབག་དཀར་པོའི་ལུགས་ཀྱི་ལྷ་མོ་ཞིག་ཡིན་ལ། དེར་ལོ་600ལྷག་ཙམ་གྱི་ལོ་རྒྱུས་ཡོད། དེ་ཡང་ཤོད་རྒྱུན་དུ“སྤུན་བདུན་པ”ཞེས་པ་ནི་བོད་ཀྱི་ལྷ་མོའི་ཚོགས་པ་སྔ་ཤོས་ཤིག་ཡིན་པར་གྲགས་ཏེ། སྐབས་དེར་ལྷ་མོའི་སྲོལ་གཏོད་མཁན་གྲུབ་ཐོབ་ཐང་སྟོང་རྒྱལ་པོས་བོད་ཀྱི་ཆུ་ཀླུང་དང་གཙང་པོ་ཆེ་ཁག་ལ་ལྕགས་ཐག་གི་ཟམ་པ་གསར་སྐྲུན་གནང་ཆེད། སྐུ་ངལ་འབུམ་ཕྲག་ཁྱད་དུ་བསད་ཅིང་། ཐ་ན་སྐུ་སྲོག་གི་ཉེན་ཁ་ལའང་མ་འཛེམས་པར་བོད་ཡུལ་སྟོད་སྨད་གང་སར་ལྕགས་རིགས་འཚོལ་བསྡུ་དང་སློང་མོ་གནང་བར་ཕེབས། དུས་དེར་སུམ་རྩེན་གནས་ནས་ཕེབས་པའི་ལྷ་མོ་ཞིག་གིས་ཁོང་གི་མཛད་སྤྱོད་རྣམས་གཟིགས་པས་ཐུགས་འགུལ་ཚད་མེད་བྱུང་སྟེ། གྲུབ་ཐོབ་ཁོང་ལ་མནལ་ལམ་དུ་ཡུལ་ལྷོ་ཁ་འཕྱོངས་རྒྱས་ཕྱོགས་སུ“གཅེན་གཅུང་སྤུན་བདུན”(བུ་མོ་སྤུན་བདུན་ཡང་ཟེར)འཚོལ་བར་ཕེབས་དགོས་པའི་ལུང་བསྟན་གནང། ཁོང་གིས་ཀྱང་གནས་དེར་ཕེབས་པས་དངོས་འབྲེལ་ཁ་འབྲས་མཚར་ལ་རྣམ་རིག་བཀྲ་བའི་གཞོན་ནུ་ཕོ་མོ་སྤུན་བདུན་ཡོད་པ་མཁྱེན། དེ་ནས་བཟུང་ཁོང་གིས་གཞོན་ནུ་སྤུན་བདུན་སྒྲིག་འཛུགས་གནང་སྟེ་ལྷ་མོ་འཁྲབ་པའི་སྲོལ་གཏོད་པར་གྲགས། གྲུབ་ཆེན་ཁོང་གིས་སྤུན་བདུན་གྱི་ནང་ནས་ལོ་ན་རྒན་ཤོས་དེས་རྒྱ་ལུ་འཁྲབ་ཏུ་བཅུག་པ་དང་། རྒྱ་ལུ་ཞེས་པ་ནི་དེ་སྔའི་ཚོ་ཁག་གི་འགོ་དཔོན་ཞིག་གི་མིང་ཡིན། དེའི་ཆས་གོས་སུ་མགོ་ལ་དམར་མདོག་ཅན་གྱི་ཞྭ་མོ་འབོག་ཏོ་གྱོན་ཞིང་། ལག་ཏུ་འཁར་རྒྱུག་བཟུང་བའི་རྣམ་པ་ཅན་ཞིག་ཡིན་ལ། དབང་ཆ་དང་གོ་གནས་ངེས་ཅན་ཡོད་པའི་མི་ཞིག་གི་གཟུགས་བརྙན་མཚོན་པ་དང་། རྒྱ་ལུ་ནི་འགོ་སྣེ་ཁྲིད་མཁན་དུ་འཇོག་པ་དང་། དེ་ནས་བུ་མོ་སྤུན་གསུམ་ལྷ་མོ་འཁྲབ་ཏུ་བཅུག བུ་སྤུན་གསུམ་རྔོན་པ་འཁྲབ་ཏུ་བཅུག གྲུབ་ཆེན་ཐང་སྟོང་རྒྱལ་པོ་ཁོང་ཉིད་ཀྱིས་དགེ་རྒན་གནང་སྟེ། ལྷ་མོའི་འཁྲབ་ཚན་མང་པོ་གསར་བཟོ་མཛད་ནས། བོད་ཀྱི་ས་ཕྱོགས་གང་སར་ལྷ་མོ་འཁྲབ་གནང་བས། ཁོང་ལ་ལྕགས་རིགས་གཙོས་པའི་ཟམ་བཟོའི་རྒྱུ་ཆ་མང་པོ་ཕྱག་སོན་བྱུང་མཐར། ལྕགས་ཐག་གི་ཟམ་པ་མང་པོ་བསྐྲུན་གནང་བ་རེད། གར་བྲོ་སྤུན་བདུན་ལྷ་མོ་ནི་དེ་སྔའི་བོད་ས་གནས་སྲིད་གཞུང་གིས་ལྷ་སའི་ཞོ་སྟོན་སྐབས་སུ《ཆོས་རྒྱལ་ནོར་བཟང》གི་དུམ་བུ་གཅིག་འཁྲབ་ཆོག་པའི་གཏན་འབེབས་བྱས་རྐྱེན་ཞོ་སྟོན་སྐབས་དེའི་གཞུང་ཆ་ཚང་འཁྲབ་པ་ཅུང་དཀོན་པ་དང་། དེའི་འཁྲབ་སྟངས་དང་ཉམས་འགྱུར་སོགས་ནི་དབུས་ཁུལ་གྱི་ས་ཕྱོགས་གང་སར་ཁྱབ་ཡོད་པ་རེད།


text:
བོད་ཁུལ་དུ་བཙུགས་པའི “ཆབ་སྲིད་སློབ་གསོ་ལྟེ་གནས” ཟེར་བའི་གཅིག་བསྡུས་ར་བ་ན་མི་ཆོས་རིང་ལུགས་ཀྱི་དྲི་མ་ཙམ་ཡང་མེད་པར་གང་འདོད་མནར་གཅོད་དང་སྙིང་རྗེ་མེད་པའི་གཅར་རྡུང་དྲག་པོ་བྱེད་ཀྱིན་པའི་མ་ཚད། བཙུན་མ་ཚོར་བཙན་དབང་གིས་འཁྲིག་སྤྱོད་དང་བྱུང་རྒྱལ་དུ་ལུས་པོར་ལག་པ་འཆང་པ་སོགས་བརྙས་བཅས་གཏོང་གིན་ཡོད་ཚུལ་མིག་མཐོང་ལག་ཟིན་གྱི་མྱངས་པ་བརྒྱུད་པའི་བོད་ནང་གི་དགེ་འདུན་པ་ཞིག་དང་ཕ་ཡུལ་དུ་གཉེན་འཕྲད་ལ་སོང་ནས་ཕྱིར་རྒྱ་གར་དུ་ལོག་པའི་བོད་མི་ཞིག་གིས་ར་སྤྲོད་བྱས་འདུག
སྤྱི་ཟླ ༥ པའི་ཚེས ༢༩འི་ཉིན། ཨ་རིའི་ཕྱི་སྲིད་ལྷན་ཁང་གིས་སྤེལ་བའི༼༢༠༡༧ ལོའི་རྒྱལ་སྤྱིའི་ཆོས་ལུགས་རང་དབང་སྙན་ཐོ༽ཡི་ནང་དུ། ལོ་མང་རིང་ཟམ་མ་ཆད་པར་བསྟུད་མར་ཡོང་བའི་རྣམ་གྲངས་ཀྱི་ཆ་ཤས་ཤིག་ཡིན་པའི་ཆ་ནས། རྒྱ་ནག་གཞུང་གིས་མུ་མཐུད་ནས་བླ་རུང་ལྔ་རིག་ནང་བསྟན་སློབ་གླིང་དང་ཡ་ཆེན་སྒར་བཅས་སུ་གྲྭ་བཙུན་ཕྱིར་ཕུད་བཏང་དང་གཏོང་གིན་ཡོད་ཅིང། ད་བར་དུ་བླ་རུང་སྒར་དང་ཡ་ཆེན་སྒར་གཉིས་སུ་ཉུང་མཐའ་ཡང་གྲྭ་བཙུན ༡༡༥༠༠ ཕྱིར་ཕུད་དང་། གྲྭ་ཤག ༦༠༠༠ ལྷག་གཏོར་བཤིག་བཏང་ཡོད་པ་དང་། གྲྭ་བཙུན་མང་པོ་ཞིག “རྒྱལ་གཅེས་སློབ་གསོ་ལྟེ་གནས” ཟེར་བ་དང་། “ཆབ་སྲིད་སློབ་གསོ་ལྟེ་གནས” ཟེར་བའི་གཅིག་བསྡུས་ར་བར་བཅུགས་ཡོད་ཚུལ་བཀོད་འདུག
དེ་བཞིན་དུ་བཞུགས་སྒར་དྷ་རམ་ས་ལར་ཆགས་པའི་བོད་ཀྱི་འགྲོ་བ་མིའི་ཐོབ་ཐང་དང་དམངས་གཙོ་འཕེལ་རྒྱས་ལྟེ་གནས་ཁང་གིས་ཉེ་ལམ་བོད་ནང་གི་གྲྭ་བ་ཞིག་གི་ར་སྤྲོད་བདེན་ཚིག་ཕྱི་རུ་བཏོན་ཡོད་པའི་ནང་། གྲྭ་བ་དེ་རྒྱ་ནག་གིས་བོད་ལྗོངས་ཁུལ་དུ་བཙུགས་པའི “ཆབ་སྲིད་སློབ་གསོ་ལྟེ་གནས” ཟེར་བའི་གཅིག་བསྡུས་ར་བར་ཟླ་བ་བཞིའི་རིང་བཀག་ཉར་བྱས་ཡོད་འདུག གྲྭ་བ་དེའི་མིག་གིས་དངོས་སུ་མཐོང་ཞིང་ལུས་དང་དབང་པོས་དངོས་སུ་མྱངས་པའི་བདེན་ཚིག་གིས་གསང་བའི་རྩིག་པ་མཐོན་པོ་དེའི་རྒྱབ་ན་རྒྱལ་གཅེས་དང་ཁྲིམས་ལུགས་སློབ་གསོ་ཟེར་བར་ཁ་གཡར་ནས་བཙུགས་པའི “ཆབ་སྲིད་སློབ་གསོ་ལྟེ་གནས” ཟེར་བའི་ནང་དུ་དོན་གྱིས་མནར་གཅོད་དང་བཙན་དབང་གི་འཁྲིག་སྤྱོད་ཀྱིས་ཁེངས་ཡོད་ཚུལ་ཐེར་འདོན་བྱས་འདུག
བདེ་འཇགས་ཀྱི་ཆེད་དུ་རང་མིང་གསང་བའི་གྲྭ་བ་དེ། དེ་སྔ་མདོ་སྨད་མཚོ་སྔོན་པོའི་ཁུལ་དུ་སློབ་སྦྱོང་བྱེད་ཀྱིན་ཡོད་ཅིང་། ༢༠༡༧ ལོའི་ཟླ ༧ པར་ཕ་ཡུལ་བོད་རང་སྐྱོང་ལྗོངས་ནག་ཆུ་ཁུལ་སོག་རྫོང་གི་ཉེན་རྟོག་པས་བཙན་བཀའ་བཏང་ནས་མྱུར་དུ་ཕྱིར་རང་ཡུལ་ལ་ལོག་དགོས་པ་དང་། གལ་ཏེ་མ་ལོག་ཚེ་ཁོང་གི་ཕ་མ་དང་ནང་མི་འཛིན་བཟུང་བྱེད་རྒྱུ། ནང་མའི་འཚོ་ཐབས་འཕྲོག་རྒྱུ། ད་དུང་ནང་མིའི་བྱིས་པ་སློབ་གྲྭ་སོང་མ་ཆོག་པ་བཟོ་རྒྱུ་ཡིན་ལུགས་སྡུགས་བསྐུལ་བཏང་ཡོད་པ་རེད།
ཕྱིར་ཐབས་ཟད་ཨུ་ཐུག་པའི་གནས་སྟངས་འོག་ཕྱིར་རང་ཡུལ་ནག་ཆུ་ཁུལ་སོག་རྫོང་ལ་ལོག གང་ཉིད་བསླེབས་མ་ཐག་ས་གནས་རྒྱལ་ཁབ་བདེ་འཇགས་ལས་ཁང་གི་དཔོན་རིགས་ཤིག་གིས་ཁོང་ཁྲིད་ནས “སློབ་གསོ་བཅོས་བསྒྱུར་ལྟེ་གནས” ཟེར་བར་འཁྲིད་པ་དང་། ལམ་བར་དུ་ཁོང་ལ་ཁྱོད་རང “སློབ་གྲྭར་ཁྲིད་ཀྱིན་པ་ལས་བཙོན་ཁང་མིན” ཞེས་བཤད་ཡོད་འདུག
དགེ་འདུན་པ་ཁོང “སློབ་གསོ་བཅོས་བསྒྱུར་ལྟེ་གནས” ཟེར་བའི་སྒོ་ཆེན་ལས་ནང་དུ་འཛུལ་མ་ཐག དམག་གི་སྒྲིག་ཆས་ཁྲ་ཁྲ་གོན་པའི་བུད་མེད་སྐོར་ཞིག་ཚུར་ཡོང་བ་དང་། བུད་མེད་དེ་ཚོས་རྒྱལ་ཁབ་བདེ་འཇགས་མི་སྣ་དེ་མཐོང་མ་ཐག་གུས་གུས་ཞུམ་ཞུམ་ངང་གསུང་བཤད་ལ་ནན་ཏན་གྱི་ཉན་གྱིན་འདུག རྗེས་སུ་གཞི་ནས་ཤེས་སོང་། བུད་མེད་དེ་ཚོ་ཚང་མ་བཙུན་མ་རྐྱང་རྐྱང་རེད། ཁོང་ཚོས་གྱོན་པའི་དམག་གི་སྒྲིག་ཆས་ཁྲ་ཁྲ་དེ་དག་རང་རང་གིས་སྒོར་མོ་བྱིན་ནས་ཉོས་པ་ཤར་སྟག་ཡིན་ཞིང་། དམག་ལྭ་སྟོད་འོག་གཉིས་ལ་རྒྱ་སྒོར ༡༥༠ ཡིན་པ་རེད།
སྡོད་ཁང་དོ་དམ་མི་སྣ་ཞིག་ཚུར་ཡོང་ནས་ཁོང་གི་མིང་སོགས་འདྲི་གཅོད་བྱས་རྗེས། ཡང་མུ་མཐུད་ནས “ཁྱོད་གུང་ཁྲན་ཏང་ལ་ཡིད་ཆེས་ཡོད་དམ” ཞེས་དྲིས་བ་དང་། ཁོང་གིས་གཡས་གཡོན་གྱི་མཐུན་གྲོགས་ཚོའི་རྣམ་འགྱུར་ལྟར “ཡིད་ཆེས་ཡོད” ཅེས་ལན་བཏབས་འདུག དེ་ནས་ཁོང་ལ་ཉི་མ་གསུམ་གྱི་ནང་དུ་རྒྱ་ནག་གི་རྒྱལ་གླུ་དང་། ཚེ་བརྟན་སྒྲོལ་མའི༼ཕ་མ་གཅིག་གི་བུ་ཕྲུག༽ཅེས་པའི་གླུ་དབྱངས། དེ་མིན་རྒྱ་སྐད་ཀྱི་གླུ་དབྱངས་གཞན་ཞིག་བཅས་མ་ཤེས་ཚེ་ཆད་པ་ལྕི་མོ་གཅོད་ངེས་ཡིན་ཞེས་བཙན་བཀའ་བཏང་འདུག
གོང་ཞུས་གྲྭ་པ་དེའི་བཤད་པའི་བདེན་ཚིག་དེ་དག་དང ༢༠༡༧ ལོའི་ཟླ ༣ པར་རྒྱལ་སྤྱིའི་སྒྲིག་འཛུགས་འགྲོ་བ་མིའི་ཐོབ་ཐང་ལྟ་ཞིབ་ཁང་གིས་སྤེལ་བའི་བརྙན་མིག་ཞིག་གི་ནང་གི་གནས་ཚུལ་གཉིས་གཅིག་མཚུངས་ཡིན་པ་དང་། བརྙན་མིག་དེའི་ནང་ལུས་སྟེང་དུ་དམག་གི་སྒྲིག་ཆས་ཁྲ་ཁྲ་གྱོན་ཞིང་སྐྲ་བཞག་མེད་པའི་བུད་མེད་སྐོར་ཞིག་གིས་རྩིག་པའི་ངོས་སུ་རྒྱ་ནག་གི་རྒྱལ་དར་དང་རྒྱལ་རྟགས་བཀལ་བའི་ཁང་པ་ཞིག་ཏུ “བོད་དང་རྒྱ་ནག་གཉིས་ནི་ཨ་མ་གཅིག་གི་བུ་ཕྲུག་ཡིན། ཨ་མ་དེ་ནི་ཀྲུང་གོ་ཡིན” ཞེས་པའི་གླུ་དབྱངས་དེ་སྐད་གསང་མཐོན་པོས་ལེན་གྱིན་ཡོད་པ་རེད།
མིང་གསང་བའི་གྲྭ་བ་དེས་ད་དུང་ཡང་། དམར་པོའི་གླུ་དབྱངས་རིགས་ལེན་དགོས་པའི་མ་ཚད། ཆབ་སྲིད་སློབ་གསོ་ལྟེ་གནས་ཟེར་བའི་ནང་རྒྱ་སྐད་ཀྱི་སློབ་ཁྲིད་བྱེད་ཀྱིན་པ་དང་། ཁྲིམས་ལུགས་སྐོར་གྱི་སློབ་ཁྲིད་ཉུང་ཉུང་ཞིག་ལས། གཙོ་བོ་དེ༧སྤྱི་ནོར༧གོང་ས་རྒྱལ་བ་རིན་པོ་ཆེ་མཆོག་ལ་མཚད་དམོད་ཞུ་རྒྱུ་དང་། གྲྭ་བཙུན་ཚང་མས་རང་སྐྱོན་རང་བརྗོད་བྱེད་དགོས་པ་རེད།
མི་དེ་ཚོ་མཚམས་མཚམས་སུ་བྱིས་པ་ཞིག་དང་འདྲ་བར། ཕོན་ཆེ་བའི་རྒྱལ་ཁབ་ཅིག་གིས་རྒྱང་རིང་གི་གྲྭ་བ་རྒན་པ་ཞིག་ལ་གསང་བའི་ངང་ནས་མཚན་དམོད་ཞུ་བཞིན་པ་དེ་དངོས་གནས་དགོད་བྲོ་བ་ཞིག་རེད་ཅེས་གྲྭ་པ་དེས་བརྗོད་འདུག
གྲྭ་བ་དེའི་ཕྱིར་དྲིན་བྱས་པར་གཞིགས་ན། ཉིན་མོར་ཁོང་ཚོས་གནམ་གཤིས་ཡག་བཙོག་ལ་མ་ལྟོས་པར་དམག་སྦྱོང་བྱེད་དགོས་པ་དང་། དམག་སྦྱོང་སྐབས་ཕྲན་བུ་ཞིག་མ་འགྲིག་ཚེ་ལམ་སང་གཅར་རྡུང་བྱེད་པ་དང་། མཚན་མོར་རིག་གནས་གསར་བརྗེ་སྐབས་ལྟ་བུའི་འཐབ་རྩོད་ཚོགས་འདུ་འཚོགས་པ་དང་། མཚན་གུང་གློ་བུར་དུ་ལངས་ནས་འགྲོ་དགོས་པས། གལ་ཏེ་གཉིད་ལས་མ་སད་པ་དང་ཡང་ན་རྗེས་ལུས་ཐེབས་ཚེ་གཅར་རྡུང་དྲག་པོ་རེག་རྒྱུ་ལས་གཞན་ཉལ་ཆས་ཁུར་ནས་ཆུ་ཚོད་གཉིས་རིང་རྒྱུགས་དགོས་པ་སོགས་མནར་གཅོད་ཚད་ལས་འདས་པ་གཏོང་རྐྱེན། མི་ཕལ་མོ་ཆེས་མཚན་མོར་ཉལ་དུས་ལྭ་བ་གོན་ནས་ཉལ་གྱིན་ཡོད་འདུག
གྲྭ་བ་དེའི་བདེན་ཚིག་ལས་གསལ་བ་ཞིག་ལ། “ཆབ་སྲིད་སློབ་གསོ་ལྟེ་གནས” ཟེར་བར་བཙུན་མ་ཚོར་བཙན་དབང་གིས་འཁྲིག་སྤྱོད་དང་གང་བྱུང་གིས་ལུས་པོར་ལག་པ་འཆང་གིན་ཡོད་འདུག གྲྭ་བ་དེས་བཤད་པ་ལྟར་ན། ངལ་དུབ་ཆེ་དྲགས་པས་བཙུན་མ་ཚོ་དྲན་པ་འཐོར་རྗེས། ལྟ་སྲུང་མི་སྣས་ཁང་པའི་ནང་ཁྲིད་འགྲོ་བ་དང་། དེ་མིན་ལྟ་སྲུང་རྒྱ་རིགས་ཚོས་བཙུན་མ་ཚོར་གང་བྱུང་གིས་ལུས་པོའི་གང་སར་ལག་པ་འཆང་བ་ཁོང་གིས་དངོས་སུ་མཐོང་ཞིང་། ལྟ་སྲུང་སྐྱེས་པ་ཚོས་བཙུན་མའི་ཉལ་ཁང་ནང་བཙུན་མ་ཚོ་འོག་ཏུ་མནན་ནས་རྩེད་མོ་རྩེད་ཁད་བྱས་ལུགས་གོ་ཐོས་བྱུང་འདུག
གཞན་ཡང་མི་ཆོས་དང་འགལ་བའི་བྱ་སྤྱོད་གཞན་དག་ནི། དཔེར་ན་ཁ་ལག་རྙིང་པ་དང་རུལ་བ་ཟ་རུ་འཇུག་པ་དང་། མཉམ་རུབ་ཉེས་ཆད་གཅོད་པ། ཁ་ལག་མི་སྟེར་བ། གཉིད་འགོག་པ། གློག་གི་དབྱིག་པས་རྡུང་བ། གྲྭ་བཙུན་ལ་ལས་ལག་པ་བཅག་པའི་གནས་ཚུལ་ཡང་བྱུང་ཡོད་འདུག གལ་སྲིད་གློད་བཀྲོལ་ཐོབ་པའི་དབང་དུ་བཏང་ཡང་། དུས་རྟག་ཏུ་ས་གནས་མངག་གཏོང་ཉེན་རྟོག་ལས་ཁང་དུ་སོང་ནས་ཐོ་འཐོད་དང་ཡར་ཞུ་བྱེད་དགོས་པ་དང་། གྲྭ་ལྭ་གོན་མི་ཆོག་པ། དགོན་པར་ཕྱིར་ལོག་མི་ཆོག་པ་། ཁོང་ཚོའི་སྡོད་དམངས་ཐོབ་ཐང་ལག་འཁྱེར་ས་གནས་རྒྱལ་ཁབ་བདེ་འཇགས་ལས་ཁང་གིས་བཙན་ཉར་བྱས་ཡོད་པ་རེད།
“ཆབ་སྲིད་སློབ་གསོ་ལྟེ་གནས” ཟེར་བར་གྲྭ་བཙུན་ལས་གཞན་མི་རྐྱ་ཡང་མང་པོ་ཡོད་པ་དང། དེ་ཡང་ལོ་ན ༢༩ སོན་པའི་དཀོན་མཆོག་ཚི་རིང་ལགས ༢༠༡༧ ལོའི་ཟླ ༡༠ བར་རྒྱ་གར་ནས་ཕྱིར་ཕ་ཡུལ་མཚོ་སྔོན་དུ་གཉེན་འཕྲད་ལ་ལོག་སྐབས། བཙན་དབང་གིས་ཆབ་སྲིད་སློབ་གསོ་ལྟེ་གནས་ཟེར་བའི་གཅིག་བསྡུས་ར་བར་ཉིན ༡༠ ལ་བཀག་ཉར་བྱས་ཤིང་། རྩིག་པ་མཐོན་པོས་ཡོངས་སུ་བསྐོར་བའི་གཅིག་བསྡུས་ར་བར་ལོ་ན ༢༠ ནས ༣༠ བར་གྱི་གཞོན་སྐྱེས་བོད་པས་ཁེངས་ཡོད་པ་རེད།
གཅིག་བསྡུས་ར་བར་འབྱོར་རྗེས། སོག་རྫོང་དང་གཅིག་མཚུགས་ཀྱིས་ཟླ་གཅིག་ལྷག་གི་རིང་དམག་སྦྱོང་བྱེད་དགོས་པ་དང་། དེ་མིན་པའི་སློབ་གསོ་ཟེར་བའི་སྐབས། ཁྲིམས་ལུགས་སློབ་གསོ་ལ་ཁ་གཡུར་ནས་དོན་གྱིས་རྒྱལ་གཅེས་ཆོས་གཅེས་ཀྱི་སློབ་གསོ་རང་ཡིན་པ་དང་། ད་དུང་ནམ་རྒྱུན “རྒྱ་ནག་གཞུང་མ་གཏོགས་གཞན་སུ་གཅིག་གིས་ཀྱང་ཁྱོད་ཚོ་སྲུང་སྐྱོབ་བྱེད་མི་ཐུབ” ཅེས་སྡུགས་བསྐུལ་བྱེད་ཀྱིན་ཡོད་པ་རེད།
གོང་ཞུས་ཨ་རིའི༼༢༠༡༧ལོའི་རྒྱལ་སྤྱིའི་ཆོས་ལུགས་རང་དབང་སྙན་ཐོ༽དང་བོད་ཀྱི་འགྲོ་བ་མིའི་ཐོབ་ཐང་དང་དམངས་གཙོ་འཕེལ་རྒྱས་ལྟེ་གནས་ཁང་གིས། གལ་སྲིད་རྒྱ་ནག་གཞུང་གིས་མིང་དོན་མཚུངས་པའི་ཁྲིམས་ཀྱིས་སྐྱོང་བའི་སྤྱི་ཚོགས་ཤིག་འཛུགས་སྐྲུན་བྱེད་འདོད་ཡོད་ན། ངེས་པར་དུ་མི་སེར་གྱི་ཁྲིམས་མཐུན་ཐོབ་ཐང་དང་རང་དབང་བཙན་འཕྲོག་གི་བྱ་སྤྱོད་རིགས་མཚམས་འཇོག་དགོས། དེ་ལས་ཀྱང་གལ་ཆེ་བ་ཞིག་ནི། རྒྱ་ནག་གཞུང་གིས་ངེས་པར་དུ་དྲག་གནོན་གྱི་སྲིད་ཇུས་རིགས་མཚམས་འཇོག་དགོས་པ་མ་ཟད། བོད་མི་ཚོ་མ་དགའ་བ་དང་ངོ་རྒོལ་བྱེད་དོན་གྱི་རྒྱུ་རྐྱེན་གང་ཡིན་རྩད་བཅད་དེ་དག་ཐག་གཅོད་བྱེད་དགོས་ཞེས་ལམ་སྟོན་གནང་འདུག


text:
ཕྱི་ལོ་༢༠༡༨་ཟླ་ ༡༠ ཚེས་༡༣ ཉིན། སྔ་དྲོ་ས་གནས་ཤ་ཧྥའོ་སེན་བོད་རིགས་ཚོགས་ཆུང
༡༽ཕྱི་ལོ་༢༠༡༨་ཟླ་ ༡༠ ཚེས་༡༣ ཉིན། སྔ་དྲོ་ས་གནས་ཤ་ཧྥའོ་སེན་བོད་རིགས་ཚོགས་ཆུང་ཐེངས་གཉིས་པའི་ཚོགས་འདུའི་སྐབས་རི་ཀོན་མཁན་པོ་རིན་པོ་ཆེ་ནས་ནང་ཆོས་ངོ་སྤྲོད་དང་། དྲི་བ་དྲིས་ལན་སོགས་བྱས་ཡོད། དེ་ལས་མང་བ།... » ཕྱི་ལོ་༢༠༡༨་ཟླ་ ༡༠ ཚེས་༡༣ ཉིན། སྔ་དྲོ་ས་གནས་ཤ་ཧྥའོ་སེན་བོད་རིགས་ཚོགས་ཆུང
༄༅། །་སུད་སི་དང་ལིག་ཏེན་སིཊཡན་བོད་རིགས་མི་མང་སྒྲིག་འཛུགས་ས་གནས་སྦ་སལ་ཚོགས་ཆུང
༄༅། །་སུད་སི་དང་ལིག་ཏེན་སིཊཡན་བོད་རིགས་མི་མང་སྒྲིག་འཛུགས་ས་གནས་སྦ་སལ་ཚོགས་ཆུང་ནས་ཕྱི་ལོ་ ༢༠༡༨ ཟླ་བ་ ༡༠ ཚེས ༡༤ ཉིན་འདི་གར་ས་གནས་སྦ་སལ་ཚོགས་ཆུང་ནས། ནང་ཆོས་མགན་འཛིན་བསྟན་འཛིན་བསོད་ནམ་ནས་མགན་ཁུར་འོག་གོང་ས་༧ སྐྱབས་མགོན་ཆེན་པོ་མཆོག་སྐུ་ཚེ་བསྐལ་ དེ་ལས་མང་བ།... » ༄༅། །་སུད་སི་དང་ལིག་ཏེན་སིཊཡན་བོད་རིགས་མི་མང་སྒྲིག་འཛུགས་ས་གནས་སྦ་སལ་ཚོགས་ཆུང
༧གོང་ས་༧སྐྱབས་མགོན་ཆེན་པོས་ཕྱིའི་འཕྲོད་བསྟེན་ཙམ་མིན་པར་ནང་སེམས་ཀྱི་འཕྲོད་བསྟེན་ལའང་བདག་གཅེས་དགོས་སྐོར་བཀའ་སློབ་བསྩལ།
༄། །ཕྱི་ལོ་ ༢༠༡༨ ཟླ་ ༩ ཚེས་ ༢༤ ཉིན་སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་ནས་སུད་སི་གྲོང་ཁྱེར་ཝིན་ཊར་ཐུར་མཐོ་སློབ་ Zürcher Hochschule für Angewandte Wissenschaft (ZHAW) ཀྱི་སློབ་ཕྲུག་ཆིག་སྟོང་ལྷག་ལ་བརྗོད་གཞི་ “འགྲོ་བ་མིའི་ཁྱད་ཆོས་སམ་རིན་ཐང་དང་། ཤེས་ཡོན་” སྐོར་བཀའ་སློབ་བསྩལ་གནང་མཛད། དེ་ལས་མང་བ།... » ༧གོང་ས་༧སྐྱབས་མགོན་ཆེན་པོས་ཕྱིའི་འཕྲོད་བསྟེན་ཙམ་མིན་པར་ནང་སེམས་ཀྱི་འཕྲོད་བསྟེན་ལའང་བདག་གཅེས་དགོས་སྐོར་བཀའ་སློབ་བསྩལ།
༧གོང་ས་མཆོག་གིས་སུད་སི་མི་མང་ལ་བཀའ་སློབ་བཀའ་དྲིན་བསྩལ།
དེ་རིང་སྟེ་སྤྱི་ལོ་༢༠༡༨ ཟླ་༩་ཚེས་༢༣ རེས་གཟའ་ཉི་མའི་ཉིན་སྤྱི་ནོར་༧གོང་ས་སྐྱབས་མགོན་རིན་པོ་ཆེ་མཆོག་སུད་སི་རི་ཁོན་ཆོས་འཁོར་དགོན་ཕྱག་བཏབས་ནས་ལོ་༥༠་འཁོར་བའི་དུས་སྟོན་མཛད་སྒོར་ཆིབས་སྒྱུར་བཀའ་དྲིན་སྐྱོང་གནང་བའི་ཉིན་གསུམ་པར། སུད་སི་གནས་སྡོད་བོད་རིགས་མི་མང་གཙོ་བོར་གྱུར་བའི་དད་ལྡན་ཆོས་ཞུ་བ་སྟོང་ཕྲག་དུ་མར་བཀའ་སློབ་བཀའ་དྲིན་བསྩལ་གནང་སོང་། དེ་ལས་མང་བ།... » ༧གོང་ས་མཆོག་གིས་སུད་སི་མི་མང་ལ་བཀའ་སློབ་བཀའ་དྲིན་བསྩལ།
༧་གོང་ས་མཆོག་རི་ཀོན་ཆོས་མཁོར་དགོན་བཙུགས་ནས་མི་ལོ་ལྔ་བཅུ་འཁོར་བའི་དུས་ཆེན་མཛད་སྒོར་ཆིབས་སྒྱུར་བཀའ་དྲིན་སྐྱོང་གནང་མཛད།
སྤྱི་ལོ་༢༠༡༨ལོའི་ཕྱི་ཟླ༩ཚེས་༢༡་ཉིན་སྔ་དྲོ་ཕྱག་ཚོད་༡༠ཐོག་ས་གནས་རི་ཀོན་དགོན་དུ་༧གོང་ས་མཆོག་ཆིབས་བསྒྱུར་བསྐྱངས་ནས་ཐོག་མར་དགོན་པའི་མཆོད་མེ་ཁང་གསར་བཞེངས་གནང་བར་རབ་གནས་མཛད་པ་དང་།དེ་ནས་དགོན་པའི་མཆོད་ཁང་དུ་བཞུགས་ནས་ལོ་ངོ་ལྔ་བཅུ་འཁོར་བའི་ཆོས་ཕྱོགས་ཀྱི་མཛད་སྒོ་དབུ་འཛུགས་གནང་བ་དང་། ཚོགས་ཐོག་ཏུ་མཁན་རིན་པོ་ཆེ་གཙོའི་དགེ་འདུན་པ་རྣམ་པ་དང་།སྤྱི་མཐུས་ཟམ་མདོ་བྱམས་པ་ལགས་དང་སྤྱི་ཟུར།སྐུ་ངོ་དོན་གཅོད་དང་དོན་གཅོད་ཟུར་བ།སུད་སའི་ཕྱི་རྒྱལ་སྐུ་མགྲོན་ཁག་ཅིག་དང་དད་ལྡན་བོད་རིགས་གང་མང་ཕེབས་ཡོད་པ་རེད། དེ་ལས་མང་བ།... » ༧་གོང་ས་མཆོག་རི་ཀོན་ཆོས་མཁོར་དགོན་བཙུགས་ནས་མི་ལོ་ལྔ་བཅུ་འཁོར་བའི་དུས་ཆེན་མཛད་སྒོར་ཆིབས་སྒྱུར་བཀའ་དྲིན་སྐྱོང་གནང་མཛད།
༧གོང་ས་མཆོག་གིས་བཞུགས་གནས་མགྲོན་ཁང་དུ་གསར་འགོད་པར་མཇལ་འཕྲད་གནང་།
དེ་རིང་ཕྱི་ཚེས་༢༡ཉིན་གྱི་ཆུ་ཚོད་བརྒྱད་དང་སྐར་མ་བཅོ་ལྔའི་ཐོག་སུད་སི་གྲོང་ཁྱེར་ཛུའི་རིག་གི་ཧེལ་ཊོན་མགྲོན་ཁང་Hilton Hotel དུ་༧གོང་ས་མཆོག་གིས་གསར་འགོད་པ་ཉི་ཤུ་ཙམ་ལ་མཇལ་འཕྲད་གནང་ཡོད་པ་དང་།གསར་འགོད་ལྷན་ཚོགས་ཐོག་མགོན་པོ་གང་ཉིད་ཀྱི་ཐུགས་བསྐྱེད་དམ་བཅའ་གསུམ་གྱི་ཐོག་བཀའ་སློབ་གནང་དོན། དེ་ལས་མང་བ།... » ༧གོང་ས་མཆོག་གིས་བཞུགས་གནས་མགྲོན་ཁང་དུ་གསར་འགོད་པར་མཇལ་འཕྲད་གནང་།
༧གོང་ས་མཆོག་སུད་སིར་ཞབས་སོར་བདེ་བར་འཁོད་སོང་།
དེ་རིང་སྤྱི་ལོ་༢༠༡༨ཟླ་༩ཚེས་༢༠ཉིན་གྱི་ཉིན་རྒྱབ་ཏུ་༧སྤྱི་ནོར་གོང་ས་སྐྱབས་མགོན་ཆེན་པོ་མཆོག་སུད་སིའི་མི་མང་གིས་ཕེབས་བསུ་གཟབ་རྒྱས་ངང་སུད་སི་གྲོང་ཁྱེར་ཛུ་རིག་གནམ་ཐང་ཉེ་འགྲམ་གྱི་མགྲོན་ཁང་Hilton Hotel ཆེན་པོའི་ནང་ཞབས་སོར་བདེ་བར་འཁོད་ཡོད་འདུག དེ་ལས་མང་བ།... » ༧གོང་ས་མཆོག་སུད་སིར་ཞབས་སོར་བདེ་བར་འཁོད་སོང་།
རྒྱལ་ཚོགས་མདུན་དུ་བོད་ཀྱི་འགྲོ་བ་མིའི་ཐོབ་ཐང་ཆེད་སྐད་འབོད་ལས་འགུལ་སྤེལ།
༢༠༡༨ ཟླ་༩ཚེས་༡༤་ཉིན་སུད་སི་ལེག་ཏེན་སི་ཊཡན་བོད་རིགས་མི་མང་གི་གོ་སྒྲིག་འོག རྒྱལ་ཚོགས་འགྲོ་བ་མིའི་ཐོབ་ཐང་ལྷན་ཚོགས་ཀྱི་ཚོགས་ཆེན་ཐེངས་༣༩ བ་འཚོག་བཞིན་པའི་སྐབས་དང་བསྟུན། བོད་ཀྱི་འགྲོ་བ་མིའི་ཐོབ་ཐང་གི་གནས་སྟངས་ཐད་ཞུ་འབོད་དང་། རྒྱ་གཞུང་གིས་བོད་ཀྱི་འགྲོ་བ་མིའི་ཐོབ་ཐང་རྡོག་རོལ་གཏོང་བཞིན་པར་ངོ་རྒོལ་ཆེད་སྐད་འབོད་ལས་འགུལ་ཞིག་སྤེལ་ཡོད་འདུག དེ་ལས་མང་བ།... » རྒྱལ་ཚོགས་མདུན་དུ་བོད་ཀྱི་འགྲོ་བ་མིའི་ཐོབ་ཐང་ཆེད་སྐད་འབོད་ལས་འགུལ་སྤེལ།
བཙན་བྱོལ་བོད་མིའི་མང་གཙོ་དབུ་བརྙེས་ཏེ་ལོ་༥༨ འཁོར་བའི་དུས་དྲན་མཛད་སྒོ་སྲུང་བརྩི།
༢༠༡༨ ཟླ ༩་ཚེས་༨ རེས་གཟའ་སྤེན་པའི་ཉིན་སུད་སི་དང་ལིག་ཏེན་སིཊ་ཡན་བོད་རིགས་མི་མང་གི་གོ་སྒྲིག་འོག ས་གནས་རི་ཁོན་སློབ་གྲྭའི་ཚོགས་ཁང་དུ་བཙན་བྱོལ་བོད་མི་དམངས་གཙོ་དབུ་བརྙེས་ཏེ་ལོ་ངོ་༥༨ འཁོར་བའི་དུས་དྲན་སྲུང་བརྩི་གནང་ཡོད་འདུག དེ་ལས་མང་བ།... » བཙན་བྱོལ་བོད་མིའི་མང་གཙོ་དབུ་བརྙེས་ཏེ་ལོ་༥༨ འཁོར་བའི་དུས་དྲན་མཛད་སྒོ་སྲུང་བརྩི།
སུད་སི་ཚེས་བཅུ་ཚོགས་པ་ཀུན་བཟང་མདོ་སྔགས་གླིང་ནས་བསྟན་སྲིད་སྤྱི་དང་༸སྐུ་ཆའི་ཞབས་རིམ་སྒྲུབ་ཆེད་ཚོགས་འབུལ་ཞུས་པ།
འདས་པའི་ལོ་ ༤༨ ལྷག་ཙམ་གོང་དབུ་འཛུགས་གནང་ནས་བཟུང་སུད་སི་ཚེས་བཅུ་ཚོགས་པ་ཀུན་བཟང་མདོ་སྔགས་གླིང་ནས་ལོ་ལྟར་དཔྱིད་ཀ་དང་དབྱར་ཀ་ཉིན་གསུམ་རེའི་རིང་གཅོད་ཚོགས་རིན་ཆེན་ཕྲེང་བ་དང་། དཀོན་མཆོག་སྤྱི་འདུས། བདེ་ཆེན་ཞིང་སྒྲུབ། ཟབ་གཏེར་པད་མའི་གསང་ཐིག་བཅས་ཀྱི་ཚོགས་འབུལ་ཟབ་རྒྱས་ཞུ་སྲོལ་ཐོག་ཟབ་ཏིག་སྒྲོལ་མ་མཎྜལ་བཞི་ཆོག དེ་ལས་མང་བ།... » སུད་སི་ཚེས་བཅུ་ཚོགས་པ་ཀུན་བཟང་མདོ་སྔགས་གླིང་ནས་བསྟན་སྲིད་སྤྱི་དང་༸སྐུ་ཆའི་ཞབས་རིམ་སྒྲུབ་ཆེད་ཚོགས་འབུལ་ཞུས་པ།